ކުށަކާނުލައި-6ވަނަބައި – Esfiya\nކެބިންއަށް ވަންނަންއައި އަލަން ސިހުނީ ކުއްލިއަކަށް ކުރިމައްޗަށްއެރި ލާނާ ފެނިފައެވެ. ލާނާގެ ލޮލުން އަލަން އަނދާއަޅިއަށް ހަދާފާނެހެންވެސް ހީވެއެވެ. ކުއްލިއަކަށް ލާނާ އަލަން ފަހަތަށް ކޮއްޕާލިއެވެ. ނުވިސްނާހުރި އަލަންގޮސް ފަހަތަށް ބިންމަށްޗަށް ވެއްޓުނެވެ. އެވަގުތު އޮފީސް ތެރޭގައި ކުޅިބަލަންތިބި އެންމެން ހޭންފެށިއެވެ. ހާއްސަކޮށް ފިރިހެންވެރިންނެވެ. “ކަންފަތް ހުޅުވައިގެން އަޑުއަހާ ޔޫސުފް އަލަން ޝާކިރު. މީގެ ފަހުން މަގޭ ގައިގަ ތި މުޑުދާރު އަތުން އަތްލާން ހިތަށްވެސް ނާރުވާތި. އަލަން ހީކުރަނީ އަހަރެންމީ ކުޅެން ގެންގުޅޭ ބުދެއްކަމައްތަ. ހީނުކުރާތި ބޭނުންގޮތެއް ހަދާލެވޭނެއޭ. ނުހެދޭނެ. މަށާ ކައިރިވިއަސް ދެން އެހެން އަންހެނަކައި ކައިރި ނުވެވޭވަރު ކުރާނަން.” ލާނާ ރުޅިއައިސްގެން ހަޅޭއްލަވައިގަތީ ވަކިވަރެއް ބަލާފައެއް ނޫނެވެ. އޭރު މުޅިމީހާ ރުޅިއައިސްގެން ތުރުތުރު އަޅަނީއެވެ. ލާނާގެ މި ކުއްލި އަމަލުން ސިހިފައި އިން އަލަން ފުންމައިގެން ތެދުވެ ލާނާއާއި ދިމާލަށް ދާންއުޅުނީ ބުޅަލެއް މަސްގަނޑާ ދިމާއަށް ދާހެންނެވެ. ނަމަވެސް މިކަން ނާކާމިޔާބުވީ ހުޒާމްއައިސް ކުރިމައްޗަށް އެރުމުންނެވެ. “އަލަންޓޭ ޕްލީސް. މިތާ ވަރަށް މީހުން އެބަތިބި. އިތުރަށް ފަޞީހަތްވުން ނޫން ކަމެއް ނުވާނެ. ހިނގާ ކެބިންއަށް.” ހުޒާމް ބެލީ މަޑުމަޑުން އަލަންއަށް ވިސްނައިދެވޭތޯއެވެ. އަލަން ވަށައިގެން ބަލައިލިއެވެ. ތެދެކެވެ. އެންމެން އެތިބީ ބަލާށެވެ. ހީވަނީ ލައިވް ޝޯއެއް ކުރިއަށް ދާހެންނެވެ. އަލަން ހިތާދެކޮޅަށް އެއްޗެއްނުބުނެ ކެބިންއަށް ވަނެވެ. ހުޒާމްވެސް ލޮލުގެ އިޝާރާތުން ލާނާއަށް ކެބިންއަށް ދިއުމަށް އެންގިއެވެ.\nލާނާ ޖެހި ދުމެއްހެން އޭނާގެ ކެބިންއަށް ވަދެގެންދިޔައެވެ. އަލަންގެ ހާލު މާބޮޑެވެ. ކެބިން އެފުށްމިފުށް ޖެހިއިރުވެސް ހިތްހަމަ ޖެހޭވަރެއް ނުވިއެވެ. މޭޒުމަތީގައިހުރި ހުރިހާ ފައިލްތަކެއްވެސް އުކާލީ ހިތަށް ހަމަޖެހުމެއް ލިބޭނެކަމަށެވެ.ނަމަވެސް ހިތަށް ކުޑަކޮށްވެސް ލުޔެއްލިބުންހެން ހިޔެއްނުވެއެވެ. އަލަން އުޅޭގޮތްފެނި ހުޒާމްއިނީ ހަދާނެގޮތް ހުސްވެފައެވެ. “އަލަން ހަމަޖެހިބަލަ.” ހުޒާމް ބެލީ އަލަން މައިތިރިކުރެވޭތޯއެވެ. “ހަމަޖެހޭށޭ. ހަހަ… މަގޭ އަމިއްލަ އޮފީހުގަ މަ ފަޞީހަތްވީ. ކުރެވުން ކަމެއްނެތް.” އަލަން ހިވީ މޮޔައެއްހެންނެވެ. “ލާނާއާ ވާހަކަ ދައްކަންވީ އެންނު. އަލަންވެސް އޭނަ ރުޅިނާރުވަބަލަ.” ހުޒާމް އަދިވެސް މަސައްކަތްކުރީ އަލަންގެ ވިސްނުން ބަދަލުކުރެވޭތޯއެވެ. “ވާހަކައޭ. ކޮން ވާހަކައެއް. ދެން ރީއްޗަށް އުޅުން ނިމުނީ. ދެން މީގަ އިތުރަށް ދައްކާނެ ވާހަކައެއްނެތް. ލާނާ އޭނާގެ ކުޅި އެކުޅުނީ. ދެން މީ މަގޭ ފަހަރު” އަލަން މޭޒުމަތީގައި ބާރަށް ޖަހައިލިއެވެ. ހީވީ މޭޒުވެސް ފުނޑާލަފާނެހެންނެވެ. މިފަހަރު ލާނާގެ ދުވަސްދިޔައީ އޭ ހުޒާމްގެ ހިތަށްއެރިއެވެ. އަލަންއަކީ ކަމަކާ އުޅެންފަށައިފިނަމަ އެކަން ނުކޮށްދޫކޮއްލައި މީހެއްނޫނެވެ.\nދޮރުގައި ޓަކިޖެހި އަޑަށް ލާނާ ސިހިފައި ބަލާލިއެވެ. އެތެރެއަށް ވަދެގެން އައި ހުޒާމް ފެނި ލާނާއަށް ހަމަޖެހުމުގެ ނޭވާއެއްލެވުނެވެ. ހަގީގަތުގައި އޭނާ ހީކުރީ އަލަން ކަމަށެވެ. އައިރުޅީގައި ބޭރުގައި ކުރެވުންކަމުން ލާނާ ހުރީ އަލަން ކުރިމައްޗަށް އަރަން ބޭނުންނުވެފައެވެ. “ހައި. ލާލާ ވަޓް ހޭވް ޔޫ ޑަން. ލާނާވެސް ކަންތައްކުރީ ރަނގަޅަކަށްނޫން. އަލިފާނަށް ޕެޓްރޯލު އެޅެނީކަން އެބައިނގޭތަ.” ހުޒާމް ލާނާއަށް ވިސްނަދެވޭތޯ ބެލިއެވެ. “ވަޓް ހީ ޑިޑް ވޯސް އީވެން ވޯރސް.” ލާނާހުރީ ގޮތްދޫކުރާގޮތަކަށް ނޫނެވެ. “އިނގޭ އަލަން ކަންތައްކުރަނީ ރަނގަޅަށް ނޫންކަން. އަލަން ރަނގަޅުކޮށްފަ ވާހަކަ ދައްކަނީއެއް ނޫން. އެކަމު ލާލާވެސް އަލަން އާ ދުރުން އުޅޭ. އިދީއަށް ހެޔޮއެދޭތީ މިބުނީ. އަހަރެންނަށް އިނގޭ އަހަރެންނަށް އެހީ ނުވެވޭކަން. އެކަމަކު އަހަރެން މަސައްކަތްކުރަން އަލަންއަށް ވިސްނަދޭން. އަލަން އެއްވެސް މީހެއް ބުނާބަހެއް ނާހާނެ. ލާލާވެސް ބުނާގޮތް ހަދައިގެން އުޅެންޏާ އޭނާ އުނދަގޫ ކުޑަވާނެ. ބަޓް ޔޫ ހޭވް ޓުބީ ވެރީ ކެއާރފުލް. އިނގޭ ދޯ އަލަން ނުހުންނާނެކަން މަޑުން” ހުޒާމް ކުޑަކުއްޖަކަށް ކިޔައިދޭހެން ލާނާއަށް ކިޔައިދެވޭތޯ ބެލިއެވެ. ހުޒާމްގެ ވާހަކަތައް އަހާވަރަކަށް ލާނާގެ ހާސްކަން އިތުރުވުން ނޫން ކަމެއްނުވެއެވެ. ކަންތައްކުރެވުނީ މުޅިން ރަނގަޅަށް ނޫންކަން ލާނާއަށް ވިސްނުނީ އަދިކިރިޔާއެވެ. ނޭނގިނަމަވެސް މިކުޅެވުނީ އަލިފާނާއެވެ.\nދުވަހުގެ ބާކީބައި ދިޔައީ ހަމަ އެކަހަލަ ގޮތަކަށެވެ. ހުޒާމްއާއި ލާނާގެ ރަހުމަތްތެރިކަން އިތުރަށް ބަދަހިވިއެވެ. ނަމަވެސް އެންމެން އަދިވެސް ދައްކަނީ އެންމެންގެ ކުރިމަތީގައި އަލަން ވެއްޓުން ވާހަކައެވެ. ލާނާގެ ކެރޭ ވާހަކައެވެ. ބައެއް މީހުންނަށް ލާނާ ކަންތައްކުރިގޮތް ރަނގަޅެވެ. އަނެއްބަޔަކަށް ލާނާ ކަންތައްކުރީ ރަނގަޅަކަށް ނޫނެވެ. ނަމަވެސް އެންމެން އެއްބަސްވާ އެއްކަމެއްއޮތެވެ. ލާނާއަކީ އޮފީހުގެ އެންމެ ކެރޭ ކުއްޖާއެވެ. ސަބަބަކީ އަލަންއަކީ ޝާކިރުގެ ދަރިއަށްވެފައި އަދި މިހައިތަނަށްވެސް އަލަންގެ ކުރިމަތީގައި ބަހެއްބުނެލަން ކެރޭވަރުގެ ކުއްޖެއްވެސް މި އޮފީހަށް ނާންނާތީއެވެ. އެހެންކަމުން ލާނާ ވީ އެންމެންގެ ކުރިމަތީގައި ވަރަށް ކެރޭކުއްޖަކަށެވެ. މުޅި އޮފީހުގައި އަދިވެސް އޮތީ މިވާހަކައެވެ. އެހެންކަމުން އެންމެންގެ ނަޒަރުން ސަލާމަތްވުމުގެ ގޮތުން އަލަން އެދުވަހު އިތުރަށް ކެބިންއަކުން ނުނިކުމެއެވެ. މިކަމުން އެންމެ ފަސޭހަވީ ލާނާއަށެވެ. ލާނާ އަވަސްއަވަހަށް މަސައްކަތް ނިންމާލުމަށްފަހު އަލަންއަށް ނުފެނި ގެއަށްދިޔައެވެ. ނަމަވެސް މިހެން ފިލައިގެން އުޅެވޭނީ ކިހާ ދުވަހަކުހެއްޔެވެ؟\nކޮޓަރިތެރޭގައި ލާނާ ދެކޮޅަށް ދެކޮޅަށް ހިނގަހިނގައި ހުރީ 8.30 ނުވެގެންނެވެ. އެއީ ހަސީނު ރޭގަނޑު ކާންއަންނަ ގަޑިއެވެ. ލާނާ ނިންމައިގެންހުރީ މިރޭ ކާގަޑީގައި އިދާން ވާހަކަ ބުނާށެވެ. އެންމެ ހިނދުކޮޅަކަށްވެސް އަލަންގެ އުނދަގުލެއް ދެން ލާނާއަކަށް ތަހައްމަލެއް ނުކުރެވޭނެއެވެ. އިރުކޮޅެއްނުވެ ކޮޓަރީގެ ދޮރުގައި ފާހިރާ ޓަކިޖެހިއެވެ. ލާނާ ފުންނޭވާއެއް ލުމަށްފަހު ނުކުތެވެ. ގަޑިއައިސް ޖެހުނީއެވެ. ކޮޓަރިން ނުކުތްއިރު ހަސީނު އިނީ ލާނާ ނައިސްގެން ކާން ނުފަށައެވެ. ލާނާ މިހައި ކާ ހިތުން ނުކުތް ދުވަހެއް ހަނދާނެއް ނެތެވެ. ވަގުތުން ތައްޓަށް ބަތްއަޅައި ހަމަޖެހިލިއެވެ. “ދަރިފުޅު ވާހަކައެއް ބުނަންވެފަ އޮތީތަ؟” ފާހިރާއަށް މިކަން ފާހަގަ ވުމުން ސުވާލުކޮށްލިއެވެ. ލާނާ ފުރުސަތުގެ ބޭނުން ހިފިއެވެ. “ޑޭޑް. މީ.. މީ.. އަސްލުވީ ގޮތަކީ އަލަން..” ލާނާއަށް ބުނެވުނީ މިހިސާބަށެވެ. ކަރުގައި އަޅައި ގަނެއްޖެއެވެ. “ދަރިފުޅާ އަލަން ކިހިނެއްވީ. މާ ބޮޑަށް ކަމުދަނީތަ. ” ހަސީނު ސަމާސާ ކޮށްލިއެވެ. ލާނާގެ ފޫހިކަން އިތުރުވިއެވެ. އަލަން ކަމުދާނީ މޮޔައަކަށެވެ. ލާނާ ހިތާހިތުން އަލަންއަށް އެތިވަރުގޮވިއެވެ. އަނެއްކައިވެސް ވާހަކަ ދެއްކޭތޯ ބެލިއެވެ. ” ޑޭޑް.. ނޫން. އަޅުގަނޑު ބޭނުން ނުވޭ އަލަންއާ ކައިވެނި ކުރާކަށް. އަޅުގަނޑު ބޭނުންވާ އެހެން މީހެއް އެބަހުރި. ޑޭޑް މެންނަށްވެސް އިނގޭނެ އެކުއްޖާ. އިދާން.” ލާނާ ވަރަށް ހިތްވަރުކޮށްފައި ބުންޏެވެ..\nތަނުގައި ހިވީ ބޮމެއް ގޮވިހެންނެވެ. ހަސީނު އިނީ އަނގަޔަށް ލާން އުޅުން ބަތްސުވާވެސް އަނގަޔަށް ލާނެ ގޮތެއް ނޭނގިފައެވެ. ފާހިރާ އިނީ މިވަނީ ކީއްކަން ނޭނގިފައިއެވެ. އެއްފަހަރު ލާނާ ކައިވެނި ކުރަން ބޭނުންވަނީ އަލަން އާއިއެވެ. އަނެއްފަހަރު އެހެން މީހެވެ. މިވަނީ ކީއްހެއްޔެވެ. “ލާނާ ކީކޭތަ ތިކިޔަނީ. ބަލަ އަމިއްލަޔަކަށް ނޫންތަ ކައިވެނި ކުރަން އެއްބަސް ވީ.” ހަމަހިމޭކަން ފޫދުއްވައިލީ ހަސީނެވެ. ލާނާއިނީ ބުނާނެ އެއްޗަކާމެދު ވިސްނާށެވެ. އެންމެން ހީކުރަނީ ލާނާވެސް މިކައިވެނި ކުރަން ބޭނުންވާނެ ކަމަށެވެ. މިވެސް އަލަންގެ ކަންތަކެވެ. އެހުރިހައި ދޮގެއް ނުހެދިނަމަ މިއަދު މިހުރިހައި ދޮގެއް ހަދާކަށް ނުޖެހޭނެއެވެ. ވިސްނާވަރަކަށް ލާނާގެ ހިތުގައި އަލަންއާއި ދޭތެރޭގައި އޮންނަފޫހިކަން އިތުރުވުންނޫން ކަމެއްނުވެއެވެ. “ޑޭޑް. އައިއެމް ސޮރީ. އެއްވެސްއިރަކު މިކައިވެނި ކުރާކަށް ލާލާ ބޭނުމެއް ނުވޭ. އަލަންއަށް ލާލާ ބުނިއެއްޗެއް ނޭނގުނީ.” ބައްޕަމެންނަށް ދޮގުހަދަން ޖެހުމުން ލާނާ ދެރަވިއެވެ. ލާނާއަކީ މައިންބަފައިންނަށް ދޮގުހަދައި ކުއްޖެއްނޫނެވެ. ނަމަވެސް މިއަދު މިކަންވެސް ކުރަންޖެހުނީއެވެ. އަލަންގެ ސަބަބުންނެވެ. “އެކަމަކު ދަރިފުޅާ. ކީއްވެ ކުރިން ނުބުނީ. ޝާކިރުބެ ހީކުރާނި ކީކޭ.” ފާހިރާ ބުންޏެވެ. ” މި…މި އަނެއް،، އަލަންއާއި ވާހަކަ ދައްކާފަ ބުނަންވެގެން މަޑުކުރީ” ލާނާއަށް ވާހަކަދެއްކެނީ ކިރިޔާއެވެ. ކަރުގައިވެސް އެވަރަށް އެބަ އަޅައިގަނެއެވެ. އޭސީ ޖައްސާފައިހުރިއިރުވެސް އެއްވެސް ފިންޏެއްވަނީއެއް ނޫނެވެ. މުޅިމީހާ ދާހިއްލައި ފޯވެއްޖެއެވެ.\n“ތިއީ ލާލާ ބޭނުންގޮތްކަމަށް ވަނީނަމަ ބައްޕަމެންގެ އެއްވެސް މައްސަލައެއްނެތް. ބައްޕަ ބޭނުންވަނީ ބައްޕަގެ ލާލާ އުފަލުގަ ހުންނަން އަބަދުވެސް.” ހަސީނު ލޯބިން ލާނާގެ ބޮލުގައި ފިރުމައިލިއެވެ. އެއީ އޭނާގެ ދެލޯފަދަ ލޯބިވާ ދަރިފުޅެވެ. އެދަރިފުޅަށް ހުރިހައި އުފަލެއް ހޯދައިދޭން އޭނާ ބޭނުންވެއެވެ. ލާނާ އުފަލުން ބައްޕަގެ ގައިގައި ބައްދާލިއެވެ. ފާހިރާވެސް ލޯބިން ލާނާގެ ބޮލުގައި ފިރުމައިލިއެވެ.\nގ.ވިނާގައި ރޭގަނޑުގެ ކެއުމަށް އިންސާފު ކުރަނީއެވެ. އެންމެން ކެއުމައިގެން އުޅޭއިރު ހިތްނުވެފައި އިނީ އަލަން އެކަންޏެވެ. އަލަންގެ ސިކުނޑީގައި އެނބުރެމުން ދަނީ މުޅިންހެން އެހެންކަމެކެވެ. މިއަދު އޮފީހުގައި ހިނގި ކަންތަކެވެ. ލާނާގެ ކިބައިން ބަދަލު ނުހިފެނީސް އަލަންގެ ހިތަށް ހަމަޖެހުމެއް ނުލިބޭނެއެވެ. މޭޒުދޮށުގައި ކާންތިބި އެންމެން ސިހުނީ މޭޒުމަތީގައިއޮތް ޝާކިރުގެ ފޯނު ރިންގުވާންފެށުމުންނެވެ. ގުޅަނީ ހަސީނުއެވެ. ފޯނުއޮތީ މޭޒުމަތީގައި ކަމުން ހަސީނު ގުޅާތަން އަލަންއަށްވެސް ފެނުނެވެ. އަލަންގެ އަތްފައި ފިނިވިއެވެ. އަނެއްކާ މިއަދު ވީ ކަންތައް ލާނާ އޭނާގެ ބައްޕަ ކައިރީގައި ކީހެއްޔެވެ؟ އަލަންގެ ނުތަނަވަސްކަން އިތުރުވިއެވެ.\nޝާކިރު ފޯނުން ވާހަކަ ދައްކައި ނިންމާލުމަށްފަހު އައިސް ކާމޭޒު ކައިރީގައި އިށީނެވެ. ޝާކިރުގެ މޫނުން ކަންތައްތައް ރަނގަޅުނޫނަކަން އަލަންއަށް ދެނެގަނެވުނެވެ. “ހަސީނު ކޮންކަމަކާތަ ގުޅީ”. އާސިފާއަށް މަޑުންނެއް ނީދެވުނެވެ. “އަލަން ކައިރީ އަހާބަލަ.” ޝާކިރު ހިތްހަމަ ނުޖެހިފައި ބުންޏެވެ. “ބައްޕާ ކިހިނެއްވީ. އަހަރެންނަށް ކަމެއް ކުރެވުނީތަ.؟” އަލަން ހާސްވެފައި އަހާލިއެވެ. “ހަސީނު އެގުޅި. ލާނާއާއި އަލަންގެ ކައިވެނި ކެންސަލްވި ވާހަކަ ބުނަން. ލާނާ ބޭނުމެއް ނުވެޔޯ މިކައިވެނި ކުރާކަށް. އަލަންއަށް އޮޅިގެން ހީކުރީ ލާނާ ބޭނުންވާކަމަށް. އާން ދެން ވާނި އެހެންތާ. ކާކު ބޭނުންވާނި އެއްވެސް އުޅުމެއް ނުހުންނަ މީހަކާ އިންނަން. ” ޝާކިރުގެ ހިތްހަމަ ނުޖެހިފައި ބުންޏެވެ. އަލަންއަށް މިއަޑު އިވުނީ ހޮނު ގުގުރިއެއް ހެންނެވެ. ލާނާ އެންމެފަހުން ތެދަށް ކިޔައިދިނީތާއެވެ. ދެން ކަންތައްވާނީ ކިހިނެއްހެއްޔެވެ.؟ ލާނާއަށް އެހައި ހިތްވަރު ލިބުނީ ކިހިނެއްހެއްޔެވެ؟ އަލަން އިނީ ކަންފަތަށް އިވުން ބަސްތައް ގަބޫލުކުރަންނޭނގިފައެވެ.\nNice but too short.i am first?miadhu anebai ves up kodhyba pls ❤❤LY\nCongrats on being first.? kurutha mi baii? Dhen faharakun miah wuren dhigu kureveythoa balaanan ingey. ?❤\nMasha allah mi part vs vvv rythi… whn nxr part\nThankyou dear. Insha allah next part on 18th. Keep reading?\nVrh vrh nice …. keep up the hard work buddy…. by thankolheh dhigu kohla dhibala?????\nThankyou maii. Dhen faharakun miah vuren dhigu kohlaaanan ingey ❤\nHello everyone. So heres the 6th part. Hope you all will like it too. Thankyou for the love and support.. please let me know what you all think of this part too. Insha allah next part on 18th, saturday. Eyge kurin liyewuniyyaa awahah ves up kurevidhaane ingey.❤❤\nV,.reethi….I used read alhuganduge favourit writers ge stories .mivaaha foohivegen kiyaali..furathama shot in ves reethi vi… keep up the good work ..luv ya???❤❤❤????\nthankyou dear.. loves. ❤ keep reading. ?\nI really like this stry i think alan aney kaaves molhu plane eh raavaane hen laanaa aa marry kuran cause he want take his revenge on her at any cost. so intresting?cant wait to read another part of this story waiting and by the way mee cherry ge first time mi vaahaka ah comment kuraa aslu mivaahaka cherry ah v v reethi vegen comment eh ves kohlaa hiyyvee??❤❤❤❤\nThankyou very much cherry. ❤ yess that is possible too. Alan akee hithah aruvaifi kameh nukoh dhookohlaa kahala character eh nun. Lets see kihinehkan dhen alan hadhanee lana aa marry kuran. Keep reading ?❤\nThankyou dear. Dhen faharakun miah wuren dhigu kohlaanan ingey?\nv reethi.. laanaa ah hama saabahey buneveynee??\nYes. Lana akee aadhaage kujjeh nuney. ? thankyou shai.?\nލޯބި ނުވިޔަސް ފިރުމާލަދީ….21\nހިތާމަ ލޯބި April 20, 2018


Hankede city hotel avaskoh dheyn edhijje | Mihaaru\nހަންކެޑެ: މި ރަށް ތަރައްގީކޮށް ދިނުން އަވަސްކޮށް ދޭން ސަރުކާރުގައި ވަނީ އެދިފައި.\nހަންކެޑެ ސިޓީ ހޮޓަލުގެ މަސައްކަތް އަވަސްކޮށް ދޭން އެދި، ސަރުކާރަށް ސިޓީއެއް\n28 އޯގަސްޓް 2016 - 11:49 11 comments\nއައްޑޫ ހަންކެޑައިގައި ތަރައްގީ ކުރަން ނިންމާފައިވާ ސިޓީ ހޮޓަލުގެ މަސައްކަތް އަވަސްކޮށް ދޭން އެދި އައްޑޫ ސިޓީ ކައުންސިލުން ސަރުކާރަށް ސިޓީއެއް ފޮނުވައިފި އެވެ.\nކައުންސިލުން ބުނީ މި މަހުގެ 21 ވަނަ ދުވަހު ފޮނުވި ސިޓީގައި، ހަންކެޑައިގެ މަޝްރޫއު އަވަސްކޮށް ދިނުމަށާއި އެ މަޝްރޫއު ކުރިއަށް ނުގޮސް ލަސްވާ ސަބަބު ވެސް ސާފުކޮށް ދިނުމަށް އެދިފައިވާނެ ކަމަށެވެ.\nމަރަދުއާ އިންވެގެން އޮންނަ ހަންކެޑެއިގައި 100-160 އެނދުގެ ސިޓީ ހޮޓަލެއް ތަރައްގީ ކުރަން އެންމެ ފުރަތަމަ ހުޅުވައިލީ 2005 ގަ އެވެ. މި މަޝްރޫ އެންމެ ފުރަތަމަ ސަރުކާރުން ހަވާލު ކުރީ ތޫނޑު ފްރައިވެޓް ލިމިޓެޑް ކިޔާ ކުންފުންޏަކާ އެވެ. ނަމަވެސް އެ ކުންފުންޏަށް ދިން މުއްދަތުގެ ތެރޭގައި މަޝްރޫއު ފުރިހަމަ ކުރެވިފައި ނުވާތީ ކުރީގެ ރައީސް މުހައްމަދު ނަޝީދުގެ ވެރިކަމުގައި ތޫނޑު އަތުން ހަންކެޑެ ވަނީ ނަގައިފަ އެވެ.\nހަންކެޑެ ރަށް ތަރައްގީ ކުރަން ސަރުކާރުން ފަހުން ހަވާލު ކުރީ ސިންގަޕޫރުގެ ކްރެސެންޑާޒް ގްރޫޕާ އެވެ. އެ ކުންފުނިން ކުރިން ބުނެފައިވާ ގޮތުގައި ހަންކެޑެ ތަރައްގީ ކުރުމުގެ މަސައްކަތް 2013 ވަނަ އަހަރު ފަށާނެ އެވެ. ނަމަވެސް މިހާތަނަށް އައިއިރު ހަންކެޑެ ތަރައްގީ ކުރުމާ ގުޅޭ އެއްވެސް ކަމެއް ކުރިއަކަށް ނުދެ އެވެ.\nޓޫރިޒަމް މިނިސްޓަރު ޒަމީރު މިދިޔަ އަހަރު އިސްމެހެލާހެރައިގައި.\nއައްޑޫގައި ޓޫރިޒަމް ފުޅާ ކުރުމަށް ކުރިއަށް ގެންދަން ރާވައިފައިވާ މަޝްރޫއުގެ ދަށުން ރިސޯޓެއް ތަރައްގީ ކުރަން މިހާރުގެ ސަރުކާރުން އިއުލާން ކުރި އިސްމެހެލާހެރައިގެ މަސައްކަތް ވެސް ކުރިއަކަށް ނުދެ އެވެ.\nޓޫރިޒަމް މިނިސްްރީން ބުނެފައިވާ ގޮތުގައި އެ ރަށް ތަރައްގީ ކުރަން ހަވާލު ކުރާނެ ކުންފުންޏެއް ވަނީ ނިންމައިފަ އެވެ. އަދި އެ ކުންފުންޏާ އެކު ވަރަށް އަވަހަށް ސޮއި ކުރާނެ ކަމަށް ޓޫރިޒަމް މިނިސްޓަރު މޫސާ ޒަމީރު މިދިޔަ އަހަރުގެ ފަހުކޮޅު ވިދާޅުވެފައިވެ އެވެ. އެއީ މިނިސްޓަރުކަމުގެ މަގާމާ ޒަމީރު ހަވާލުވެވަޑައިގަތް ދުވަސްކޮޅެވެ.\nފަހުން އިސްމެހެލާހެރައާ ބެހޭ އެއްވެސް ވާހަކައެއް ސަރުކާރުން ނުދައްކަ އެވެ.\nއިތުރު ލިޔުންތައް އައްޑޫ ސ. ހަންކެޑެ ޓޫރިޒަމް ކުރީގެ މިނިސްޓަރު މޫސާ ޒަމީރު


Enburi aee maa gadhakoh, Badhalu kuree thaareehu!\nއެނބުރި އައީ މާގަދަކޮށް، ބަދަލު ކުރީ ތާރީހް!\nހަސަން ސާއިދު ސައުތު އޭޝިއަން ގޭޟްސްގެ ރަން މެޑަލް އާއެކު --- ފޮޓޯ: ހުސައިން ވަހީދު | އެމްއޯސީ\nޖުލައި މަހު ބޭއްވި އިންޑިއަން އޯޝަން އައިލެންޑް ގޭމްސްގައި، ދުވުންތެރިޔާ ހަސަން ސާއިދަށް މާބޮޑު ކާމިޔާބެއް ނުލިބުނެވެ. ރީޔޫނިއަންގައި 2015 ވަނަ އަހަރު ބޭއްވި އިންޑިއަން އޯޝަން އައިލެންޑް ގޭމްސްގައި 100 މީޓަރުން ރާއްޖެއަށް ރަން މެޑަލް ހޯދައިދިނުމުން މި އަހަރުގެ ބޭއްވި އިންޑިއަން އޯޝަން އައިލެންޑް ގޭމްސްގައި ސާއިދު އާ މެދު އުންމީދުތަކެއް ހުއްޓެވެ.\nއެ ގޭމްސްގައި ސާއިދު ފަނޑުވެ، ވިދައި ގަތީ އެހެން ކުޅުންތެރިންނެވެ. އެ ގޭމްސްގައި ދިވެހިން ބޭނުންވި ކާމިޔާބު ސާއިދަށް ނުލިބުމުން ގިނަ ބަޔަކަށް އެކަން އަޅައިގެނެ އެ ވާހަކަ ދެއްކި އެވެ. ސާއިދު ދަށް ވެއްޖެ ކަމަށް ބުނެ ބައެއް ފަރާތްތަކުން ސޯޝަލް މީޑިއާގައި ފާޑު ކިޔާފައިވެސް ހުއްޓެވެ. އެހެންނަމަވެސް އެއިން އެއްވެސް އެއްޗަކާ މެދު މީޑިއާގައިވެސް ސާއިދު ވެސް އަދި އެތުލެޓިކްސް އެސޯސިއޭޝަންގެ ބޭފުޅަކުވެސް ޖަވާބެއް ނުދެ އެވެ.\nސާއިދު ފަނޑުވީ އެއް ނޫނެވެ. އޭނާ މިހެދީ މާ ވަރުގަދަ ކަމްބެކެވެ. ކުޅިވަރު ދަނޑުތަކާއި ކޯޓްތަކުގައި ޓްރެކުތަކުގައި ކަމްބެކް އެކި ފަހަރު އެކި ގޮތަށް ފެންނަ ކަމެކެވެ. ސާއިދު ކަމްބެކު މިވީ ދިވެހި ކުޅިވަރު ތާރީހް ބަދަލު ކޮށްލި ކާމިޔާބަށެވެ. ދެކުނު އޭޝިއާގެ އެންމެ ބޮޑު ކުޅިވަރު މުބާރާތް އުފަންވި ގައުމުގައި އޭގެ 35 އަހަރު ފަހުން ރާއްޖެއަށް މި ގޭމްސްގައި ފުރަތަމަ ރަން މެޑަލް ހޯދައި ދީނީ އެވެ.\nސާއިދު، ޓްރެކު މަތީގައި އުފާފާޅު ކުރަނީ --- ފޮޓޯ: ހުސައިން ވަހީދު | އެމްއޯސީ\nރަން މެޑަލްއަކަށް ދިވެހިން އުންމީދު ކުރީވެސް 1984 ވަނަ އަހަރުގެ ސާފް ގޭމްސްގައި ގައުމީ ފުޓްބޯޅަ ޓީމުން ހޯދި ލޯ މެޑަލް އާއެކު އެވެ. އޭގެ ފަހުން އެތައް ފަހަރަކު އެހެން ކުޅިވަރުތަކުންވެސް އެކަމަށް މަސައްކަތް ކޮށް އެ ތާރީހް އަނބުރާލުމަށް މަސައްކަތް ކުރި އެވެ. މިދިޔަ އަންގާރަ ދުވަހާ ހަމައަށް އެކަން އޮތީ ހާސިލު ނުވެ އެވެ.\nއިންޑިއަން އޯޝަން އައިލެންޑް ގޭމްސްގައި ސާއިދު ފަނޑުވުމުން، ފާޑު ކިޔުން އޮއްސާލި އެންމެންނަށް އޭނާ ޖަވާބު ދިނީ ގައުމީ ހަޔަތުގައި ހޯދި އެންމެ ޝަރަފުވެރި މެޑަލް އަކާއެކު އެވެ. ސައުތު އޭޝިއަން ގޭމްސްއިން މެޑަލްއަކާ ވަރަށް ގާތަށް ދެވުނު ކުރީގެ އެއް ވަނަ ދުވުންތެރިޔާ ނަސީރު އިސްމާއީލް ބުނީ، ފާޑު ކިޔުން މޯޓިވޭޝަނެއްގެ ގޮތުގައި ބަދަލު ކޮށްލުމަކީ ހަރުދަނާ އެތުލީޓެއްގެ އެންމެ ބޮޑު ސިފަ ކަމަށެވެ. އިންޑިއަން އޯޝަން އައިލެންޑް ގޭމްސްގެ ފަނޑުކަން ސާއިދު ބޭނުން ހިފީ މޯޓީވޭޝަނެއްގެ ގޮތުގައެވެ.\nސާއިދު އުފާފާޅު ކުރަނީ ——- ފޮޓޯ: އަބްދުﷲ އަބީދު\nމިފަހަރުގެ ގޭމްސްގެ 200 މީޓަރުން ބްރޯންޒް މެޑަލްވެސް ހޯދުމަށް ފަހު ސާއިދު ބުނީ، އޭނާ ޓާގެޓް ކުރީ 100 މީޓަރަށް ކަމަށާއި އެ ކެޓަގަރީއަށް ހާއްސަކޮށްގެން ހެދި ޓްރޭނިންތަކުން 200 މީޓަރުގައިވެސް ރަނގަޅު ފައިޓެއް ދެވޭނެ ކަމަށް ގަބޫލު ކުރެވުނު ކަމަށެވެ. އެ ކެޓަގަރީން ރަން މޭޑަލް ހޯދި ޕާކިސްތާންގެ ދުވުންތެރިޔާ އާ އަދި ރިހި މެޑަލް ހޯދި ލަންކާގެ ދުވުންތެރިޔާއާވެސް ވަރަށް ގާތަށް ސާއިދު ދިޔަ އެވެ.\nއޭނާ މިއަދު ބުނީ، އެތުލީޓަކު އަބަދު އެއްވަރެއްގައި ނުހުންނާނެ ކަމަށެވެ. ބަލިވާ ވަގުތު ތަކާއި މޮޅުވާ ވަގުތުތައް އެއީ އެތުލީޓެއްގެ ހަޔާތުގައި އޮންނަ ދެބަ އެވެ. އެއީ ފަނޑުވުމެއް ނޫނެވެ. އޭނާ މިސާލަކަށް ދެއްކީ ބާރު ދުވުންތެރިޔާ ޖަމައިކާގެ އުސައިން ބޯލްޓް އެވެ. ފަނޑެއް ނުވެ އެެވެ. ސާއިދޫ ހެދީ ވަރުގަ ކަމެބެކެވެ. އެ ކަމްބެކްވީ ދިވެހި ކުޅިވަރުގެ ތާރީހް ބަދަލު ކޮށްލި އެނބުރި އައުމަށެވެ.


Depress Vaan Dhimaavany Misababu Thakaa Hure - Vaguthu\nޑިޕްރެސްވާން ދިމާވަނީ މިސަބަބުތަކާ ހުރެ\nޑިޕްރެޝަން ނުވަތަ ދެރައާއި ހިތާމައަކީ ނުރައްކާތެރި ބަލިތަކުގެ ތެރޭގައި ހިމެނޭ ބައްޔެކެވެ. އާންމުކޮށް މީހާ ޑްޕްރެޝަންއަށް ދަނީ މައިގަނޑު ތިން ސަބަބަކާއި ހުރެއެވެ. އެ ސަބަބުތަށް ތިރީގައި އެވަނީއެވެ.\nއާއިލާގެ މީހެއް ނުވަތަ ތިމާގެ މީހެއް ނިޔާވުމަކީ މީހުން ޑިޕްރެޝަންއަށް ދިޔުމަށް މެދުވެރިވާ އެންމެ ބޮޑު އެއް ސަބަބެވެ. އަދި އެކަމުގެ ސަބަބުން މީހާއަށް ކުއްލި ޝޮކެއް ލިބި ހިތާމައިގައި ގިނަ ވަގުތު ހޭދަކުރާ ކަމަށް ކަމާބެހޭ މާހިރުން ބުނެއެވެ.\nގަނާކުރުން ނުވަތަ ބުލީ ކުރުމަކީވެސް މިހާ ޑިޕްރެޝަންއަށް ދިޔުމަށް މަގުފަހިވާ ސަބަބެކެވެ. އެހެނީ ގަނާކުރުމުގެ ސަބަބުން ނަފްސާނީ ގޮތުން ގެއްލުންވާތީއެވެ. އަދި އެކަމުގެ ސަބަބުން ގިނަވަގުތު މީހުންނާއި އެކަހެެރިކޮށް އުޅެން ބޭނުންވެއެވެ. އަދި އަމިއްލަ ނަފްސަށް ގެއްލުންދީ އަމިއްލައަށް މަރުވުން ފަދަ ކަންކަމަށްވެސް މަގުފަހިވެއެވެ.\nތިމާ އެހެން މިހަކަށް ހަސަދަ ލައިގެން އުޅުމަކީވެސް ފަސޭހައިން ޑިޕްރެޝަންއަށް ދިޔުމުގެ އަސްލެކެވެ. އެހެނީ އެކަމުގެ ސަބަބުން ތިމާ ވިސްނަން ޖެހޭ ކަންކަން ގިނަވެ ސިކުނޑިއަށް ބާރު ބޮޑުވާތީއެވެ.\nޑިޕްރެޝަން ނުވަތަ ދެރައާއި ހިތާމައަކީ މުސްތަގުބަލުގައި އެންމެ ގިނައިން މީހުން މަރުވާނެ ސަބަބު ކަމުގައި ކަމާބެހޭ މާހިރުން ބުނެއެވެ. އެހެންކަމުން ތިމާގެ ހަޔާތް އުޖާލާކޮށް އުފާވެރިކުރުމަށް ތިމާ ދެރަވާނެ ފަދަ ކަންކަމާއި ދުރުވެ އުޅުން މުހިންމެވެ. އަދި ހެޔޮލަފާ ރަހުމަތްތެރިން އިހްތިޔާރު ކުރުމާއި އިސްލާމް ދީނުގެ އަޤީދާގެ މަތީގައި ފައިތިސަ ސާބިތު ކުރުމަކީވެސް މުހިންމު ކަމެކެވެ.\nމެއި 4, 2018 16:43\nއެންމެ ގިނަ މީހުން ޑިޕްރެސް ވާ އެއްކަން އޭ އެހެންމީހުންނަށް ހަސަދަ ލައިގެން އުޅުން ގަބޫލް ކުރިޔަސް ނުކުޔަސް މިފަހަރު ހަމަ ރަގަޅަށް ތިބުނީ\nމެއި 4, 2018 19:10\nޢާާއިލާ ގައި ހަމަނުޖެހުން ގިނަވަންޏާ ވެސް ޑިޕުރެސް ވާނެ.


އިގްތިސާދީ ފުރަތަމަ މަރުކަޒަކަށް އައްޑޫ ހަދާނަން: ފައްޔާޒު\nރިސޯޓް ލައިފަށް 15 އަހަރުން ފުރުން ފާހަގަކުރުމަށްޓަކައި ބޭއްވި ހަފްލާގައި މިނިސްޓަރު ފައްޔާޒު އިސްމާއީލް ވާހަކަދައްކަވަނީ -- ފޮޓޯ: ވަގުތު\nއައްޑޫ ސިޓީ އަކީ ރާއްޖޭގެ ފުރަތަމަ އިގްތިސާދީ މަރުކަޒަށް ހެދުމުގެ މަސައްކަތް ސަރުކާރުން ކުރަމުންދާ ކަމަށް އިކޮނޮމިކް މިނިސްޓަރު ފައްޔާޒު އިސްމާއީލް ވިދާޅުވެއްޖެ އެވެ.\nމިނިސްޓަރު ފައްޔާޒު މިހެން ވިދާޅުވީ ޓޫރިޒަމް ދާއިރާގައި ހަރަކާތްތެރިވާ ރާއްޖޭގެ ކުންފުންޏެއް ކަމުގައިވާ ރިސޯޓް ލައިފަށް 15 އަހަރުން ފުރުން ފާހަގަކުރުމަށްޓަކައި ހޮޓެލް ޖެންގައި ރޭ ބެއްވި ހަފްލާގައި ވާހަކަ ދައްކަވަމުންނެވެ.\nފައްޔާޒު ވިދާޅުވީ ރާއްޖޭގެ އިގްތިސާދު ލާމަރުކަޒު ކުރުމަކީ މި މަސަރުކާރުން އެންމެ އިސްކަންދީގެން ކުރަމުންދާ މަސައްކަތް ކަމަށެވެ.\nލާމަރުކަޒު ކުރުމުގެ މަސައްކަތާ އެކު ރާއްޖޭގެ އެކި ސަރަހައްދު ތަކުގައި ހާއްސަ އިގްތިސޯދީ ސަރަހައްދުތަކެއް ތަރައްގީކުރުމުގެ މަސައްކަތް ކުރިއަށްދާނެ ކަމުގައިވެސް ވިދާޅުވި އެވެ. އަދި އެފަދަ ފުރަތަމަ މަރުކަޒަކަށް ނުވަތަ ހަބަކަށް ވެގެންދާނީ އައްޑޫ ސިޓީ ކަމަށެވެ.\nމިނިސްޓަރު ވިދާޅުވީ އައްޑޫ ތަރައްގީކުރުމަށްޓަކައި ގިނަ މަސައްކަތް މިހާރުވެސް ފެށިގެން ކުރިއަށްދާ ކަމަށެވެ. އެގޮތުން އައްޑޫގެ ގަން އިންޓަނޭޝަނަލް އެއާޕޯޓް އިތުރަށް ތަރައްގީ ކުރުމާއި އ ފެނާއި ނަރުދަމާ ރަނގަޅު ކުރުމާއި ފަތުރުވެރިކަން ފުޅާކުރުމަށް މަސައްކަތްތަކެއް ކުރަމުންދާ ކަމަށެވެ.\n“މާލެއަށް ބަރޯސާވުން ކުޑަކޮށް ތަރައްގީގެ މަޝްރޫއުތައް ކުރިއަށް ގެންދަނީ އިގްތިސާދީ ނާރެހަކާ ދިމާލަށް ދެވޭ ގޮތަކަށް،” ފައްޔާޒު ވިދާޅުވި އެވެ.\nކޮވިޑް 19އާއި ގުޅިގެން އައްޑޫގައި ހިންގަމުން ދިޔަ ރިސޯޓުތައް ބަންދުކޮށްފައިވާތީ އައްޑޫގެ އިގްތިސާދަށް ގެއްލުންތަކެއް ލިބެމުންދާ ކަމަށްވެސް މިނިސްޓަރު ފައްޔާރު ގަބޫލުކުރެއްވި އެވެ. އެކަމަކު އެކަމަށް ހައްލެއް ހޯދުމުގެ މަސައްކަތް ކުރެވެމުންދާ ކަމަށްވެސް ވިދާޅުވި އެެވެ.\nފައްޔާޒު އިތުރަށް ވިދާޅުވީ ދިވެހި ކުންފުނިތަކުގައި ގާބިލް މުވައްޒަފުން މިއަދު އެބަތިބި ކަމަށެވެ. އަދި ރާއްޖޭގައި ބޭރުގައި ވިޔަފާރި ފުޅާކުރެވޭނެ ދިވެހި ކުންފުނިތައް ވެސް މިއަދު އެބަހުރި ކަމަށާއި އުއްމީދަކީ އެފަދަ ކުންފުނިތަކުން ރާއްޖެއިން ބޭރަށް ވިޔަފާރި ފުޅާކުުރުން ކަމަށެވެ. އެކަމުގައި ކުންފުނިތަކަށް ސަރުކާރުން އެހީވާނެ ކަމުގައިވެސް ވިދާޅުވި އެވެ.


ބަޝަން ޗާރުގައި ރޮހިންޔާ މުސްލިމުން އާބާދުކުރަން އދން އެހީތެރިވަނީ ބަޝަން ޗާރުގައި ރޮހިންޔާ މުސްލިމުން އާބާދުކުރަން އދން އެހީތެރިވަނީ\nބަޝަން ޗާރުގައި ރޮހިންޔާ މުސްލިމުން އާބާދުކުރަން އދން އެހީތެރިވަނީ\nފެރީއެއްގައި ރޮހިންޔާ މުސްލިމުން ބަޝަން ޗާރަށް ދަތުރުކުރަނީ / ފައިލް ފޮޓޯ: ރޮއިޓަރސް\nބަންގްލަދޭޝްގެ މައި ސަރަޙައްދުތަކާ އެކަހެރިކޮށް އޮންނަ ރަށެއްކަމަށްވާ ބަޝަން ޗާރުގައި ރޮހިންޔާ މުސްލިމުން އާބާދުކުރުމަށް އދން އެހީތެރިކަން ފޯރުކޮށްދިނުމަށް އެއްބަސްވެއްޖެއެވެ.\nބަންގްލަދޭޝްގެ މައި ސަރަޙައްދުތަކާ 60 ކިލޯމީޓަރު ދުރުގައި އޮންނަ ބަޝަން ޗާރަކީ މިޔަންމާއިން ބަންގްލަދޭޝަށް ހިޖުރަކޮށްފައިވާ އެތައް ހާސް ރޮހިންޔާ މުސްލިމުން އާބާދުކުރުމަށް އެ ޤައުމުގެ ސަރުކާރުން ނިންމާފައިވާ ރަށެކެވެ.\nބޮޑުމިނުގައި 39 ކިލޯމީޓަރު ހުންނަ ބަޝަން ޗާރަށް ރޮހިންޔާ މުސްލިމުން ބަދަލުކުރުމަށް ބަންގްލަދޭޝްގެ ސަރުކާރުން އެންމެ ފުރަތަމަ ނިންމުމުން އދއާއި އިންސާނީ ޙައްޤުތަކަށް ވަކާލާތުކުރާ ބައިނަލްއަޤްވާމީ ޖަމުޢިއްޔާތަކުންވަނީ އެ ރަށަކީ އިންސާނުން ދިރިއުޅުމަށް އެންމެ އެކަށީގެންވާ ސަރަޙައްދެއް ނޫންކަމަށް ބުނެ އަޑުއުފުލައިފައެވެ. އަދި އެ ރަށުގައި އާބާދުކޮށްފައިވާ އެތައް ހާސް މީހުންވަނީ އެ ރަށުގައި ދިރިނޫޅެވޭނެކަމަށް ބުނެ މުޒާހަރާވެސްކޮށްފައެވެ.\nފާއިތުވި ދުވަސްތަކުގެ ތެރޭގައި ބަންގްލަދޭޝްގެ ސަރުކާރުންވަނީ ބަޝަން ޗާރު ތަރައްޤީކުރުމަށް 112 މިލިޔަން އެމެރިކާ ޑޮލަރު ޚަރަދުކޮށްފައެވެ. އެ ގޮތުން އެ ރަށުގެ ބޭރު ތޮށިލުމުގެ އިތުރުން މޫސުމީ ކާރިޘާތަކުން ސަލާމަތްވެވޭނެ ވަޞީލަތްތަކާއި ހަސްފަތާލުތަކާއި މަދަރުސާތަކާއި މިސްކިތްތައްވަނީ ބިނާކޮށްފައެވެ. އަދި އދންވަނީ ބަޝަން ޗާރަށް ގޮސް ރޮހިންޔާ މުސްލިމުން އެ ރަށުގައި ވަޒަންވެރިކުރުމަކީ މައްސަލައެއް ނޫންކަމަށް ކަނޑައަޅައިފައެވެ.\n2017ވަނަ އަހަރުގެ ތެރޭގައި މިޔަންމާގެ ސަރުކާރުން ރޮހިންޔާ މުސްލިމުންނާ ދެކޮޅަށް ލާއިންސާނީ އަނިޔާތައް ދޭން ފެށުމުން އެއް މިލިޔަނަށްވުރެ ގިނަ މީހުން ބަންގުލަދޭޝަށް ހިޖުރަކޮށްފައިވެއެވެ. ބަންގުލަދޭޝްގެ ވަކި ސަރަޙައްދުތަކެއްގައި އެ މީހުން ދިރިއުޅެނީ ތޮށްޖެހިގެން ވަރަށް ދަތި ޙާލުގައެވެ.\nމިދިޔަ އަހަރުގެ ޑިސެންބަރު މަހުން ފެށިގެން ބަންގުލަޑޭޝުންވަނީ އެ ޤައުމަށް ހިޖުރަކޮށްފައިވާ 18،000އަށްވުރެ ގިނަ ރޮހިންޔާ މުސްލިމުން ބަޝަން ޗާރުގައި ވަޒަންވެރިކުރަން ފަށައިފައެވެ. ރޮހިންޔާއަށް ނިޞްބަތްވާ 100،000 މީހުން އެ ރަށަށް ބަދަލުކުރުމަށް ބަންގުލަދޭޝްގެ ސަރުކާރުންވަނީ ނިންމައިފައެވެ. މީގެ 20 އަހަރުކުރިން ޤުދުރަޠީގޮތުން އުފެދިފައިވާ ބަޝަން ޗާރަކީ ނުރައްކާތެރި ތޫފާނާއި ފެންބޮޑުވުމުގެ ހާދިޘާތައް ވަރަށް ގިނައިން ކުރިމަތިވާ ރަށެކެވެ.


Bigboss Show Ge Mingaduthakaai Hilaafu Vegen Show In Umar Beyru Kofi\nއުމަރު އަދި އޭނާގެ ލޯބިވެރިޔާ ކަމަށް ބުނާ ރަޝްމީ ބިގްބޮސް ހައުސްގައި——\nބިގްބޮސް ޝޯގެ މިންގަނޑުތަކާއި ހިލާފުވެގެން އުމަރު ޝޯއިން ނެރެލައިފި\n14 ޖެނުއަރީ 2022 - 09:20:13\nކޮންޓްރޮވާޝަލް ރިއަލިޓީ ޝޯ “ބިގްބޮސް”ގެ 15 ވަނަ ސީޒަން މިހާރު ކުރިއަށްދާއިރު، ސީޒަންގެ ފިނާލޭއަށް ދެން އޮތީ ހަފްތާއެކެވެ.\nފިނާލޭއަށް ޓިކެޓް ކަށަވަރުވާ ފަސް މީހުން ހޮވުމަށް ޓާސްކުތައް ދަނީ ކުރިއަށެވެ. އެކަމަށްޓަކައި ތިން ޓާސްކެެއް ހަވާލުކުރެވިގެންދިޔައިރު، ބައިވެރިންގެ ތަޅާފޮޅުމާއި އަރާރުން ބޮޑުކަމުން ކޮންމެ ޓާސްކެއް ވެސް ބިގްބޮސް އަށް ޖެހެނީ ރައްދުކުރާށެވެ.\nއެކަންތައް ބޮޑުވެގެން "ޓިކެޓު ޓު ފިނާލޭ ވީކް" ގެ ނަސީބުވެރިންގެ ގޮތުގައި މީހުން ހޮވީ ބޭރުން އިތުރު މީހުންތަކެއް ގެނެސްގެން "ފޭކް ބިގްބޮސް" ނަމުގައި އެމީހުންނަށް ޓާސްކުދީގެން އެމީހުން ޓިކެޓު ފިނާލޭ ކަށަވަރުކުރި ކަމަށް ބުނެ އޮޅުވާލައިގެން ހަވާލުކުރި ޓާސްކުތަކުންނެވެ.\nއެފަހަރު ފިނާލޭ ޓިކެޓް ހާސިލުކުރީ ކަރަން ކުންދުރާ، ރަޝްމީ ދޭސާއީ، އަދި އުމަރު ރިޔާޒް އެވެ.\nނަމަވެސް މިދިޔަ ހަފުތާ ބަންދުގައި "ބިގް ބޮސް 15" އިން އުމަރު ވަނީ "ވީކެންޑް ކާ ވާރް" ގައި ގެއިން ބޭރުކޮށްފައެވެ.\nއޭނާ ގެއިން ބޭރުކުރީ ޓިކެޓް ޓު ފިނާލޭ ޓާސްކެއްގެ ތެރެއިން ޕްރަތީކް ސެހްޖްޕާލް އާއި އުމަރާއި ދެމެދު ޒުވާބު ބޮޑުވެ، އެކަކު އަނެކަކު ގަޔަށް އަތްލާ ތަޅާފޮޅާފައި ވާތީއެވެ.\nއެ ޓާސްކުތެރެއިން އުމަރުގެ ގަޔަށް ޕްރަތީކް ފެން ޖެހުމުން ހޫނުވި ޒުވާބުގަނޑު ނިމުނީ އެކަކު އަނެކަކުގެ ގަޔަށް އަތްލާ ހިސާބަށް ގޮސްގެންނެވެ. ޕްރަތީކް ކޮށްޕާލާ، ތަޅާފޮޅުމަކާއި ހަމަޔަށް ދިޔައީ އުމުރު ކަމަށް ނިންމާ އެކަމާ މެދު ފިޔަވަޅު އެޅުމަށް ބިގްބޮސް ދޫކޮށްލީ އެ ޝޯގެ ހޯސްޓް ސަލްމާން ހާން އަށެވެ.\nއުމަރު އަދި ޕްރަތީކް ޓާސްކުގެ ތެރެއިން ތަޅާފޮޅަނީ\nއެންމެ ފަހުން އޮތް “ވީންކެންޑް ކާ ވާރް”ގައި ސަލްމާން ނިންމީ އުމަރު ޝޯއިން ބޭރުކޮށް ގެއަށް ފޮނުވާލުމަށެވެ.\nސަލްމާން ބުނީ އުމަރަށް ތަކުރާރުކޮށް އެކަމުގައި މީގެ ކުރިން ވެސް ނަސޭހަތް ދެވިފައި ވީނަމަވެސް އެކަމަށް ފަރުވާލެއް ނުބަހައްޓާ ޝޯގެ ގަވާއިދުތަކާއި މިންގަނޑުތަކާއި އެންމެ ބޮޑަށް ހިލާފުވެފައިވަނީ އުމަރު ކަމަށާއި އެހެންކަމުން އިތުރު ފުރުސަތެއް ދެން ދެވެން ނެތްކަމަށެވެ.\nސަލްމާން އަދި އުމަރު\nޝޯގެ އުސޫލު އޮންނަގޮތުން އެގޮތަށް ޝޯއިން ބޭރުކުރާ މީހުން ވަގުތުން ޝޯ ދޫކޮށް ބިގްބޮސް ހައުސްއިން ނިކުންނަން ޖެހެއެވެ. އެހެންކަމުން އެވަގުތު އުމަރު ވަނީ އެގެއިން ނިކުމެފައެވެ.\nއަނެއްކޮޅުން ރަޝްމީ އާއި އަބީޖީތު ވަނީ ނޮމިނޭޝަން ގެ މަސައްކަތް ކުރިއަށް ދިޔައިރު ވީއައިޕީ ސްޓޭޓަސް އިން ދަށްކޮށްފަ އެވެ.\nލިސްޓުން އެންމެ ފަހުން އުނިކުރި ހައުސްމޭޓަކީ ތޭޖަސްވީ އެވެ. މިއާ އެކު ޓިކެޓް ޓު ފިނާލޭއާ ވީއައިޕީގެ ދެން ބާކީ ތިބީ އެންމެ ތިން ބައިވެރިންނެވެ.\nމިހާރު ޝޯގެ ފައިނަލިސްޓުންނަކީ، ކަރަން، ޝަމިތާ ރާކީ ސާވަންތު އަދި ޕްރަތީކް އެވެ.\nކަރަން، ޝަމީތާ، ޕްރަތީކް، ރާކީ\nމި ހަފްތާއަށް ނޮމިނޭޓްވާ ކޮންޓެސްޓެންޓުންނަކީ ޑެވޮލީނާ، ރަޝްމީ، ނިޝާންތު ބަޓް، ތޭޖަސްވީ އަދި އަބީޖީތު ބިޗުކާލޭ އެވެ. އަދި މި ހަފްތާގައި ގެއިން ނެރެލަން އުޅޭ ކަމަށް ބެލެވޭ ހައުސްމޭޓަކީ އަބީޖީތު އެވެ.


Report: Inthihabu ge isthiunaafu massalaagai "bureki" jehifai! | Mihaaru\nހައި ކޯޓު: ރިސެސްގައި އޮތަސް މުހިންމު މައްސަލަތައް ބެލެން ޖެހޭނެ ---މިހާރު ފޮޓޯ\nއިންތިހާބުގެ އިސްތިއުނާފު މައްސަލާގައި "ބުރެކި" ޖެހިފައި!\n20 ޑިސެމްބަރ 2016 - 06:34 15 comments\nގާނޫނުގައި ބުނާ މުއްދަތަށް ވުރެން އިންތިހާބުތައް ލަސްވުމަކީ ކަށަވަރުކޮށްދީފައި ހުރި ހައްގުތައް ގެއްލޭނެ ކަމެކެވެ؛ ޖެނުއަރީ 14 ގައި ބާއްވަން ނިންމި ލޯކަލް ކައުންސިލް އިންތިހާބު ދެ މަހަށް ފަސްކުރަން ސިވިލް ކޯޓުން ނެރުނު އަމުރު އިލެކްޝަންސް ކޮމިޝަނުން ހައި ކޯޓުގައި އިސްތިއުނާފްކުރީ ވެސް އެހެންވެ އެވެ. އެ މައްސަލަ އިސްތިއުނާފް ކުރަން ހުށަހެޅިތާ ދެ ހަފުތާ ވިއިރު ވެސް ބަލައިގަނެ، ޝަރީއަތް ކުރިއަކަށް ނުގެންދެ އެވެ. މިއީ، ޕީޕީއެމްގެ މުސްތަޝާރު، ރައީސް އަބްދުﷲ ޔާމީންގެ ފެކްޝަން ފިޔަވައި، އެހެން ގިނަ ސިޔާސީ ޕާޓީތަކާއި އާއްމު ރައްޔިތުންގެ ކަންބޮޑުވުން އޮތް މައްސަލައެކެވެ.\nރައީސް ޔާމީންގެ ފެކްޝަނަށް ތައްޔާރު ނުވެވޭތީވެ އިންތިހާބު ފަސްކުރަން ހުށަހެޅުމުން އިއްވި ހުކުމް، ހައި ކޯޓުގައި އިސްތިއުނާފްކުރިއިރު ވެސް އެ ކޯޓު އޮތީ ރިސެސްގަ އެވެ. އެ މުއްދަތު ހަމަވާނީ، މި މަހުގެ ނިޔަލަށެވެ. ކޯޓުތަކުގެ ރިސެސްގެ މުއްދަތުގައި ވެސް މުހިއްމު މައްސަލަތައް ކުރިއަށް ގެންދާއިރު، ގައުމާއި ރައްޔިތުންގެ މަސްލަހަތާ ގުޅިފައިވާ އިންތިހާބުގެ މި މައްސަލަ ކުރިއަށް ނުގެންގޮސް ލަސްވާ ސަބަބާ މެދު ގިނަ ބަޔަކުު ސުވާލު އުފައްދަ އެވެ.\nކޯޓުތަކުގެ ރިސެސްގެ މުއްދަތުގައި ކޮންމެހެން ބާއްވަން ޖެހޭ ޝަރީއަތްތައް ބޭއްވުމާއި ނެރެން ޖެހޭ އަމުރުތައް ނެރެ އެވެ. ހައި ކޯޓުން ވެސް އެ އުސޫލުން އަމަލުކޮށްފައި އެބަ ހުއްޓެވެ. ޝަރީއަތްތައް ކުރިއަށް ގެންގޮސް ހުކުމްތައް އިއްވާފައިވެ އެވެ.\nސިވިލް ކޯޓުގެ ހުކުމް އިސްތިއުނާފަށް ހުށަހަޅައި އީސީގެ މެމްބަރުން ނޫސްވެރިންނާ ވާހަކަ ދައްކަވަނީ: --- ފޮޓޯ: މުހައްމަދު ޝަރުހާން/ މިހާރު\nގާނޫނޫގައި ބުނާ މުއްދަތަށް ވުރެން ލޯކަލް ކައުންސިލް އިންތިހާބު ލަސްވާތީ ގާނޫނީ ވަކީލުންގެ ވެސް ގިނަ ކަންބޮޑުވުންތަކެއް އެބަ ހުއްޓެވެ. އެއް ކަމެއްގެ ގޮތުގައި، ވަކީލުން ނަގަނީ، އިންތިހާބާ ގުޅޭ ހުރިހާ މައްސަލަތަކެއް ހައި ކޯޓުން އާއްމު ގޮތެއްގައި ކުރިއަށް ގެންދާއިރު، ކައުންސިލް އިންތިހާބު ފަސްކުރަން ސިވިލް ކޯޓުން ހުކުމް ކުރުމެވެ. އަނެއް ކަންބޮޑުވުމަކީ، ރިސެސްއާ އެކު މުހިއްމު މައްސަލައެއް މަޑުޖެހިފައި އޮތުމެވެ.\nގާނޫނީ ވަކީލް ހަސަން ސިރާޖު ވިދާޅުވީ ރިސެސްއަށް ދިއުމަކީ ކޯޓު ބަންދުވުން ނޫން ކަމަށެވެ. އަދި އެއީ، ފަނޑިޔާރުން ޗުއްޓީ ނެންގެވުމެއް ވެސް ނޫން ކަމަށާއި ރިސެސްގެ މުއްދަތުގައި ރަސްމީ ޗުއްޓީ ނުނަންގަވާ ނަމަ، ފަނޑިޔާރުން ކޯޓަށް ވަޑައިގަންނަވަން ޖެހިވަޑައިގަންނަވާނެ ކަމަށް އޭނާ ވިދާޅުވި އެވެ.\nއޭނާ ދެކެވަޑައިގަންނަވާ ގޮތުގައި ހައި ކޯޓަށް މިހާރު ހުށަހަޅާފައިވާ އިންތިހާބުގެ މައްސަލަ ވީ އެންމެ އަވަހަކަށް ނިންމަން ޖެހެ އެވެ. އެއީ، އިންތިހާބު ވަކި މުއްދަތެއްގެ ތެރޭގައި ކުރިއަށް ގެންގޮސް ނިންމަން ޖެހޭނެ ކަމަށް ގާނޫނުތަކުގައި ކަނޑައަޅާފައިވުމުން ކަމަށް އޭނާ ވިދާޅުވި އެވެ.\nހައި ކޯޓު ރިސެސްގައި އޮތް ނަމަވެސް މާލޭގައި މަދުވެގެން ތިން ފަނޑިޔާރުން ތިއްބެވި ނަމަ އެ މައްސަލަ ކުރިއަށް ގެންދެވޭނެ ކަން އޭނާ ފާހަގަކުރެއްވި އެވެ.\n"މިސާލަކަށް، މިއީ ސިވިލް ކޯޓުގެ ވެސް ރިސެސްގެ މުއްދަތު. އެކަމަކު ކޮންމެ ދުވަހަކު ވެސް އެތައް ބައިވަރު މައްސަލަތަކެއް ތާވަލްކޮށް ކުރިއަށް ގެންދޭ،" ސިރާޖު ވިދާޅުވި އެވެ.\nގާނޫނުގައި ކަނޑައަޅާފައި އޮންނަ މުއްދަތުގައި އިންތިހާބު ބޭއްވުމަކީ މިނިވަން އިންސާފުވެރި އިންތިހާބެއްގެ ވަރަށް އަސާސީ ސިފައެކެވެ. އިންސާނީ ބާރު ނެތް ހާލަތެއް މެދުވެރިވެގެން ނޫން ގޮތަކަށް އިންތިހާބު ފަސްކޮށްފި މިނިވަން އިންތިހާބަކަށް ހުރަސްތަކެއް ކުރިމަތިވާނެ އެވެ.\nމީގެ ކުރިން ބައެއް އިންތިހާބުތައް ގާނޫނުގައި ބުނާ މުއްދަތަށް ވުރެ ލަހުން ބާއްވާފައި އެބަ ހުއްޓެވެ. އެގޮތުން 2009ގެ އާންމު އިންތިހާބާއި 2013 ގެ ރިޔާސީ އިންތިހާބެވެ. އެކަމަކު ކުރިން އެގޮތަށް ކަން ހިނގާފައި އޮތުމުގެ މާނައަކީ، ސިރާޖު ވިދާޅުވި ގޮތުގައި، ދެން ހުރި އިންތިހާބުތައް ފަސްކުރަން ދެއްކޭނެ ހުއްޖަތެއް ނޫނެވެ.\n"ޑިމޮކްރެޓިކް ނިޒާމެއްގައި މިނިވަން، އިންސާފުވެރި އިންތިހާބަކުން ރައްޔިތުންގެ ސިޔާސަތު ކަނޑައެޅުމާއި ތަންފީޒުކުރަން ފުރުސަތު ދިނުމަކީ ވަރަށް އަސާސީ ސިފައެއް. އެކަން ކުރަން، ކަނޑައެޅިފައި އޮންނަ މުއްދަތުގެ ތެރޭގައި އިންތިހާބު ބާއްވައި ނިންމަން ޖެހޭ،" އޭނާ ވިދާޅުވި އެވެ.\nއިންތިހާބާ މެދު ގޮތެއް ނުނިމި ލަސްވަމުން ދިއުމާ އެކު، ކޯޓުތައް ރިސެސްއަށް ދާ ގޮތުގެ މައްސަލާގައި ވެސް ވަކީލުން ކަންބޮޑުވުން ފާޅުކުރެ އެވެ.\nވަކީލަކު ވިދާޅުވީ ދިވެހި ރާއްޖޭގެ ކޯޓުތަކުގެ ގާނޫނުގައި، ސިވިލް ކޯޓާއި ހައި ކޯޓަށް ރިސެސްއަށް ދެވޭނެ ކަމަށް ބަޔާންކޮށްފައި ނުވާ ކަމަށެވެ. ކޮންމެ އަހަރެއްގެ ޑިސެމްބަރު މަހަކީ ރިސެސްގެ މުއްދަތު ކަމަށް އޮޓޮމެޓިކުން ކަނޑައަޅާފައި އޮތް ނަމަވެސް ގާނޫނުގައި އޮންނަނީ ސުޕްރީމް ކޯޓުގެ ރިސެސްގެ މުއްދަތު ކަމަށް އޭނާ ވިދާޅުވި އެވެ.\nމިދިޔަ އަހަރު ސުޕްރީމް ކޯޓު ފިޔަވައި އެހެން އެއްވެސް ކޯޓެއް ރިސެސްއަކަށް ނުދެ އެވެ. އެއީ، މިދިޔަ އަހަރުގެ ޑިސެމްބަރު މަހު ސުޕްރީމް ކޯޓުން ނެރުނު އަމުރަކުން އެއްވެސް ކޯޓެއް ރިސެސް އަށް ނުދާން އެންގުމުންނެވެ.\nއިންތިހާބާ މެދު ގޮތެއް ނުނިމި ލަސްވާތީ، ކޯޓުތަކަށް ވެސް ބޮޑެތި ތުހުމަތުތަކެއް ސިޔާސީ ޕާޓީތަކުން ކުރެ އެވެ. އިސްތިއުނާފް މައްސަލަ ނުނިންމައި ދިގުދަންމަނީ، ރައީސް ޔާމީންގެ ފެކްޝަނުން ބޭނުންވި ގޮތަށް، އިންތިހާބު ލަސްކުރަން ކަމަށް އިދިކޮޅު ޕާޓީތަކުން ދެކެ އެވެ.\nއެކަމަކު މައްސަލަ ކުރިއަށް ނުގެންގޮސް ލަސްވާ ސަބަބާ ގުޅޭ ގޮތުން ހައި ކޯޓުން ރަސްމީކޮށް ކޮމެންޓެއް ނުކުރި އެވެ.\nއިލެކްޝަންސް ކޮމިޝަނުން އިއްޔެ ބޭއްވި ގައުމީ ލަފާ ދޭ ކޮމެޓީގެ ބައްދަލުވުމުގައި ސިޔާސީ ޕާޓީތަކާއި ދައުލަތުގެ މުއައްސަސާތަކުގެ މަންދޫބުން ބައިވެރިވެވަޑައިގަންނަވަނީ. --ފޮޓޯ: އިލެކްޝަންސް ކޮމިޝަން\nއިންތިހާބު އޮންނާނެތޯ ނޯންނާނެތޯ ރައްޔިތުންގެ ހިތުގައި ސުވާލު އުފައްދައި، ފޫހިކޮށްލައި، އިންތިހާބު ސަމާސާއަކަށް ހަދާފައި މިވަނީ ހުރިހާ މުއްސަސާތައް ގުޅިގެން ކަމަށް އެމްޑީޕީގެ ސްޕޯކްސްޕާސަން، މާފަންނު އުތުރު ދާއިރާގެ މެމްބަރު އިމްތިޔާޒު ފަހުމީ ވަނީ ވިދާޅުވެފަ އެވެ. ރައީސް ޔާމީންގެ ފެކްޝަނުން އަންގާ ހުރިހާ ގޮތަކަށް އިލެކްޝަންސް ކޮމިޝަނުން އަމަލުކުރުމަށް ފަހު، ހައި ކޯޓަށް މައްސަލަ ހުށަހެޅީ ރައްޔިތުންނަށް "ދަޅަ ދައްކަން" ކަމަށް ވެސް އޭނާ ވިދާޅުވެ އެވެ.\nސިވިލް ކޯޓުގެ ހުކުމެއް އޮތަސް، އިލެކްޝަންސް ކޮމިޝަނުން އިއްޔެއާ ހަމައަށް ބުނަމުން އައީ ކުރިން ކަނޑައެޅި ތާރީހުގައި އިންތިހާބު ބާއްވާނެ ކަމަށެވެ. އެކަމަކު ގައުމީ ލަފާ ދޭ ކޮމެޓީއާ އެކު އިލެކްޝަންސް ކޮމިޝަނުން ބޭއްވި ބައްދަލުވުމުގައި، އެ ތާރީހުގައި އިންތިހާބު ބާއްވަން ހުރަސްތަކެއް ކުރިމަތިވެފައިވާ ކަމަށް ބުނެފައިވެ އެވެ.\nއިންތިހާބާ ގުޅޭ މައްސަލާގައި ހައި ކޯޓުން މި ހަފުތާގައި ގޮތެއް ނިންމި ނަމަވެސް ގާނޫނުގައި ބުނާ މުއްދަތަކަށް އިލެކްޝަންސް ކޮމިޝަނަށް އިންތިހާބުގެ ކަންކަން ކުރިއަކަށް ނުގެންދެވޭނެ އެވެ. އެއީ، ކެންޑިޑޭޓުންގެ ނަންތައް އިއުލާންކޮށް، ކެމްޕޭން ކުރަން ދޭން ޖެހޭ 28 ދުވަހުގެ މުއްދަތު ވެސް ޖެނުއަރީ 14 އާ ހަމައަށް މިހާރު ނުލިބޭތީ އެވެ.\nމުހިއްމު އެހެން މައްސަލަތަކެކޭ އެއްގޮތަށް، އިންތިހާބު މައްސަލާގައި ވެސް އަވަހަށް ގޮތް ނިންމަން ޖެހެ އެވެ. އިންތިހާބުގައި އަމިއްލަ ގޮތުން ވާދަކުރާ ކެންޑިޑޭޓުންނާއި ސިޔާސީ ޕާޓީތަކާއި ވޯޓުލާން ތައްޔާރަށް ތިބި ރައްޔިތުންގެ ހައްގު ހިމާޔަތްކޮށްދިނުމުގެ ގޮތުންނެވެ.\nއިތުރު ލިޔުންތައް ސިވިލް ކޯޓް ލޯކަލް އިންތިހާބު ހައި ކޯޓް އިލެކްޝަންސް ކޮމިޝަން ކޯޓް ލޯކަލް ކައުންސިލްތައް


ޙައްޖު މަހުގެ 10 ވަނަ ދުވަސް (ކަތިލުމުގެ ދުވަސް އަދި ބަރަކާތްތެރި އަޟްޙާ ޢީދުގެ ފުރަތަމަ ދުވަސް)\nތަލްބިޔާ ކޔުން ހުއްޓާލުން\nބޮޑު ޖަމްރާއަށް ހިލައުކުން\nބޯ ބޭލުން ނުވަތަ ބޯ ކޮށުން\nދުނިޔޭގެ އެކި ކަންކޮޅުތަކުގައިވާ މުސްލިމުންނާއި މިނާގައިވާ ޙައްޖުވެރިން ޚާއްޞަ މޫނަކާއިގެން ބަރަކާތްތެރި އަޟްޙާ ޢީދު ދުވަހާއި ބައްދަލުކުރެއެވެ. ﷲ ސުބުޙާނަހޫ ވަތަޢާލާ އެބައިމީހުންނަށް ދެއްވި ނިޢުމަތްތަކަށް ރުހި އުފާ ފާޅުކުރަމުންނެވެ. އަދި ﷲ އަށް ކުއްތަންވުމަށްޓަކައި އުޟްހިޔާ ކަތިލުމުން ތަކުބީރު ކިޔަމުންނެވެ. ހައްޖު ވެރިން ތަކުބީރު ކިޔަން ފަށާނީ ބޮޑުޖަމްރާއަށް ހިލައުކުމަށްފަހުއެވެ.\nތަކުބީރު: اللَّهُ أَكْبَرُ اللَّهُ أَكْبَرُ اللَّهُ أَكْبَرُ لاَ إِلَهَ إِلاَّ اللَّهُ اللَّهُ أَكْبَرُ اللَّهُ أَكْبَرُ وَلِلَّهِ الْحَمْدُ.\nޖަމްރާތަކަށް ހިލައުކުމުގައި ޙައްޖުވެރިންގެ ކިބައިން ވަރަށްގިން ކުށްތަށް ފެނެއެވެ.\n· އޭނާ އެޖަހަނީ ޝައިޠާނާގެ ގައިގާކަމަށް ޤަބޫލުކޮށް ޝައިޠާނާއާއި ދިމާއަށް އެއްޗެތިކިޔަމުން ހިލައުކުން. ... ޖަމްރާއަށް ހިލައުކުން ދީނުގައި ކަނޑައެޅިފައިވަނީ ، ﷲގެ ޛިކުރު ކުރުމަށްޓަކައެވެ.\n· ޖަމްރާއަށް ބޮޑެތި ހިލައާއި ފައިވާނާއި ލަކުޑިބުރިތައް އުކުން. މިއީ ދީނުގައި ޙައްދުފަހަނައަޅައި ދިއުމެވެ. ރަސޫލު ޞައްލަﷲ އަލއިހި ވަސައްލަމް ވަނީ މިކަންތައް މަނާ ކުރައްވާފައެވެ.\n· ޖަމްރާތަކަށް ހިލައުކުމަށްޓަކއި އެކަކު އަނެކަކަށް ކޮއްޕާ އަނިޔާކުރުން. މިއީ ބޮޑު ކުށެކެވެ. ޙައްޖުވެރިޔާއަށް ވާޖިބުވެގެންވަނީ އޭނާގެ އަޚާއާއި ދޭތެރޭ ރަނގަޅަށް ކަންތައް ކޮށް ކަނޑައެޅިފައިވާ ތަނަށް ހިލައުކުމެވެ. ތަނބުގައި ނުޖެހުނަސް މައްސަލައެއް ނެތެވެ.\n· އެއްފަހަރާ ހުރިހާ ހިލަކޮޅު އުކުން. މި ހާލަތުގައި ބެލެވޭނީ އޭނާ އުކީ އެންމެ ހިލަކޮޅެއްކަމަށެވެ. ދީނުގައި ކަނޑައެޅފައިވަނީ ފަހަރަކު ހިލަކޮޅެއް އުކުމަށެވެ. އަދި ކޮންމެ ހިލަކޮޅެއް އުކާއިރުވެސް ތަކުބީރު ކިޔުމެވެ.\nޙައްޖެވެރިޔާ ފުރަތަމަ ޖަމްރާއަށް ހިލައުކުމަށްފަހު ބޯ ބޭލުން ނުވަތަ ބޯ ކޮށުމުން، އޭނާގެ ފުރަތަމަ ތަޙައްލުލު (ޙަލާލު ވުން) ނިމުނީއެވެ.\n(ފުރަތަމަ ތަޙައްލުލަށްފަހު، އަނބިމީހާއަށް ރޭކުރުން ފިޔަވައި، އިޙްރާމުގައި ހުރެ ކުރުން ޙަރާމްވީ ހުރިހާ ކަމެއް އޭނާއަށް ޙަލާލުވާނެއެވެ.)\nމިހާތަނަށް މި ލިޔުން ކިޔާފައިވަނީ 1721 ފަހަރު


Adeeb fili massalaigai dhauvaa ufulaifi | Mihaaru\nއަދީބު ޓަގް ބޯޓުގައި: ފިއްލެވި މައްސަލައިގައި އެމަނިކުފާނުގެ މައްޗަށް ވަނީ ދައުވާ އުފުލާފައި.\n27 އޯގަސްޓް 2019 - 17:06 11 comments\nޕްރޮސިކިއުޓަ ޖެނެރަލްގެ އޮފީހުން ބުނީ އަދީބުގެ މައްޗަށް އުފުލީ، ގާނޫނު ހިންގުމަށް ހުރަސްއެޅުމުގެ ކުށުގެ ދައުވާ ކަމަށެވެ.\nއެމްއެމްޕީއާރުސީގެ 1.3 ބިލިއަން ރުފިޔާގެ ޚިޔާނާތުގައި އިސްކޮށް އުޅުއްވި އަދީބު، މި މަހު ކުރީކޮޅު ކަނޑުމަގުން ފިއްލެވީ "ވާގޯ 9" ނަމަކަށް ކިޔާ، ސިންގަޕޫރުގެ ޓަގެއްގަ އެވެ. އެ ބޯޓުގައި އަދީބު ރާއްޖެ އިން ބޭރަށް ދަތުރު ކުރައްވަނިކޮށް ހިފެހެއްޓީ އިންޑިއާގެ ޓުޓިކޮރިން ބޭރުންނެވެ.\nއަދީބު އެ ޓަގަށް އަރާ ވަޑައިގަތް ގޮތެއް ކަމާބެހޭ އިދާރާތަކުން އަދި ހާމައެއް ނުކުރެ އެވެ. ބައެއް ބޭފުޅުން ލަފާ ކުރައްވާ ގޮތުގައި އަދީބު އަރާވަޑައިގަތީ ކަނޑުމަތިންނެވެ.\nމި ޓަގުގައި އަދީބު ފިއްލެވި މައްސަލައިގައި ހައްޔަރުކޮށް، ދައުލަތުން ސުޕްރީމް ކޯޓުގައި އިސްތިއުނާފްކޮށްފައިވާ މައްސަލައެއްގައި ޝަރީއަތް ނިމެންދެން މާފުށީ ޖަލުގައި ވަނީ ބަންދުކޮށްފަ އެވެ. އަދީބު ޓަގުގައި ފިއްލެވީ އެމްއެމްޕީއާރުސީގެ ޚިޔާނާތާ ގުޅިގެން އެމަނިކުފާނުގެ މައްޗަށް އިއްވި ހުރިހާ ހުކުމްތަކަކުން މިނިވަންވެފައި ވަނިކޮށެވެ.\nއިތުރު ލިޔުންތައް ޕްރޮސެކިއުޓާ ޖެނެރަލް ޕޮލިސް ކުށްކުރުން ކްރިމިނަލް ކޯޓް


Trump anehkaa ves India ah bahuge hamalaa thakeh dhevvaifi - vNews.mv\nޓްރަމްޕް އަނެއްކާވެސް އިންޑިއާއަށް ބަހުގެ ހަމަލާތަކެއް ދެއްވައިފި\nސައިފް އަޒްހަރު 10 July 2019, 14:47\nއެމެރިކާގެ ރައީސް ޑޮނަލްޑް ޓްރަމްޕް، އަނެއްކާވެސް އިންޑިއާއަށް ބަހުގެ ހަމަލާތަކެއް ދެއްވައިފި އެވެ.\nއެމެރިކާގެ މުދަލުން ނަގާ ޓެކްސް އިންޑިއާއިން ބޮޑުކުރި މައްސަލާގައި ޓްރަމްޕް ކުރެއްވި ޓްވީޓެއްގައި ވަނީ އިންޑިއާ ކުށްވެރި ކުރައްވާފަ އެވެ.\nއޭޝިއާގެ އެންމެ ވަރުގަދަ އެއް އިގްތިސާދު ކަމުގައިވާ އިންޑިއާއާކު އެމެރިކާގެ ރައީސް ޓްރަމްޕް ކޯޅުންތައް ފަށްޓަވާފައި މިވަނީ ޗައިނާއާއެކު ޒަމާނުއްސުރެ އޮންނަ ވިޔަފާރީގެ އަރާރުންތައް ހައްލުކުރުމުގެ ކޮޅުމަތި ފެންނަމުން ދަނިކޮށެވެ.\nޓްރަމްޕް ހިތްޕުޅާ ނުވެގެން އުޅުއްވަނީ އިންޑިއާގެ މުދާ އެމެރިކާއަށް އެތެރެކުރެވޭ ފަދައިން އެމެރިކާގެ މުދާވެސް އިންޑިއާއަށް އެތެރެކުރުމުގެ ފަހި ފުރުސަތު އިންޑިއާއިން ނުދީގެންނެވެ.\nޓްރަމްޕް އިއްޔެ ވިދާޅުވީ އިންޑިއާއިން އެމެރިކާގެ މުދަލަށް ހުރަސްއަޅަނީ ބޭއިންސާފުން ކަމަށެވެ. މިއީ ގަބޫލު ކުރެވޭނޭ ކަމެއް ނޫން ކަމަށްވެސް ވިދާޅުވި އެވެ.\nއެމެރިކާގެ މުދާ އިންޑިއާއަށް އެތެރެކުރުމުގައި އިންޑިއާއިން ދަތިކޮށްފައި އޮންނަ މައްސަލާގައި، ވިޔަފާރީގައި އެމެރިކާއިން އިންޑިއާއަށް އެތައް އަހަރެއް ވަންދެން ދީފައި އޮތް ޚާއްސަ އިނާޔަތް އެމެރިކާގެ ރައީސް ޑޮނަލްޑް ޓްރަމްޕް މިއަހަރުގެ ޖޫން މަހުގެ އެއްވަނަ ދުވަހު ވަނީ ނިމުމަކަށް ގެންނަވާފަ އެވެ. އަދި އިންޑިއާއިން އެމެރިކާއަށް އެކްސްޕޯޓް އަދި އިމްޕޯޓްކުރާ މުދަލުން ނަގާ ޓެކްސްވެސް ވަނީ ބޮޑުކުރައްވާފަ އެވެ. މިކަމާ ގުޅިގެން ދެގައުމުގެ ގުޅުމުގައި ވަނީ ކުނި ޖެހިފަ އެވެ.\nއިންޑިއާއަށް ދީފައި އޮތް ވިޔަފާރީގެ ޚާއްސަ އިނާޔަތް ނިގުޅައިގަތުމުގެ އިތުރަށް އެލުމިނިއަމްއާއި ސްޓީލްފަދަ އިންޑިއާގެ އުފެއްދުންތަކުން ނަގާ ޓެކްސް އެމެރިކާއިން ބޮޑުކުރުމުން، އެކަމުގެ ރައްދުގައި އިންޑިއާއިންވެސް ވަނީ އެމެރިކާއިން އިންޑިއާއަށް އެތެރެކުރާ 28 މުދަލަކުން ނަގާ ޑިއުޓީ، ޖޫން މަހުގެ 16 ވަނަ ދުވަހުން ފެށިގެން ބޮޑުކޮށްފަ އެވެ.\nއިންޑިއާއިން ޑިއުޓީ ބޮޑުކުރި މުދަލުގެ ތެރޭގައި ވޯލްނަޓްސް އަދި އަލްމޮންޑްވެސް ހިމެނެ އެވެ.\nއިންޑިއާއާ އެކު ގާތް ގުޅުންތަކެއް ބާއްވަން އެމެރިކާއިން އަބަދުވެސް މަސައްކަތް ކުރެ އެވެ. ނަމަވެސް، 1.3 ބިލިއަން މީހުންގެ އާބާދީއެއް އޮންނަ އިންޑިއާގެ ބިޔަ މާރުކޭޓަށް ވަނުމަށް އޮންނަ ފުރުސަތު ހަނިކަމުން އެމެރިކާއިން އަބަދުވެސް އެކަމުގެ ޝަކުވާ ވެސް ކުރެ އެވެ.


16 ޖެނުއަރީ 2019 ގައި ކުރެވުނު މިސްކޫލުގެ ނަންބަރު GS128/IUL/2019/06 އިޢުލާނުގައި ޝަރުތުތަކުން ބައެއް އުނިވެފައިވާ ކަމަށް ފާހަގަ ކުރެވިފައިވާތީ އެ އިޢުލާން ބާތިލްކޮށް "ސިވިލް ސަރވިސްގެ އިދާރީ އަދި ފަންނީ މަޤާމްތަކުގެ އަސާސީ ޝަރުތު (ހަތަރުވަނަ އިސްލާޙް) -15 މާރިޗް 2018" ގައިވާގޮތަށް އިސްލާޙްކުރުމަށްފަހު މި މަޤާމަށް ޝަޢުގުވެރި ވެލައްވާ ފަރާތްތަކަށް އަލުން ފުރުސަތު ހުޅުވާލަމެވެ.\n- ގްރޭޑް7ނިންމާފައިވުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ފެބުރުއަރީ3ވާ އާދިއްތަ ދުވަހުގެ 14:00 ގެ ކުރިން، ރ. މަޑުއްވަރީ ސްކޫލު އޮފީހަށެވެ. (ވަޒީފާއަށް އެދޭ ފޯމާއި ލިޔުންތައް) އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2019 ފެބްރުއަރީ4އާއި6އާ ދެމެދު މަޑުއްވަރީ ސްކޫލުގައެވެ. ވުމާއެކު މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\n24 ޖަނަވަރީ 2019\nޕަބްލިޝްކުރި ތާރީޚު: 24 ޖަނަވަރީ 2019\nސުންގަޑި: 03 ފެބުރުވަރީ 2019 1400


vnews - InSight Mars gai jassaathan dhuniyeyn balaanee kihineh?\nއިންސައިޓް މާސްގައި ޖައްސާތަން ދުނިޔެއިން ބަލާނީ ކިހިނެއް؟\nއިންސައިޓްލޭންޑަރ މާސްގެ ފަސްގަނޑަށް ތިރިކުރާނެ ގޮތުގެ ތަސްވީރެއް -- ފޮޓޯ: ނާސާ/ޖޭޕީއެލް-ކަލްޓެކް\nމާދަމާއަކީ (މިރޭ ދަންވަރު) އަނެއްކާ ވެސް އިންސާނުން ދުނިޔޭން ބޭރުގެ ފަސްގަނޑެއްގައި ބީއްސާލާނެ ދުވަހެކެވެ. އަޅުގަނޑުމެންގެ އިރަވީ ނިޒާމު ހުރަސްކޮށް7މަހުގެ ދިގު ދަތުރަކަށްފަހު ނާސާގެ އިންސައިޓްލޭންޑަރ މިރޭ ދަންވަރު މާސްގެ އެލީސިއަމް ޕްލެނެޓިއާގެ ސަރާސަރު ބިމަށް ތިރިކޮށްލާނެ އެވެ.\nމާސްއަކީ ދުނިޔެއާއި 91 މިލިއަން މޭލު ދުރުގައިވާ ގުރަހައެއް ނަމަވެސް، މާސްގެ ބިމަށް މިރޭ ދަންވަރު އިންސައިޓްލޭންޑަރ ޖައްސާ މަންޒަރު ދުނިޔޭގައި ތިބެގެން ބަލައިލެވޭނެ މަގު މިވަނީ ފަހިވެފަ އެވެ. އެގޮތުން، ރާއްޖޭގެ ގަޑިން މެންދަމު 1 ޖަހާއިރު ނާސާ ޓީވީން އޮންލައިންކޮށް މަންޒަރުތައް ދެއްކުމަށް ހަމަޖެހިފައިވާއިރު ފޭސްބުކްއާއި ސްޕޭސްޑޮޓްކޮމް ފަދަ ވެބްސައިޓްތަކުން ވެސް ލޭންޑަރ މާސްއަށް ތިރިކުރާ މަންޒަރު ބަލައިލެވޭނެ އެވެ.\nއިންސައިޓްލޭންޑަރ ނުވަތަ "އިންޓީރިއަރ އެކްސްޕްލޮރޭޝަން ޔޫޒިން ސެއިސްމިކް އިންވެސްޓިގޭޝަންސް، ޖިއޮޑްސީ، އެންޑް ހީޓް ޓްރާންސްޕޯޓް" ލޭންޑަރ މާސްއަށް ތިރިކުރާނެ ގޮތަށް ބަލާއިރު، މާސްގެ ތުނި އެޓްމޮސްފިއަރ އިން އެތެރެވުމަށްޓަކައި އިންސައިޓްލޭންޑަރ އިން ކުދި ރޮކެޓުތަކެއް ބޭނުންކުރާނެ އެވެ. އެއަށްފަހު ޕެރަޝޫޓްތަކެއްގެ އެހީގައި މާސްގެ ފަސްގަނޑަށް މަޑުމަޑުން ތިރިކުރާނެ އެވެ. މާސްގެ އެޓްމޮސްފިއަރ އަށް އުޅަނދު ވަންނަ ވަގުތުން ފެށިގެން މާސްގެ ފަސްގަނޑަށް އުޅަނދު ތިރިކުރުމަށް ނަގާނެ ކަމަށް ބެލެވެނީ އެންމެ6މިނިޓެވެ. މިއީ ރޭވިފައިވާ ގޮތަށް ކަންތައްތައް ހިނގައްޖެ ނަމަ މިކަން ހިނގާނެ ގޮތެވެ. ފަހަރުގައި މާސްގެ އުތުރު ބިތުގައި އުފެދިފައިވާ ހިރަފުހުގެ ތޫފާނުގެ އަސަރު އިންސައިޓްލޭންޑަރ އަށް ކުރުން އެކަށީގެންވެ އެވެ. ފިނި މޫސުމާ ދިމާކޮށް މާސްގައި އުފެދޭ މި ތޫފާންތައް އަންނަނީ އަހަރަކަށް ފަހު އަހަރެއް ބާރު ގަދަވަމުން ކަމަށް ނާސާއިން ހާމަކުރެ އެވެ.\nފާހަގަކޮށްލަންޖެހެނީ، ދުނިޔެއާއި މާސްއާ ދެމެދު މުޢާމަލާތްކުރުން ދަތިކަމުން، އިންސައިޓްލޭންޑަރ މާސްގެ ބިމަށް ރައްކާތެރިކަމާއެކު ތިރިކުރިކަން ނާސާއަށް ޔަގީންކުރެވޭނީ އެ އުޅަނދު މާސްގެ ބިމަށް ތިރިކުރުމަށް ރޭވިފައިވާ ގަޑީގެ އެތައް ގަޑިއިރެއް ފަހުން ކަމެވެ. އެގޮތުން އިންސައިޓް އިން މާސްގެ ބިމުގައި ޖެއްސުމަށްފަހު "ޓޯން" ކިޔައި ރޭޑިއޯ ސިގްނަލެއް ފޮނުވާލާނެ އެވެ. މި ރޭޑިއޯ ސިގްނަލް ލިބޭތޯ ދުނިޔޭގައި ހުރި ރޭޑިއޯ ޓެލެސްކޯޕްތަކުން އެވަގުތު ދާނީ މަސައްކަތް ކުރަމުންނެވެ. މާސްގެ ބިމުގައި ޖެއްސުމަށްފަހު އިންސައިޓްގެ ހުރިހާ ކަމެއް ރަނގަޅު ނަމަ، އެ އުޅަނދުން ބިމުގައި ޖައްސާތާ7މިނިޓު ފަހުން ފުރަތަމަ ފޮނުވި ސިގްނަލަށް ވުރެ އަޑުގަދަ ސިގްނަލެއް ފޮނުވާލާނެ ކަމަށް ނާސާއިން ބުނެ އެވެ.\nއިންސައިޓްލޭންޑަރ އަށް މާސްއިން މަރުހަބާ ކިޔުމަށް ހަމަޖެހިފައިވަނީ މިހާރު ވެސް މާސްގައި ހަރަކާތްތެރިވަމުންދާ ނާސާގެ މާސް އޮޑެސީ އެވެ. އިންސައިޓް މާސްގައި ޖެއްސުމުން މާސް އޮޑެސީން އެ އުޅަނދުގެ ފޮޓޯތަކެއް ނަގާނެ އެވެ. ހަމައެއާއެކު، އިންސައިޓްގެ ފަހަތުން ދަތުރުކުރަމުންދާ ތަހުލީލީ ދެ ޖައްވީ އުޅަނދުން ވެސް އިންސައިޓްގެ ފޮޓޯތަކެއް ނަގާނެ އެވެ. މި ހުރިހާ މެޝިންތަކެއްގެ އިތުރުން، މާސް ވަށައިގެން ބުރުޖަހަމުންދާ މާސް ރިކޮނިސަންސް އޯބިޓަރ އިން ވެސް އިންސައިޓްގެ މަޢުލޫމާތު ދުނިޔެއަށް ފޮނުވަމުން ގެންދާނެ އެވެ.\nހުރިހާކަމެއް ރަނގަޅަށް ނިމިއްޖެ ނަމަ، އިންސައިޓް އޭގެ ހަޔާތް ހޭދަކުރާނީ މާސްގެ ޤުދުރަތީ މިއުޒިކް ނުވަތަ މާސްގެ ބިމު އަޑީގެ ހެލުންތައް އަޑުއަހައި މާސްއާއި ދުނިޔެއާއި އެއްގޮތް ހިލަ ގުރަހަތައް އުފެދުނު ގޮތް ދެނެގަތުމަށް އެހީވުމުގަ އެވެ.\nނާސާ ލައިވްސްޓްރީމްކުރާ ވެބްސައިޓެއް


ބަލާ ސާފުކުރާ ބިމަކުން ނަފާ ނަގާނަމަ، އަކަފޫޓަކަށް 50ލ. ނަގަން ވެލިދޫ ކައުންސިލުން ނިންމައިފި\nނޫނު ޑެއިލީ 13 ޖުލައި 20192ކޮމެންޓް ހަބަރު، އަތޮޅު ހަބަރު،\nއެކި ބޭނުންތަކަށް ބަލަހައްޓާ ސާފުކުރުމަށް، ނ. ވެލިދޫ ކައުންސިލުން ދޫކޮށްފައިވާ ބިންތަކުގައި ގޮނޑި، މޭޒުޖަހައިންނާއި އެހެނިހެން ގޮތް ގޮތުން ނަފާ ނަގާނަމަ އަކަފޫޓަކަށް 50ލ. ނެގުމަށް ވެލިދޫ ކައުންސިލުން ނިންމައިފި އެވެ.\nވެލިދޫ ކައުންސިލުން މިގޮތަށް ނިންމާފައި ވަނީ 106ވަނަ އާންމު ބައްދަލުވުމުގަ އެވެ. އަދި މިގޮތަށް ބިންދިނުމަށް ފާސްކޮށްފައި ވަނީ އެއް އަހަރު ދުވަހުގެ މުއްދަތަކަށެވެ. އަދި ގަސްރުއް އިންދުމަށް ދީފައިވާ ބިންތައް ހުއްދަ ބާތިލްކޮށް، އެކަން އެފަރާތްތަކަށް އެންގުމަށް ވަނީ ފާސްކޮށްފަ އެވެ.\nތަފާތު މައްސަލަތައް ދިމާވާތީ މިފަދަ ބިންތައް އިޖްތިމާއީ ސަރަހައްދުތައް ސާފުކޮށް ބަލަހައްޓާ ގޮތަށް ސާފުކުރުމަށް ވެސް މި ބައްދަލުވުމުގައި ނިންމާފައިވެ އެވެ. ގަސް އިންދުމަށް ދީފައިވާ ބައެއް ސަރަހައްދުތަކުގެ ގަސްތަކަށް ގެއްލުންދީ ގަސް ލުއްސާފައިވާ މައްސަލައެއް ދާދި ފަހުން ވަނީ ފެންމަތިވެފަ އެވެ.\nމީހާSunday 21st July 2019\nތީ ތާކުން ތާކު ޖެހޭ ބައެއް ނޫން\nUmeySunday 14th July 2019\nThiya council akee vafayah manfaa vaahothah ninmun Ninmaa counsel eh eh koh corrupted council eh varah salaam


24 gadi iru therey America gawi dhe badi jehumuge dhe haadhisaagai 29 maru\n24 ގަޑިއިރު ތެރޭގައި އެމެރިކާގައި ބަޑި ޖެހުމުގެ ދެ ހާދިސާގައި 29 މަރު\nއެމރިކާގައި 24 ގަޑި އިރު ތެރޭ ބަޑި ޖެހުމުގެ ދެ ހާދިސާ ހިނގާ އެތައް ބަޔަކު މަރާލައިފި އެވެ.\nއެމެރިކާގެ ޓެކްސަސްގެ އެލް ޕާސޯ ސިޓީ ގައި ހެނދުނުގެ ވަގުތެއްގައި މީހަކު ދިން ބަޑީގެ ހަމަލާތަކެއްގައި 20 މީހުން މަރާލައިފައިވާ އިރު ދަންވަރު ވަގުތެއްގައި ވަނީ އޮހާއޯގެ ޑޭޓަން ސިޓީގައި ދިން ބަޑީގެ ހަމަލާތަކެއްގައި ނުވަ މީހުން ވަނީ މަރުވެފަ އެވެ.\nމީސް މީޑިއާގައި އާންމުވެފައިވާ ވީޑިއޯ ފުޓޭޖްތަކުން ފެންނަގޮތުގައި ބަޑި ޖަހަން ފެއްޓުމާއެކު މީހުންތައް ވަނީ އެކި ދިމަ ދިމާލަށް ދުވަން ފަށައިފަ އެވެ. މި ހާދިސާ ހިނގާފައިވަނީ ޑޭޓަން ސިޓީގައި ބާއެއް ހުންނަ ސަރަހައްދުގަ އެވެ.\nފުލުހުން ބުނިގޮތުގައި ބަޑި ޖެހުމުގެ ސަބަބުން މަރުވި އެންމެންވެސް މަރުވެފައިވަނީ މަގުމަތީގަ އެވެ. މި ހާދިސާގައި ނުވަ މީހުން މަރުވެފައި ވީ ނަމަވެސް ފުލުހުން ވަނީ ހަމަލާާދިން މީހާ ބަޑިޖަހަނިކޮށް އޭނާ މަރާލައިފަ އެވެ.\nއޮހާއޯ ފުލުހުން ބުނި ގޮތުގައި ބަޑިން ހަމަލާ ދީފައިވަނީ އުމުރުން 24 އަހަރުގެ ކޮނާ ބެޓްސް އެވެ. އޭނާއަކީ އޮހާއޯގެ ބެލްބްރޫކް ސިޓީގެ ރައްޔިތެކެވެ.\nފުލުހުން ވަނީ އޭނާ ދިރިއުޅެމުން ދިޔަ ގެ ވެސް ބަލާ ފާސްކޮށްފަ އެވެ.\nއެލް ޕާސޯ ގެ ވޯލްމާޓް ފިހާރާގައި ބަޑި ޖެހުމުގެ ހާދިސާއެއް ހިނގާފައިވާއިރު އެ ހަމަލާއާ ގުޅިގެން 21 އަހަރުގެ ފިރިހެނަކު ވަނީ ހައްޔަރުކޮށްފަ އެވެ. އޭނާ އަކީ ޕެޓްރިކް ކްރުސިއަސް ނަމަކަށް ކިޔާ މީހެއް ކަމަށް އެމެރިކާގެ މީޑިއާތަކުން ބުނެ އެވެ.\nބަޑި މަރު އެމެރިކާ ހަމަނުޖެހުންތައް


iPhone 8 ingeyny kihaa varakah? - TrendingRED\n11 ސެޕްޓެމްބަރ 2017 - 22:00\nއެޕަލް އައިފޯންއޭ ބުނުމުން ނޭނގޭނެ އެކަކުވެސް މި ރާއްޖޭގައި ހުނާނެ ހެނެއް ހިޔެއްނުވެއެވެ. ސްޓީވް ޖޮބްސް 2007 އަހަރު ދައްކާލި އައިފޯން ވަނީ ބޮޑު މަޤުބޫލު ކަމެއް ހޯދައިފައިއެެވެ. ސްމާޓްފޯން ބަޒާރުގައި އެންމެ ކުރީގައި ފިޔަ ޖަހާ ސްމާޓްފޯނަކީ އައިފޯން އޭ ބުނުމަކީ ދޮގަކަށް ނުވާނެއެވެ.\nއައިފޯނަށް 10 އަހަރު މި އަހަރު ފުރޭ އިރު، މި އަހަރުގެ އައިފޯން ވަރަށް ޙާއްސަ ވާނެއެވެ. ފޯނުގެ ޑިޒައިނަށް ބޮޑު ބަދަލެއް އަންނާނެ ކަމަށް ބެލެވޭ އައިފޯން 8 އާންމުންނަށް ދައްކާލުމަށް ސެޕްޓެމްބަރު 12 ވަނަ ދުވަހު ޙާއްސަ އިވެންޓެއް ބާއްވަން އެފަލް އިން ދަނީ ތައްޔާރު ވަނުންނެވެ. އެފަލްގެ ފައުންޑަރ ސްޓީވް ޖޮބްސް އަށް ހާއްސަ 'ސްޓީވަ ޖޮބްސް ތިއޭޓަރ" ގައި މި ޙާއްސަ އިވެންޓް އޮތްއިރު މިއީ މިތާނގައި ބާއްވާ ފުރަތަމަ އިވެންޓެވެ.\nއަލަށް ނެރޭ އައިފޯނަށް ފާރަލާ މީހުން ދަނީ ތަފާތު އެކި އެކި ފަރާތްތަކުން އައިފޯނާ ބެހޭ މަޢުލޫމާތު ހޯދައި އާންމު ކުރަމުންނެވެ. އެފަލްގެ އާ ސްޕީކަރ " ހޯމް ޕޮޑް" ގެ ފާމްވެޔަރ އިން ގިނަ މަޢުލޫމާތު ތަކެއް އާންމުވެފައި ވެއެވެ. ލީކްވެފައިވާ ބައެއް މައުލޫމާތު ތަކަށް ބަލާއިރު މަޝްހޫރު ހޯމް ބަޓަންގެ ބަދަލުގައި ވާޗުއަލް ހޯމް ބަޓަންއެއް އެފަލް އައިފޯން 8 ގައި ހިމެނިގެން ދާނެއެވެ. 5.1 އިންޗް ގެ ޑީސްޕްލޭއެއް ފޯނުގައިވާއިރި މި ފޯނުގައި ފިންގާ ޕްރިންޓްގެ ބަދަލުގައި ފޭސް ރިކޮގްނިޝަން ފީޗާއެއްވާނެ ކަމަށް ބެލެވެއެވެ. ވޯޓަރ ޕްރޫފް "އައިޕީ 68" ރޭޑިންގްވެސް މި ފޯނުގައިވާނެ ކަމަށް ރިޕޯޓްތަށް ބުނެއެެވެ.\nއައިފޯން 8 ގެ ފާހަގަ ކޮއްލެވޭ ފީޗާސްތަށް\nސެޕްޓެމްބަރ 12 ވަނަ ދުވަހު ބާއްވާ ޙާއްސަ އިވެންޓުގައި މުޅިން އައު3އައިފޯނެއް ނެރޭނެ ކަމަށް ރިފޯޓްތައް ބުނެއެވެ. ނަމަވެސް އެންމެންގެ ލޯ ހުއްޓިފައިވަނީ އައިފޯން 8 އަށެވެ. އަނެއް2އައިފޯން އަކީ އައިފޯން 7-ސް އަދި އައިފޯން 7-ސް ޕްލަސް އެވެ. މި އަހަރުގެ އައިފޯނަށް ކިޔާނެ ނަމަކާ މެދުވެސް ވަނީ ހިޔާލު ތަފާތުވުމެއް އުފެދިފައެވެ. ބައެއް މީހުން ބުނާ ގޮތުގައި "އައިފޯން އެކްސް" ނުވަތަ "އައިފޯން އެޑިޝަން" ކިޔާ ފޯން އެއް ފެނުމަކީ ގާތް ކަމެކެވެ.\nއެފަލް އިވެންޓާ ދިމާކޮށް އެފަލް އިން ދަނީ ތަފާތު ޕްރޮމޯޝަނަލް އިވެންޓްތައް ބާއްވަމުންނެވެ. ޓްވިޓާ މެދުވެރިކޮށްވެސް ދަނީ މި އިވެންޓް މާކެޓް ކުރަމުންނެވެ.\nމި ހުރިހާ ވާހަކަ ތަކަކީ ތަފާތު މީހުންގެ ފަރާތުން ލީކްވެ ދައުރުވަމުންދާ ވާހަކަތަކެކެވެ. އަސްލު އައިފޯން 8 ގައި މި ހުރިހާ ފީޗާސްތަކެއް ނުހުރުމަކީވެސް އެކަޝީގެންވާ ކަމެކެވެ. އަދި އިތުރު ފީޗާސްތައް ހުރުމަކީވެސް ގާތްކަމެކެވެ. މި ހުރިހާ ކަމެއް އެނގިގެން ދާނި ސެޕްޓެމްބަރ 12 ވަނަ ދުވަހުގެ އިވެންޓްގައި އެވެ. ޔޫޓިއުބް މެދުވެރިކޮށް އިވެންޓް ލައިވް ކޮށް ބަލާލެވޭނެ އެވެ. މި އިވެންޓް އޮންނާނީ ރާއްޖެ ގަޑިން ރޭގަނޑު 10 ޖަހާއިރެވެ.


SunOnline: Dr. Azeez Column: Furaavaru kudhinge sihhathu: Thabee ee gothun anna badhaluthah\nފުރާވަރުކުދީން: މި އުމުރުގައި އެކުދީންނަށް ތަބީއީގޮތުން ވެސް ބޮޑެތި ބަދަލުތަކެއް އަންނަމުންދޭ ---\nފުރާވަރު ކުދިންގެ ޞިއްޙަތު (2): ތަބީޢީގޮތުން އަންނަ ބަދަލުތަކާއި އާންމުކޮށް ދިމާވާ މައްސަލަތައް\n1 އަހަރު3މަސް ކުރިން - 26 ޖެނުއަރީ 2017 0\nދުނިޔޭގެ ޞިއްޙަތު ޖަމްޢިއްޔާ އިން ފުރާވަރުކުދިން ނިސްބަތްކޮށްފައި ވަނީ އުމުރުން 19-10 އަހަރާ ދެމެދު އުމުރު ފުރާގެ ކުދިންނަށެވެ. ފުރާވަރު އުމުރު ފެށިގެން އަންނަނީ ކޮންމެ ޖިންސެއްގެ ކުއްޖެއް ވެސް ބޮޑުވާ ހިސާބުންނެވެ. ނޫނީ ބާލިޣުވާ ހިސާބުންނެވެ.\nބާލިޣުވުމަކީ އިންސާނާގެ ހަށިގަނޑުގައި ހޯރމޯންގެ މިންވަރަށް އަންނަ ބަދަލާ ގުޅިގެން ކުރިމަތިވާ ކަމެކެވެ. ބާލިޣުވާ އުމުރު ބަރޯސާވަނީ ކުއްޖާގެ ޖިންސު، ކެއުމަށް ބޭނުންކުރެވޭ ކާނާ، އަދި ހަށިގަނޑުގައި ހުންނަ ވިރާސީބަހާ ގެ މައްޗަށެވެ. އެހެންކަމުން އަންހެންކުދިންނާއި ފިރިހެންކުދިން ބާލިޣުވާ އުމުރު ތަފާތުވުމަކީ ވެދާނެ ގޮތެކެވެ. އާންމު ގޮތެއްގައި އަންހެންކުދިން އުމުރުން9އަހަރާއި 14 އަހަރާއި ދެމެދުގައި ބާލިޣުވާއިރު، ފިރިހެންކުދިން އާންމު ގޮތެއްގައި ބާލިޣުވަނީ 10 އަހަރާއި 14 އަހަރާއި ދެމެދުގައެވެ. ފުރާވަރުގެ ކުދިންގެ ހަށިގަނޑަށް ތަބީޢީ ގޮތުން ވަރަށް ގިނަ ޖިސްމާނީ ބަދަލުތައް ބާލިޣުވުމުން އަންނަކަން ފާހަގަ ކުރެވެއެވެ. އެގޮތުން ދެޖިންސުގެ ކުދިންނަށް ބާލިޣުވުމާ ގުޅިގެން އަންނަ ބަދަލުތަކަށް ބަލައިލަމާ ހިނގާށެވެ.\nއަންހެން ކުދިން ބާލިޣުވިކަން އެނގޭނެ ގޮތަކީ ޙައިޟުވުމެވެ. ނުވަތަ މައްސަރު ކަންތައް ޖެހުމެވެ. ބާލިޣުވުމުން އަންހެންކުދިންގެ ދަރިމައިވުމުގެ ނިޒާމުގައި ހިމެނޭ ގުނަވަންތައް ފުރާ ފުރިހަމަވާން ފަށައެވެ. އަންހެން ވަންތަ ސިފަތައް އަންހެންކުދިންގެ ހަށިގަނޑުން ފާޅުވާން ފަށާނެ އެވެ. ދަރިމައިވުމުގެ ގާބިލިއްޔަތު އަންހެނުންނަށް ލިބެން ފަށާ އުމުރަކީ މިއީ އެވެ. ބާލިޣުވުމަށްފަހު ކޮންމެ އަންހެން ކުއްޖަކަށްމެ، މައްސަރު ކަންތައް ގަވާޢިދުން ޖެހެމުންދާނެ އެވެ.\nއަންހެންކުދީން ފުރާވަރަށް އަޅައިގެން އަންނަ އިރު އެ ކުދީންނަށް އަންނަ ބަދަލުތަކާ މެދު ބެލެނިވެރީން ސަމާލުވާން ޖެހޭ ---\nއިންސާނާގެ ސިކުނޑީގައިވާ ޕިޓޫއިޓަރީ ގްލޭންޑުން ދޫކުރާ ގޯނަޑަޓްރޮޕިން ހޯރމޯން ތައް ކަމުގައިވާ ފޮލިކަލް ސްޓިމިއުލޭޓިން ހޯރމޯން އަދި ލޫޓީނައިޒިންގ ހޯރމޯން ގެ ސަބަބުން އަންހެނާގެ ނަސްލު އުފައްދާ ނިޒާމްގައި ހިމެނޭ ބިސް އުފައްދާ ތަން ހީވާގިވެ، މުރާލިވެ އެތަނުގެ މަސައްކަތްތައް ހިންގަން ފަށާނެ އެވެ. އެގޮތުން ބިސް އުފައްދާ ތަނުން "އެސްޓްރަޖަން"ހޯރމޯން އުފައްދަން ފަށާނެ އެވެ. މިކަމުގެ ނަތީޖާއެއްގެ ގޮތުން ވަކި އުސޫލަކުން ކޮންމެ މަހަކު އެއްފަހަރު މައްސަރު ކަންތައް ޖެހެމުންދާނެ އެވެ.\nބާލިޣުވުމަށްފަހު ނޫނީ ފުރާވަރަށް އެޅުމަށްފަހު އަންހެންކުދިންގެ ހަށިގަނޑަށް ޖިސްމާނީ ގޮތުން އަންނަ ބަދަލުތަކުގެ ތެރޭގައި، ދަރިމައިވުމުގެ ނިޒާމުގައި ހިމެނޭ ގުނަވަންތައް ހެދިބޮޑުވެ، ފުރިހަމަވާން ފެށުން، ކޮންމެ މަހަކު ގަވާޢިދުން މައްސަރު ކަންތައް ޖެހުން، ހަށިގަނޑުގެ ޒާތީ ހިސާބުތަކުން އިސްތަށި ފާޅުވާން ފެށުން، ހަށިގަނޑުގެ ބައެއް ހިސާބުތަކުގައި ކޮންމެ ވެސް މިންވަރަކަށް ސަރުބީ ޖެހުން، ހަށިގަނޑުގެ ސައިޒުން ބޮޑުވެ، ފުޅާވުން، އަދި އިސްކޮޅުން ދެމި ދިގުވާން ފެށުން ފަދަ ކަންތައްތައް ހިމެނެއެވެ.\nފިރިހެން ކުދިން ބާލިޣުވުމުން އެކުދިންގެ ހަށިގަނޑުން ފިރިހެން ވަންތަ ސިފަތައް ފާޅުވާން ފަށާނެ އެވެ. ފިރިހެން ކުދިން ބާލިޣުވުމުން ސިކުނޑީގައިވާ ޕިޓޫއިޓަރީ ގްލޭންޑުން ލޫޓީނައިޒިންގ ހޯރމޯން އުފައްދައި ދޫކުރެއެވެ. މިހޯރމޯން އަކީ ފިރިހެނާގެ ޖިންސީ ހޯރމޯން އުފެއްދުމަށް ބާރުއަޅާ ހޯރމޯން އެކެވެ. ފިރިހެނުންގެ ހަށިގަނޑުގައި ފިރިހެން ވަންތަ ސިފަތައް ފާޅުވުމަށް އެހީތެރިވެދޭ ހޯރމޯން އަކީ މިއީ އެވެ.\nބާލިޣުވުމަށްފަހު ނޫނީ ފުރާވަރަށް އެޅުމަށްފަހު ފިރިހެންކުދިންގެ ހަށިގަނޑަށް ޖިސްމާނީ ގޮތުން އަންނަ ބަދަލުތަކުގެ ތެރޭގައި،\nކަށިތަކާ މަސްތައް ހެދިބޮޑުވެ، އިސްކޮޅާ ބަރުދަން އިތުރުވާން ފެށުން، ބައިމަތި ފުޅާވުން، ލަގޮނޑި ބޮޑުވެ، އަޑުފެޅުން، މޫނުމަތި، ކިހިލިފަތްދޮށް، މޭމަތި، ބަނޑު، އަދި ޒާތީ ހިސާބުތަކުގައި އިސްތަށިފެޅުން، ނަސްލު އުފައްދާ ނިޒާމުގައި ހިމެނޭ ގުނަވަންތައް ހެދިބޮޑުވެ ފުރިހަމަވުން، ނަސްލު އުފައްދާ ނިޒާމުން ފިރިހެނާގެ ދަރިފަނި އުފައްދަން ފެށުން، ރޭގަނޑު ނިދީގައި އިހުތިލާމުވުން، އަދި ހަމުގެ ތެޔޮކަމާއި، ބޯކަން އިތުރުވެ، ދާހިއްލަން ފެށުން ފަދަ ކަންތައްތައް ހިމެނެއެވެ.\nފުރާވަރުގައި ދިމާވެދާނެ އާންމު މައްސަލަތަކާއި، ފާހަގަކުރެވޭ ކަންތައްތައް\nފުރާވަރަކީ ވަރަށް ގިނަ ބަދަލުތައް ކުދިންނަށް ކުރިމަތިވާ ދުވަސްވަރެކެވެ. އެގޮތުން އެންމެ ފުރަތަމަ ކަމަކީ މަތީގައި ބަޔާންކުރެވިގެންދިޔަ ތަބީޢީގޮތުން ފުރާވަރަށް އެޅުމުން ނޫނީ ބާލިޣުވުމުން ދެޖިންސްގެ ކުދިންގެ ހަށިގަނޑަށް ޖިސްމާނީ ގޮތުން އަންނަ ބަދަލުތަކެވެ. ޖިސްމާނީ ގޮތުން އަންނަ ބަދަލުތަކުގެ އިތުރުން ފުރާވަރަކީ ކުއްޖާގެ ވިސްނުމާއި ފިކުރަށް ވެސް ބަދަލުތައް ގެންނަ ދުވަސްވަރެވެ. އިޖުތިމާޢީ ގޮތުންނާއި، ނަފްސާނީ ގޮތުންނާއި، ޖަޒުބާތީ ގޮތުން ވެސް ތަފާތު ބަދަލުތައް މިދުވަސްވަރު ގެނުވައެވެ.\nފުރާވަރަކީ ކަންކަމާމެދު ކުދިން ދެކެމުން އައިގޮތް ބަދަލުކޮށް، ދެކޭގޮތް ތަރައްގީވެގެންދާ ދުވަސްވަރެވެ. އާންމު ގޮތެއްގައި މިދުވަސްވަރު ކުއްޖާ މުޖުތަމަޢުގެ އެކި ކަންކަމުގައި މަޝްޣޫލުވާން ފަށާނެއެވެ. އަމިއްލަ ވަންތަކަމަށް ލޯބިކޮށް، މުޖުތަމަޢުގެ ތެރެއިން ތަފާތު ގުޅުންތައް ގާއިމުކޮށް، ދަމަހައްޓަން މަސައްކަތް ކުރާނެއެވެ. އަމިއްލައަށް ރަހުމަތްތެރިން ޚިޔާރުކޮށް، އަނެއް ޖިންސުގެ ކުދިންނާއި ދޯޅުވާން ފަށާނެ އެވެ. ގާތް ރައްޓަހި ރަހުމަތްތެރިންނާއެކު ކޮފީ، ސަޔަށް ފަދަ ކަންކަމަށް ބޭރަށް ދިއުމަކީ އެކަށީގެންވާ ކަމެކެވެ.\nފުރާވަރަކީ ކުއްޖާގެ ވިސްނުމާއި، ފިކުރަށް ތަފާތު އެތައް ބަދަލުތަކެއް އަންނަ ދުވަސްވަރެކެވެ. ނަފްސާނީގޮތުންނާއި، އިޖުތިމާޢީ ގޮތުންނާއި ފިކުރީ ގޮތުން އަންނަ ބަދަލުތަކުގެ ތެރެއިން ފުރާވަރުގެ ކުދިން އެކި ކަހަލަ އާދަތަކާ ދިއުމަށް މަގުފަހިވާގޮތް ވެއެވެ. އެގޮތުން ފުރާވަރަކީ ވަރަށް ގިނަ ކުދިން ނޭދެވޭ އެކި ކަހަލަ އާދަތަކާ ދިމާލަށް ދިއުމަށް މަގުފަހިކުރާ ދުވަސްވަރެކެވެ. މިސާލަކަށް ދުންފަތުގެ އިސްތިއުމާލުކުރުމާއި، މަސްތުވާތަކެތި ބޭނުންކުރުން، ވައްކަން ކުރުމާއި، ކުށްތަކަށް އަރައިގަތުމާއި، މަގުމަތީގެ ގަވާޢިދުތަކަށް ހުރުމަތްތެރިކޮށް ނުހިތުމާއި، ބާރު ބާރަށް ހަލުވި ދުވެލީގައި ދުއްވާތަކެތި މަގުމަތީގައި ދުއްވުމާއި، މާރާމާރީ އާއި ތަޅާފޮޅުންތަކުގައި ބައިވެރިވުމާއި، ގޭންގުތަކުގައި ބައިވެރިވުމަކީ މިދުވަސްވަރު ފެނިގެން ހިނގައިދާނެ ނޭދެވޭ ބައެއް ކަހަލަ އާދަ ތަކެވެ. މީގެ އިތުރުން އަނެއް ޖިންސުގެ ކުދިންނާއި އޮންނަ ގުޅުންތައް އިތުރުވެ، އެފަދަ ގުޅުންތައް ބަދަހިވެ، ރައްކާތެރި ނޫން ގޮތުގައި ޖިންސީ ގުޅުން ހިންގުން ފަދަ އަމަލުތަކަކީ ވެސް ފުރާވަރު ކުދިންގެ ކިބައިން ފެނިދާނެ ކަންތައްތަކެވެ.\nފުރާވަރުު ކުދީން ޖަންކުފުޑަށް ލޯބިކުރުމަކީ ވެސް އާންމުކޮށް ފާހަގަކުރެވޭ ކަމެއް ---\nފުރާވަރަކީ ޞިއްޙީ ގޮތުން ނޭދެވޭ ބައެއް އާދަތައް ވެސް ކުދިން ދަސްކުރާ ނޫނީ ފަށާ ދުވަސްވަރެއްކަން ފާހަގަ ކުރެވެއެވެ. އެގޮތުން ޞިއްޙަތަށް މާބޮޑު ފައިދާ އެއް ނުލިބޭ ކާބޯތަކެތި ބޭނުންކުރަން ފެށުމަކީ އެކަށީގެންވާ ކަމެކެވެ، ޖަންކު ފުޑްގެ ބާވަތްތަކަށް ލޯބިކުރުމާއެކު، އެފަދަ ކާނާގެ ބާވަތްތައް ބޭނުންކުރަން ފަށައެވެ. އެނާޖީ ޑްރިންކްސް އާއި، ފިޒީ ޑްރިންކްސް ފަދަ ބުއިންތަކާއި ދިމާލަށް ކުއްޖާ ދިއުމަކީ ވެސް ދުރުކަމެއް ނޫނެވެ. ދުފުމާއި، ސްޕާރީ ކެއުން ފަދަ އާދަތައް ވެސް މިދުވަސްވަރު ފެށުމަކީ ވަރަށް ގާތް ކަމެކެވެ.\nފުރާވަރަކީ ޖިސްމާނީ ގޮތުންނާއި، ނަފްސާނީ ގޮތުންނާއި، އިޖުތިމާޢީ ގޮތުން ވެސް ތަފާތު ބަދަލުތަކެއް ގެނުވާ ދުވަސްވަރަކަށް ވުމުން ފުރާވަރު ކުދިންގެ މައިންބަފައިން މިބަދަލުތަކުގެ މައުލޫމާތު ދުރާލައި، ހޯދައި، ދެނެގަނެ، ކުދިންނަށް އަތުވެދާނެ މިފަދަ ބަދަލުތަކަށް ދުރާލައި ތައްޔާރުވެގެން ތިބުމަކީ މުހިއްމު ކަމެކެވެ. ދިމާވާ ކަންކަމުގައި ހައްލު ހޯދާނެ ގޮތްތައް އެނގި އޮޅުން ފިލުވާފައި ބެހެއްޓުމަކީ ކުދިންގެ މުސްތަގުބަލަށްޓަކައި ކުރެވޭ ހެޔޮ އަމަލަކަށް ނޫނީ ނުވާނެއެވެ.\nސިއްހަތު ލައިފްސްޓައިލް ޒުވާނުން އަންހެނުން


vnews - India-China aa dhemedhu onna hasadhaveri kamuga 'qurubaan kurevey kanbalhi akah' dhivehi raajje vedhaane tha?\nއިންޑިއާއި ޗައިނާއާ ދެމެދު އޮންނަ ހަސަދަވެރިކަމުގައި "ގުރުބާން ކުރެވޭ ކަންބަޅިއަށް" ދިވެހިރާއްޖެ ވެދާނެތަ؟\nރައީސުލްޖުމްހޫރިއްޔާ އަބްދުﷲ ޔާމީން އަބްދުލް ގައްޔޫމް ރާއްޖޭގައި ކުއްލި ނުރައްކަލުގެ ހާލަތު އިޢްލާން ކުރައްވައި، ފުލުހުން ފޮނުއްވައިގެން އުއްތަމަ ފަނޑިޔާރާއި، ސުޕްރީމް ކޯޓުގެ އިތުރު ފަނޑިޔާރަކު ހައްޔަރުކޮށް، ކުރީގެ ރައީސް މައުމޫނާއި، ސިޔާސީ އިތުރު ފަރާތްތަކެއް ހައްޔަރު ކުރުމާއި، ރާއްޖޭގެ ސިޔާސީ މަސްރަހް ވަރަށް ބޮޑަށް ނުތަނަވަސްވެފައިވާތީ، އދއާއި، ދުނިޔޭގެ ގައުމުތަކުން އެކަމުގެ ކަންބޮޑުވުން ފާޅުކުރަމުންދާ ދިއުމަކީ ހަގީގަތެކެވެ.\nއދއާއި، ދުނިޔޭގެ ގައުމުތަކުން ދިވެހި ސަރުކާރަށް ގޮވާލަމުން ގެންދަނީ ރާއްޖޭގައި އިޢްލާން ކޮށްފައިވާ ކުއްލި ނުރައްކަލުގެ ހާލަތު ވަގުތުން އުވާލައި، ޕާލަމެންޓާއި ޖުޑިޝަރީގެ މަސައްކަތްތައް އަލުން ގާއިމްކޮށް، މުއައްސަސާތައް މުސްތަގިއްލުކަމާއެކު މަސައްކަތްކުރުމުގެ ފުރުސަތު ދިނުމަށެވެ.\nކުއްލި ނުރައްކަލުގެ ހާލަތު އިޢްލާން ކުރައްވަން ޖެހިވަޑައިގެންނެވި ސަބަބު ރައްޔިތުންނަށް ހާމަކޮށްދެއްވުމަށް ރައީސް ޔާމީން ގައުމާ މުޚާތަބު ކުރެއްވިއިރު، މިމައްސަލާގައި ދުނިޔެއިން ފާޅުކުރަމުންދާ ކަންބޮޑުވުންތަކަށް އެއްވެސް ވަރަކަށް އެޑްރެސް ކުރައްވާފައެއް ނުވެއެވެ. އަދި ދުނިޔެއިން ގޮވާލަމުންދިޔަ ނަމަވެސް، ކުއްލި ނުރައްކަލުގެ ހާލަތުގެ ދަށުން ހައްޔަރު ކޮށްފައިވާ ފަނޑިޔާރުންނާއި، ސިޔާސީ އިދިކޮޅު ފަރާތްތައް މިނިވަން ކުރައްވާނޭ ކަމުގެ އިޝާރާތެއް މިހާތަނަށްވެސް ނުކުރައްވައެވެ.\nމިކަމާއި ގުޅިގެން ރާއްޖޭގެ ސިޔާސީ އިދިކޮޅު އެކިއެކި ބޭފުޅުން ބައިނަލްއަގްވާމީ މުޖުތަމައުގެ އެހީތެރިކަމަށް އެދިވަޑައި ގަންނަވަމުން ގެންދަވާއިރު، އެންމެންގެ ނަޒަރު މިހާރު ހުއްޓިފައިވަނީ ރާއްޖެއާ އެންމެ އަވަށްޓެރި އަދި ދުނިޔޭގެ އެންމެބޮޑު ޑިމޮކްރަސީ ކަމުގައި ބެލެވޭ އިންޑިއާއަށެވެ. ސަބަބަކީ ދިވެހިރާއްޖެއަށް ދިމާވާ ކޮންމެ ބޮޑުކަމެއްގައި އަބަދުވެސް އެންމެ ގާތުން އެހީތެރިވާން އޮންނަނީ އިންޑިއާ ކަމުގައިވާތީއެވެ.\nމިފަހުގެ ތާރީޚެއްގައި ދިވެހިރާއްޖޭގެ މިނިވަންކަމާއި، އިސްތިގްލާލަށް އެންމެބޮޑު ނުރައްކަލެއް ކުރިމަތިވި ދަނޑިވަޅުގެ ވަގުތުގައިވެސް އެންމެ އަވަހަށް ރާއްޖެއަށް އެހީތެރިކަން ދިނީ އިންޑިއާއިންނެވެ. އެއީ 1988 ވަނަ އަހަރުގެ ނޮވެމްބަރުމަހުގެ3ވަނަ ދުވަހު ރާއްޖެއަށް ކުރިމަތިވި އުދުވާނީ ހަމަލާއެވެ. އެހަމަލާގެ ދަނޑިވަޅުގައި އިންޑިއާއިން ސިފައިން ވަގުތުން ފޮނުވައި ދިވެހިންނަށް އެހީތެރިކަން ފޯރުވައިދިނެވެ.\nމިނޫންވެސް، ސަލާމަތީ ކަންކަމާއި، ދިފާއީ ކަންކަމުގައި އިންޑިއާއަކީ ދިވެހިރާއްޖެއަށް އަބަދުވެސް އެންމެބޮޑު އެހީތެރިކަމެއް ފޯރުވައިދޭ ގައުމެވެ. ނުވިތާކަށް އިންޑިއާއަކީ ދިވެހިރާއްޖެއަށް ވިޔަފާރީގެ ދާއިރާއިންވެސް އެންމެބޮޑު އެހީތެރިކަމެއް ވެދޭ ގައުމުވެސް މެއެވެ.\nދިވެހިރާއްޖެއާއި އިންޑިއާއާ ދެމެދު ސޮއިކޮށްފައިވާ މިނިވަން ވިޔަފާރީގެ އެއްބަސްވުމުގެ ދަށުން، އިންޑިއާއިން ރާއްޖެއަށް މުދާ އިމްޕޯޓް ކުރުމުގައި އެހެން އެއްވެސް ގައުމަކަށް ނުދޭ ޚާއްސަ ލުއިތަކެއް އިންޑިއާ ސަރުކާރުން ރާއްޖެއަށް ދީފައި އޮންނަ އޮތުން ފާހަގަ ކޮށްލެވެއެވެ.\nރާއްޖޭގައި މިހާރު އުފެދިފައިމިއޮތް ސިޔާސީ ނުތަނަވަސްކަމާހެދި އިންޑިއާއިން އަސްކަރީ ބާރުގެ ބޭނުންކޮށްގެން މައްސަލަ ހައްލުކުރުމަށް ތައްޔާރުވަމުންދާ ކަމުގެ އަޑުތައް މިދަނޑިވަޅުގައި ގަދަވެފައިވާކަން ފާހަގަ ކޮށްލެވެއެވެ. ސޯޝަލް މީޑިއާގައި އެކަމުގެ ވާހަކަތައް ދެކެވެއެވެ. އިންޑިއާ ސަރުކާރުން ސީދާ މިކަމާ ގުޅޭގޮތުން އަދި އެއްޗެއް ނުބުނި ނަމަވެސް، އިންޑިއާގެ ސިޔާސީ މައިދާނުގެ އެކި ފެންވަރުގެ ބޭފުޅުންގެ މެދުގައި އިންޑިއާގެ މީޑިއާގައި މިކަމުގެ ސީރިއަސް ބަހުސްތައް ހިނގަމުންދާކަން އެނގެއެވެ. އިންޑިއާގެ ބައެއް މުހައްލިލުން، ރާއްޖެއަށް ސިފައިން ފޮނުވައިގެން މައްސަލަ ހައްލުކުރުމަށް އިންޑިއާ ސަރުކާރަށް ގޮވާލައްވަމުންވެސް ގެންދަވައެވެ.\nއިންޑިއާގެ އެކިއެކި އޮފިޝަލުންނާއި، މީޑިއާއިން ހާމަކުރަމުންދާ މައުލޫމާތުން އެއްކަމެއް ކަށަވަރުވެފައި ވެއެވެ. އެއީ، އިންޑިއާ ސަރުކާރުން "ސްޓޭންޑިންގ އޮޕަރޭޓިންގ ޕްރޮސީޖާ" (އެސް.އޯ.ޕީ) ހަރަކާތްތެރި ކުރުވާފައިވާ ކަމެވެ. މީގެދަށުން، ކުރު ނޯޓިސްއަކަށް ރާއްޖެއަށް އާދެވޭގޮތަށް އިންޑިއާ ސިފައިންގެ ޚާއްސަ ފައުޖެއް ވަނީ ތައްޔާރީ ހާލަތަށް ގެނެސްފައެވެ.\nއެހެންނަމަވެސް، އުފެދޭ ސުވާލުތަކަކީ؛ އިންޑިއާއިން ދިވެހިރާއްޖެއަށް ސިފައިން ފޮނުވައި، އަސްކަރީ ބާރުގެ ބޭނުންކޮށްގެން ނުވަތަ ބިރުދައްކައިގެން ރާއްޖޭގެ މައްސަލަތައް ހައްލުކުރަން މަސައްކަތް ކޮށްފާނެ ބާވައެވެ. އިންޑިއާއިން ރާއްޖެއަށް ސިފައިން ނުފޮނުވާނޭކަން ކަށަވަރު ކޮށްދީފައިވާ ކަމަށް ދިވެހިރާއްޖޭގެ ގައުމީ ދިފާއީ ބާރުން މިއަދު ހާމަކޮށްފައިވެސް ވެއެވެ. ކުރިންވެސް ދެންނެވިހެން ރާއްޖެއާ ދެކޮޅަށް ބާރުގެ ބޭނުން ކުރުމުގެ މައްސަލާގައި އިންޑިއާ ސަރުކާރުން ރަސްމީގޮތުން އަދި އެއްވެސް އެއްޗެއް ބުނެފައެއް ނުވެއެވެ.\nދިވެހިރާއްޖެއަށް ސިފައިން ފޮނުވައި، ބާރުގެ ބޭނުންކޮށްގެން ރާއްޖޭގެ ސިޔާސީ މައްސަލަތައް ހައްލުކުރަން އިންޑިއާއިން ވިސްނާނަމަ އެކަމުގެ ފަހަތުގައިވަނީ ކޮން މަގްސަދެއް ބާވައެވެ. ނުވަތަ ހަމަ ހަގީގަތުގައިވެސް އިންޑިއާއިން ރާއްޖެއަށް ސިފައިން ފޮނުވަފާނެ ބާވައެވެ. މިކަމުގައި އިންޑިއާގެ އަމިއްލަ މަސްލަހަތެއް ނެތްނަމަ ދެންއޮތީ ކޮންކަމެއް ބާވައެވެ.\nއެހެންކަމުން، މިތާނގައި ނުދައްކައި ފަރުޖެއްސެންނެތް ބައެއް ވާހަކަތައް ހިމަނާލާނަމެވެ.\nކުރީންވެސް ދެންނެވިހެން ރާއްޖެއާ އެންމެ އަވަށްޓެރި ގައުމަކީ އިންޑިއާއެވެ. ތައުލީމު ހާސިލްކުރުމަށާއި، ޒަމާނީ ބޭސްފަރުވާގެ ޚިދުމަތް ހޯދުމަށް އަހަރެއްގެ މައްޗަށް އެތައްހާސް ދިވެހިން އިންޑިއާއަށް ދަތުރު ކުރެއެވެ. އިންޑިއާގައި އެތައްހާސް ދިވެހިން ދިރިއުޅެމުންވެސް ގެންދެއެވެ.\nޖިއޮގްރަފީގޮތުން ރާއްޖެ އުފެދިފައިއޮތް ސަރަހައްދުގެ ގޮތުން އިންޑިއާއަށް ދިވެހިރާއްޖޭގެ މުހިންމުކަންވެސް ވަކި ކުޑައެއްނޫނެވެ. ރާއްޖެ މިއޮންނަނީ އިންޑިއާގެ ވިޔަފާރީގެ މުހިންމު ކަނޑުގެ މަގެއްގައެވެ. ކަން މިހެން އޮތްއިރު، އިންޑިއާ އެންމެ ކަންބޮޑުވާ ކަމަކީ، ސަރަހައްދުގައި ޗައިނާގެ ނުފޫޒު ފުޅާވެ ވަރުގަދަވަމުން އަންނަ މައްސަލައެވެ. ޗައިނާގެ ނުފޫޒު ކުޑަކުރުމަށް އިންޑިއާއިން ވަރަށް ވިސްނުންތެރިކަމާއެކު އެކިއެކި ސިޔާސަތުތައް އެކަށައަޅައި ތަންފީޒު ކުރަމުންދާތާވެސް އެތައް އަހަރެއް ވެއްޖެއެވެ.\nރާއްޖޭގެ ރައީސްކަމާ އަބްދުﷲ ޔާމީން އަބްދުލް ގައްޔޫމް ހަވާލުވެވަޑައިގެން ދެން ފެނިގެންދިޔައީ އިންޑިއާ އެހާ ހިތްހަމަޖެހޭ މަންޒަރުތަކެއް ނޫނެވެ. ރައީސް ޔާމީންގެ ވެރިކަން ފެނިގެންދިޔައީ ޗައިނާއާ ގާތް ގުޅުންތަކެއް ބާއްވަންފެށި ވެރިކަމެއްގެ ގޮތުގައެވެ. އިންޑިއާއަކީ ދިވެހިރާއްޖެއާ އެންމެ އަވަށްޓެރި ގައުމު ނަމަވެސް، އަދި ރާއްޖެއަށް ދިމާވާ ބޮޑެތި ކަންތައްތަކުގައި އެންމެބޮޑަށް އެހީވަނީ އިންޑިއާއިން ނަމަވެސް، ކޮންމެވެސް ސަބަބަކާހެދި ސަރުކާރުގެ ސިޔާސަތު ބައްޓަން ވެގެންދިޔައީ ޗައިނާއާ ގާތް ގުޅުންތަކެއް ބޭއްވުމުގެ މައްޗަށެވެ. ރައީސް ޔާމީންގެ ސަރުކާރާއި އިންޑިއާ ސަރުކާރާ ދެމެދު ކުނިޖެހޭންފެށީ މީގެ ސަބަބުން ކަމަށް ބެލެވިފައި ވެއެވެ. ގުޅުން ހީނަރުވެގެން ދާންފެށި ސަބަބަކީވެސް އެއީ ކަމަށް ބެލެވިފައި ވެއެވެ.\nއިންޑިއާއާއި ދިވެހިރާއްޖެއާ ދެމެދު އުފެދިފައިވާ ނުތަނަވަސްކަމުގެ މައިގަނޑު ފެށުމަކީ ކޮބައިބާވައޭ ސުވާލު އުފެދެއެވެ. އެއީ ޗައިނާ ބާވައެވެ. ނުވަތަ ސަރުކާރުގެ ސިޔާސަތު ބާވައެވެ. ނުވަތަ އެއީ ޖީ.އެމް.އާރް މައްސަލަ ބާވައެވެ.\nމިދަނޑިވަޅުގައި ރާއްޖެއަށް ސިފައިން ފޮނުވައިގެން، ރާއްޖޭގައި ހިނގަމުންދާ ސިޔާސީ ހަމަނުޖެހުންތައް ބާރުގެ ބޭނުންކޮށްގެން ހައްލުކޮށް، އިންޑިއާގެ މަސްލަހަތާ އެއްގޮތަށް ކަންކަން ބައްޓަންކުރުމަށް ވާހަކަ ދައްކަމުންގެންދާ އިންޑިއާގެ އެކިއެކި މުހައްލިލުން ނަގާ މައިގަނޑު އެއް މައްސަލައަކީ ޖީ.އެމް.އާރްގެ މައްސަލައެވެ. އޭރު "ޖީ.އެމް.އާރް އިންޓަރނޭޝަނަލް އެއަރޕޯޓް" އަދި މިހާރުގެ ވެލާނާ އިންޓަރނޭޝަނަލް އެއަރޕޯޓް ހިންގުން ހަވާލުކޮށްފައިއޮތް އިންޑިއާގެ ޖީ.އެމް.އާރް އަތުން އެއަރޕޯޓް އަތުލައި، އެކުންފުނި ދިވެހިރާއްޖެއިން ބޭރުކޮށްލި މައްސަލައިގެ ވާހަކަތައް ވަރަށް ގިނައިން ދައްކަމުން ގެންދެއެވެ.\nއިންޑިއާ ސަރުކާރުގެ ކުރީގެ އެމްބަސެޑަރެއް ކަމަށްވާ ކޭސީ ސިންހް ވިދާޅުވެފައިވަނީ، ރާއްޖެއާ ގުޅޭގޮތުން އިންޑިއާ ސަރުކާރަށް ގިނަ ގޯސްތަކެއް ހެދިފައިވާ ކަމަށެވެ. އެގޮތުން، އޭރު ވެރިކަމުގައި ހުންނެވި މުހަންމަދު ނަޝީދުގެ ވެރިކަން ވައްޓާލުމުން އިންޑިއާއިން ފިޔަވަޅެއް ނޭޅުމީ ހެދުނު އެއް ގޯސްކަމަށް އޭނާ ވިދާޅުވެއެވެ.\nއިންޑިއާގއިން ހެދި ދެވަނަ ގޯހަކީ ޖީއެމްއާރް އަތުން އެއަރޕޯޓް އަތުލައި، ޖީއެމްއާރް ބޭރުކޮށްލުމުންވެސް ފިޔަވަޅެއް ނޭޅުންކަމަށް ކޭސީ ސިންހް ވިދާޅުވެފައިވެއެވެ. އެ ދަނޑިވަޅުގައި އިންޑިއާއިން ފިޔަވަޅެއް ނޭޅިކަމީ ހެދުނު ވަރަށް ސިރިސް ގޯހެއް ކަމަށް އޭނާ ވިދާޅުވިއެވެ.\nއެއަޕޯޓް އަތުލާން އުޅުމުން އެކަމަށް ނޫނެކޭ ބުނެ، ގާނޫނީ އިމުގެ ތެރެއިން އެކަން ކުރުމަށް އިންޑިއާއިން ދިވެހިރާއްޖެއަށް އެންގިނަމަ އެއަރޕޯޓް އަތުނުލެވުނީސް ކަމަށާއި، އެއަރޕޯޓް އިންޑިއާގެ ކޮންޓްރޯލްގެ ދަށުގައި އޮތްނަމަ ރާއްޖޭގައި މިހާރު ހިނގަމުންދާ މައްސަލައިގެ ތެރެއަށް ވަންނަން ވަރަށް ފަސޭހަވީސް ކަމަށް ސިންހް ވިދާޅުވިއެވެ.\nރައީސް ނަޝީދުގެ ވެރިކަން ނިމުމަކަށް އައުމާއި، އޭގެފަހުން ޖީ.އެމް.އާރް އަތުން އެއަރޕޯޓް އަތުލެވި، ރާއްޖޭގެ ވެރިކަމަށް ޔާމީން ވަޑައިގަތުމާއެކު ދަނޑިވަޅުގެ ބޭނުން ހިފައި ޗައިނާއިން ރާއްޖެއާ ގާތްވާން މަސައްކަތް ފެށިކަމަށް އިންޑިއާގެ މުހައްލިލުން ވިދާޅުވެއެވެ.\nރައީސް ޔާމީން އެންމެފަހުން ޗައިނާއާއެކު މިނިވަން ވިޔަފާރީގެ އެއްބަސްވުމެއްގައި ސޮއި ކުރެއްވުމުންވެސް އިންޑިއާއިން އެއްވެސް ކަމެއް ނުކުރާކަން، ބަހުސްކުރާ މީހުން ފާހަގަ ކުރެއެވެ. އިންޑިއާއިން ކަމެއް ނުކުރީ އެއްވެސް ބަޔަކު ރުޅިއަރުވަން ބޭނުން ނުވާތީ ކަމަށް ވެދާނެ ކަމަށްވެސް ބުނެއެވެ.\nކޭސީ ސިންހް ވިދާޅުވީ، ރާއްޖޭގެ މައްޗަށް ޗައިނާއިން ފަތުރައި ފުޅާކުރަމުންދާ ނުފޫޒު ހުއްޓުވެން އޮތީ އެންމެގޮތެއް ކަމަށެވެ. އެއީ، އެދެމެދުގައި "ރަތްރޮނގު" ދަމައި ޗައިނާ ހުއްޓުވުން ކަމަށެވެ. ރާއްޖޭގައި ހިނގަމުންދާ ކަންތައްތަކަށް ޗައިނާ އޮތީ ވަރަށްބޮޑަށް ފާރަވެރިވެގެން ކަމަށާއި، އެހެންނަމަވެސް އިންޑިއާއިން މައްސަލައިގެ ތެރެއަށްވަދެ ހައްލުކުރަން މަސައްކަތް ކުރަންޖެހޭ ކަމަށް އޭނާ ވިދާޅުވިއެވެ. ކޮންމެވެސް ކަހަލަ އަސްކަރީ ނުވަތަ ސަލާމަތީ ވަފުދަކާއެކު އިންޑިއާ ސަރުކާރުގެ ޚާއްސަ މަންދޫބަކު ރާއްޖެއަށް ފޮނުވަން އޭނާ ތާއީދުކުރައްވައެވެ.\nކާނަގީ އިންޑިއާގެ އެސޯސިއޭޓް ކޮންސްޓަންޓީނޯ ޒޭވިއަރ ބޮޑަށް ތާއީދު ކުރެއްވީ، ވިސްނުންތެރި ކަމާއެކު ސިޔާސީގޮތުން ރާއްޖޭގެ މައްސަލަ ހައްލުކުރުމަށެވެ. ރާއްޖޭގައި މިހާރު މި ހިނގަމުންދާ މައްސަލަތައް ހައްލުކުރުމަށް އިންޑިއާ ސަރުކާރަށް އެޅިދާނެ ވަރަށް ގިނަ ފިޔަވަޅުތައް އެބަހުރި އޭނާ ވިދާޅުވިއެވެ.\nއެގޮތުން، ސަރުކާރުގެ ވަކިވަކި އޮފިޝަލުންނަށް އަމާޒުކޮށް ދަތިކުރުމުގެ ފިޔަވަޅުތައް އެޅުން، ސަރުކާރު ހިންގުމަށް ދަތިކުރުންފަދަ ކަންކަން އޭނާ ފާހަގަ ކުރެއްވިއެވެ. ރާއްޖޭގެ ހާލަތު ވަރަށް ގާތުން ބަލަމުންދާ ކަމަށް އިންޑިއާ ސަރުކާރުން ބުނެފައިވާތީ، ފިޔަވަޅުތަކެއް އެޅުމަށް އިންޑިއާ ސަރުކާރުން މިހާރުވެސް މައުލޫމާތު އެއްކޮށް، ކަންކަން ބަލައި ވަޒަންކުރަމުންދާނޭ ކަމަށް ގަބޫލު ކުރައްވާ ކަމަށްވެސް ކޮންސްޓަންޓީނޯ ޒޭވިއަރ ވިދާޅުވިއެވެ.\nއިންޑިއާއިން ރާއްޖެއާ ދެކޮޅަށް ފިޔަވަޅުތަކެއް އެޅިނަމަވެސް، އެއީ ރައީސް ޔާމީން މަގާމުން ދުރުކުރަން ކުރާކަމަކަށް ވެގެން ނުވާނޭ ކަމަށާއި، އޭގެ ބަދަލުގައި އެފަދަ ފިޔަވަޅުތައް ވާންވާނީ، ރާއްޖޭގެ ކަންކަން އިސްލާހްކުރުމުގެ ރޯޑްމެޕަކަށް ރައީސް ޔާމީން އެއްބަސްކުރުވުން ކަމަށް ޒޭވިއަރ ވިދާޅުވިއެވެ. ރާއްޖޭގައި ޑިމޮކްރަސީގެ ހަމަތައް އަލުން ގާއިމް ކުރުމާއި، ޕާލަމެންޓް މެމްބަރުން މިނިވަންކުރުމާއި، ޖުޑިޝަރީގެ މަސައްކަތްތައް އަލުން ފެށުމާއި، ވީހާވެސް އަވަހަކަށް އަވަސް އިންތިޚާބެއް ބޭއްވުމަށް މަގުފަހިކުރުން ކަމަށްވެސް ވިދާޅުވިއެވެ.\nމިހާލަތުގައިވެސް ސިފައިން ފޮނުވުމުގެ ބޭނުމަކީ؛ ވީހާވެސް އަވަހަކަށް ސަރުކާރު ބޯލެންބެވުން ކަމަށާއި، ރާއްޖެއަށް މިހާރު ދިމާވެފައިވާ ހާލަތު މީގެކުރިން ދިމާވި ގައުމުތަކަށް ދުނިޔޭގެ ބޮޑެތި ބާރުތައް ގޮސްގެން ވަރަށް ސުލްހަވެރި މަގުން ހައްލު ކުރެވިފައި އެބަހުރި ކަމަށާއި، އެކަން ތާރީޚު ހެކިދޭކަމަށްވެސް އެމީހުން ވާހަކަ ދައްކައެވެ.\nތަކްޝަޝީލާ އިންސްޓިޓިއުޓްގެ ފައުންޑަރ ނިތިން ޕާއިގެ ވިސްނުން ވަރަށް ހަރުކައްޓެވެ. އޭނާ ވިދާޅުވީ، ރާއްޖޭގެ މައްސަލަ ސިޔާސީގޮތުން ހައްލުކުރުމަށް އިންޑިއާއިން އަސްކަރީ ބާރުގެ ބޭނުންކުރާނަމަ މިއީ އެކަމަށް އޮތް ފުރުސަތު ކަމަށެވެ. މިއީ އެކަމުގެ ދަނޑިވަޅު ކަމަށާއި، ރާއްޖެ މިހާރު މިސްރާބު ޖަހާފައިވަނީ ހުދުމުޚުތާރު ވެރިކަމަކާ ދިމާއަށްކަން ވަރަށް ސާފު ކަމަށެވެ.\n"ރާއްޖެއަށްގޮސް މައްސަލަ ހައްލުކުރުމުގެ ފުރިހަމަ ގާބިލްކަން އިންޑިއާއަށް ލިބިގެންވޭ. އިންޑިއާއިން މިކަމުގެ ތެރެއަށް ނުވަދެގެން އުޅެނީ ކީއްވެގެންކަމެއް ނޭނގޭ. އިންޑިއާއާ އަވަށްޓެރި ގައުމެއްގައި އިންޑިއާގެ މަސްލަހަތު ޕްރޮމޯޓްކުރުމާއި، ސަރަހައްދުގައި ޑިމޮކްރަސީ ޕްރޮމޯޓް ކުރުމާއި އަދި އެގައުމެއްގެ ރައްޔިތުންގެ މަސްލަހަތަށް ދުވަހަކުވެސް ކަމެއް ކުރަންޏާ މިއޮތީ އެކަން ކުރަންވީ ދަނޑިވަޅު" ނިތިން ޕާއި ވިދާޅުވެފައި ވެއެވެ. ޗައިނާއިން ރާއްޖޭގައި އަސްކަރީ ބޭހެއް ގާއިމްކުރަންދެން ކުޅިބަލަން ތިބެންވީތޯއާއި، ރާއްޖޭގެ މައްސަލައިގެ ތެރެއަށް ނުވަދެ ތިބެންވީތޯ އޭނާ ސުވާލު ކުރައްވާފައި ވެއެވެ.\nއޭނާ ވިދާޅުވީ، ސަރަހައްދުގެ ސަރުކާރުތަކާމެދު ޗައިނާއިން އަމަލުކުރާގޮތް ވަރަށް ސާފު ކަމަށާއި، ޗައިނާއިން އަބަދުވެސް ތާއީދުކުރާނީ ގޮށްމުށުގެ ބާރުގެ ވެރިކަމަށް ކަމަށެވެ. ގޮށްމުށުގެ ބާރުގެ ވެރިކަމުގައި ޗައިނާގެ ކުންފުނިތަކާއެކު ސިއްރު އެއްބަސްވުންތައް ހަދާނެ ކަމަށާއި، އެހާލަތަށް ރާއްޖެ ދިއުމުގެކުރިން، ރާއްޖޭގެ މައްސަލައިގެ ތެރެއަށް އިންޑިއާއިން ނުވަންނާންވީ އެއްވެސް ސބަބެއްނެތް ކަމަށް ނިތިން ވިދާޅުވިއެވެ. "ފެންނަމުންދާ ހުރިހާ ނިޝާންތަކުން ބުނަނީ އިންޑިއާ މައްސަލައިގެ ތެރެއަށް ވަނުމަށް. ވަދެ ޑިމޮކްރަސީ އަލުން ގާއިމްކޮށް، ވީހާވެސް އަވަހަކަށް ދިވެހިރާއްޖެ ކުރިން އޮތް ހާލަތަށް ރުޖޫއަކުރުމަށް" ނިތިން ވިދާޅުވިއެވެ.\nކުރީގެ އެމްބަސެޑަރ ކޭސީ ސިންހްވަނީ، ދިވެހިރާއްޖެއާ އެންމެ އަވަށްޓެރި ގައުމަކީ އިންޑިއާކަމުން، އަވަށްޓެރި ގައުމުތަކާ ނުބެހުމަށް އިންޑިއާ ސަރުކާރުން ޗައިނާއަށް އަންގައި "ރަތްރޮނގު" ދަމަންޖެހޭ ކަމަށް ވިދާޅުވެފައެވެ.\nސިންހް ވިދާޅުވީ، ރާއްޖެއާމެދު ފިޔަވަޅެއް ނާޅައި އިންޑިއާއިން މަޑުކުރަމުންދާ ސަބަބު އޭނާއަށް ކޮންމެވެސް ވަރަކަށް ތަސައްވުރު ކުރެވޭ ކަމަށެވެ. ކޭސީ ސިންހް ވިދާޅުވިގޮތަށް އިންޑިއާގެ ބޮޑުވަޒީރު ނަރެންދުރަ މޯދީވަނީ ރާއްޖޭގެ މައްސަލައާ ގުޅޭގޮތުން އެމެރިކާގެ ރައީސް ޑޮނަލްޑް ޓްރަމްޕާ ފޯނުން ގުޅުއްވައި މަޝްވަރާ ކުރައްވާފައެވެ. އިންޑިއާގެ ޚާރިޖީ ވަޒީރާ ސުޝްމާ ސުވަރާޖު ސައުދީއަށް ކުރެއްވި ދަތުރުފުޅުގެ އެޖެންޑާގައި ރާއްޖޭގެ މައްސަލަ ހިމެނޭނޭ ކަމަށް ގަބޫލުކުރެވޭ ކަމަށްވެސް ސިންހް ވިދާޅުވެފައި ވެއެވެ.\nއެމެރިކާގެ އެހީތެރިކަން ހޯދައި، ސައުދީގެ ފެހި ސިގްނަލް ލިބުމުން އިސްލާމީ ގައުމުތަކުގެ ތާއީދާއެކު އިންޑިއާއަށް ރާއްޖޭގެ މައްސަލައިގެ ތެރެއަށް ވަދެ މައްސަލަ ހައްލުކުރަން ފަސޭހަވާނޭ ކަމަށްވެސް އޭނާ ވިދާޅުވިއެވެ.\nދިވެހިރާއްޖޭގެ މައްސަލަ ބާރުގެ ބޭނުންކޮށްގެން ހައްލުކުރަން އިންޑިއާއިން މަސައްކަތް ކުރާންފެށުމުން ޗައިނާއިން "އެމީހުން ކުރާނެކަމެއް ކޮށްފާނެނޫންހޭ" ސިންހް ވިދާޅުވެފައި ވެއެވެ. "އދގެ ތެރޭގައި ޗައިނާއަށް މައްސަލަތަކެއް އުފެއްދިދާނެ. އެކަމަކު އެހެން ގައުމުތަކުން ޗައިނާގެ މަސައްކަތް ވީޓޯ ކުރާނެކަން ކަށަވަރު" އޭނާ ވިދާޅުވިއެވެ.\nތަކްޝަޝީލާ އިންސްޓިޓިއުޓްގެ ފައުންޑަރ ނިތިން ޕާއި ވިދާޅުވެފައިވަނީ، އެންމެ މުހިންމު ނުކުތާއަކީ ރާއްޖޭގައި ގޮށްމުށުގެ ވެރިކަމެއް ކޮށް، އިންޑިއާގެ ކުންފުނިތަކަށް ބޭރުކޮށް، ޗައިނާގެ ކަނޑުގެ ސިފައިންގެ ބޭހެއް ރާއްޖޭގައި ގާއިމްކުރުމުގެ މައްސަލަ ނޫންކަމަށެވެ. "މައްސަލައަކީ ރާއްޖެއިން ޗައިނާގެ ކާޑުޖަހައިގެން އިންޑިއާއާ ދެކޮޅުވާނެތީ. އެއީ އިންޑިއާގެ ގައުމީ މަސްލަހަތާ ފުށުއަރާނެކަމެއް. ރަތްރޮނގު ދަމަންވީ މިބާވަތުގެ ގޭމްތައް އިންޑިއާއާ ދެކޮޅަށް އަވަށްޓެރި ގައުމަކުން ކުޅެން ފުރުސަތު ނުދިނުމަށް" ނިތިން ވިދާޅުވިއެވެ.\nރާއްޖެއަކީ ވަރަށް ޅަފަތުގައި އޮތް ޑިމޮކްރަސީއެއް ކަމަށާއި، ރާއްޖެއަށް އެހީތެރިވުމަކީ އިންޑިއާގެ މަސްލަހަތެއް ކަމަށް އޭނާ ޚިޔާލުފާޅު ކުރެއްވިއެވެ. މުޅި ދުނިޔޭގައި ޑިކްޓޭޓަރުންނަށް ފައިސާއާއި އެނޫންވެސް މަންފާތައް އޮއްސަމުން ޗައިނާއިން ދުވާއިރު، އިންޑިއާއިން އެގޮތަށް އެކަމެއް ނުކުރާނެ ކަމަށާއި، އިންޑިއާގެ އަމާޒަކަށް ވާންވާނީ ޑިމޮކްރަސީގެ ފައުޖުތަކަށް ހިތްވަރުދިނުން ކަމަށްވެސް ނިތިން ވިދާޅުވެފައި ވެއެވެ.\nއިންޑިއާގެ މީޑިއާގައާއި، ސޯޝަލް މީޑިއާއާއި އެނޫންވެސް ޕްލެޓްފޯމްތަކުގައި ރާއްޖެއާމެދު އިންޑިއާއިން އަޅަންވީ ފިޔަވަޅުތަކާ ގުޅޭގޮތުން ހޫނު ބަހުސްތަކެއް ހިނގަމުންދާއިރު، ރާއްޖެއާ ދެކޮޅަށް އަސްކަރީ ބާރުގެ ބޭނުންކުރުން ނުވަތަ ބާރުގެ ބޭނުންކޮށްގެން ވިޔަސް، ރާއްޖޭގެ މައްސަލަ ހައްލުކުރުމަށް މަސައްކަތް ކުރުމާ ދެކޮޅުހަދާކަން ޗައިނާއިންވަނީ ހާމަކޮށްފައެވެ. އަސްކަރީ ބާރުގެ ބޭނުން ކޮށްފިނަމަ މައްސަލަ އިތުރަށް ގޯސްވާނޭކަމަށް ބުނެފައިވާއިރު، ބާރުގެ ބޭނުން ކުރުމުގެ ފުރުސަތު އިންޑިއާއަށް ނުދޭނޭ ކަމަށްވެސް ޗައިނާއިންބުނެފައި ވެއެވެ.\nއިންޑިއާގެ ބައެއް ފަރާތްތަކުން ދެކެނީ މިއީ ޗައިނާއިން އިންޑިއާއަށް ދިން އިންޒާރެއްގެ ގޮތުގައެވެ. މިއީ ޗައިނާއިން އިންޑިއާއަށް ދިން އިންޒާރެއްގެ ގޮތުގައި އިންޑިއާގެ ދިފާއީ ވުޒާރާގެ މަސްދަރުތަކުންވެސް ސިފަކޮށްފައި ވެއެވެ.\nއިންޑިއާގެ މީޑިއާގައި ޚިޔާލު ފާޅުކުރާ ބައެއްމީހުން ބުނަނީ އިންޑިއާ އޮތީ ރާއްޖެއާ ދެކޮޅަށް ބާރުގެ ބޭނުން ކުރުމަށް ބުރަވާ ވިސްނުމެއްގައި ކަމަށެވެ. އެއީ، ދަތިކުރުމުގެ ފިޔަވަޅުތައް އެޅުމަށްކަމެއް ނުވަތަ އަސްކަރީ ފިޔަވަޅު އެޅުމަށްކަމެއް އެކަކަށްވެސް ކަނޑައެޅިގެން ބުނާކޮށް ނޭނގެއެވެ. އިންޑިއާގެ މީޑިއާގައިވެސް، އިންޑިއާ ސަރުކާރުގެ އެއްވެސް މަސްއޫލުވެރިޔަކު މިކަމަށް އެއްޗެއް ވިދާޅުވެފައެއް ނުވެއެވެ.\nރާއްޖޭގެ މައްޗަށް ފުޅާވަމުން އަންނަ ޗައިނާގެ ނުފޫޒު ކުޑަކުރަން އިންޑިއާއިން ބޭނުންވާއިރު، ރާއްޖޭގެ މައްސަލަތަކުގެ ތެރެއަށް އިންޑިއާ ވަންނާކަށް އަދި އަމުދުން ރާއްޖެއާ ދެކޮޅަށް އިންޑިއާ ބާރުގެ ބޭނުން ކުރާކަށް ޗައިނާ ބޭނުމެއް ނުވެއެވެ. އެކަމަކު، ވިޔަފާރިއާއި، އިގްތިސާދާއި، އުމްރާނީ ތައްރަގީގެ ނިވަލުގައި ޗައިނާއިން މަސައްކަތް ކުރަނީ ރާއްޖޭގައި ފައިހަރުކޮށް، އަސްކަރީ ބޭސްތައް ގާއިމްކޮށް ދިވެހިރާއްޖެ އިންޑިއާއާ ދެކޮޅަށް އަނބުރާލުމަށް ކަމަށް އިންޑިއާގެ ސިޔާސީ މައިދާނުގެ ބައެއް މުހައްލިލުން ދެކެއެވެ.\nމިދައްކަނީ ދުނިޔޭގެ ބޮޑެތި ބާރުތަކުގެ ވާހަކައެވެ. ދުނިޔޭގެ ބޮޑެތި އިގްތިސާދުތަކުގެ ވާހަކައެވެ. މިވާދަވެރިކަންވެސް އެދެގައުމުގެ ދެމެދުގައި އެބަ އޮތެވެ.\nއިނގިރޭސިވިލާތާއި ފަރަންސޭސިވިލާތް ފަހަތަށް ޖައްސާލުމަށްފަހު ދުނިޔޭގެ5ވަނައަށް އެންމެބޮޑު އިގްތިސާދުގެ މަގާމަށް މިއަހަރުގެ ތެރޭގައި އިންޑިއާ އަރާނެކަމަށް ސެންޓަރ ފޮރ އިކޮނޮމިކް އެންޑް ބިޒްނަސް ރިސާރޗްއިން އަލަށް އާންމުކުރި އިގްތިސާދީ އަހަރީ ރޭންކްގައި ބުނެފައިވާއިރު، 2032 ވަނަ އަހަރު އިންޑިއާއަކީ ތިންވަނައަށް ދުނިޔޭގެ އެންމެބޮޑު އިގްތިސާދަށް ވެގެންދާނެ ކަމަށް އަންދާޒާކޮށްފައި ވެއެވެ.\nދުނިޔޭގެ އެންމެބޮޑު އިގްތިސާދުގެ ގޮތުގައި މިހާރު އެމެރިކާ އޮތްނަމަވެސް، 2030 ވަނަ އަހަރު އެމަގާމު ޗައިނާއިން އަތުލައި، އަދި މިގަރުނުގެ ފަހު ބައިގައި ޗައިނާ ފަހަތަށް ޖައްސާލުމަށްފަހު ދުނިޔޭގެ އެންމެބޮޑު އިގްތިސާދުގެ މަގާމަށް އިންޑިއާ އަރާނެ ކަމަށްވެސް ސެންޓަރ ފޮރ އިކޮނޮމިކް އެންޑް ބިޒްނަސް ރިސާރޗްގެ ރިޕޯޓްގައި އަންދާޒާ ކޮށްފައި ވެއެވެ.\nމިކަންކަން ހާސިލްކުރުމަށް ނުފޫޒުތަކެއްވެސް ހިންގާނެއެވެ. މުލައްދަނޑީގެ ބާރު ދައްކާ ދަނޑިވަޅުވެސް އަތުވެދާނެއެވެ. މިހާރަށްވެސް ޔަގީންވާ އެއްކަމެއް އެބައޮތެވެ. އެއީ، އިންޑިއާއާއި ޗައިނާއާ ދެމެދު ޒަމާނުއްސުރެ އޮންނަ ހަސަދަވެރިކަމުގައި ދިވެހިރާއްޖެ "ފިތިބާރުވެފައި" ވާކަމެވެ.


"Home Alone" ge remake eh Disney in hadhany\nނަވާރަސްތޭކަ ނުވަދިހާގައި ނިކުތް ކޮމެޑީ ފިލްމު "ހޯމް އަލޯން" އަކީ މިހާރުވެސް ގިނަ ބައެއްގެ ކުޑައިރުގެ ފޭވަރިޓް ފިލްމެވެ. މި ފިލްމަކީ ޓުވެންޓިއެތު ސެންޗުރީ ފޮކްސްއިން ގެނެސްދިން އެންމެ ކާމިޔާބު ކޮމެޑީ ފިލްމުތަކުގެ ތެރޭގައި ހިމެނޭ ފިލްމެވެ. އަދި ބޮކްސް އޮފީހުގައިވެސް ވަނީ ރަނގަޅު ކާމިޔާބީއެއް ހޯދާފަ އެވެ.\nކާމިޔާބު މި ފިލްމުގެ ރީމޭކް އެއް އުފައްދަން އުޅޭ ކަމަށް ޑިޒްނީގެ ސީއީއޯ ބޮބް އިގާ ބުނެފި އެވެ. ސީއެންއެން އަށް ދިން އިންޓަވިއުއެއްގައި ބޮބް ބުނެފައިވަނީ، އެމީހުންގެ ޕްލެޓްފޯމްތަކުގައި ގެނެސްދޭ ކޮންޓެންޓު ވަރުގަދަ ކުރުމުގެ ގޮތުން ފޮކްސް ފިލްމްސް އިން އުފައްދާފައިވާ ކުރީގެ ގިނަ ފިލްމުތަކެއް ގެނެސްދޭން ނިންމާފައިވާ ކަމަށެވެ. އެގޮތުން، ހޯމް އެލޯން، ނައިޓް އެޓް ދަ މިއުޒިއަމް، ޑައިރީ އޮފް އަ ވިމްޕީ ކިޑް އަދި ޗީޕާ ބައި ދަ ޑަޒަން ފޮ އާ ޖެނެރޭޝަންއަށް ދައްކާލަން ބޭނުންވާ ކަަމަށް ބުންޏެވެ.\nޑިޒްނީ އިން މި ފިލްމުގެ ކާސްޓުންނަށް ނަގާނެ ބަޔަކާއި ފިލްމު ނެރޭނެ އިތުރު ތަފްސީލެއް ހިއްސާއެއް ނުކުރެ އެވެ.\nމި ފިލްމުގެ ރީމޭކް އެއް އުފައްދަން އުޅޭ ހަބަރާއެކު، ޓްވިޓާގައި ވަނީ ގިނަ ބަޔަކު މިކަމާ ދެކޮޅު ހަދާފަ އެވެ. ކުރީގެ ކްލެސިކް ފިލްމުތަކުގެ އަސްލު ގެއްލުވާލާ އަލުން ހަދާ ރީމޭކް ތަކުގައި ހިތްދަމައިގަންނަ ގޮތެއް ނުހުންނަކަމަށް ދަނީ ބުނަމުންނެވެ. އަދި، ޑިޒްނީ އިން މިހާރު އާ ހިޔާލުތަކަށް ފިލްމު ހެދުމުގެ ބަދަލުގައި ރީމޭކްތައް ހަދައިގެން ކުރީގެ ފިލްމުތައް ހަޑި ކުރަނީ ކީއްވެތޯވެސް ވަނީ ސުވާލު އުފައްދާފަ އެވެ.\nމި ފިލްމަށް އައިއެމްޑީބީ އިން ވަނީ 7.5ގެ ރޭޓިން އެއް ދީފަ އެވެ. އަދި، ރޮޓެން ޓޮމާޓޯސް އިން 80 ޕަސެންޓުގެ ރޭޓިން އެއް ލިބި ބޮކްސް އޮފީހުގައިވެސް 476 މިލިއަން ޑޮލަރުގެ އާމްދަނީ އެއް ހޯދި އެވެ.\n"ހޯމް އެލޯން" ގައި ގެނެސްދިނީ އަށް އަހަރުގެ ފިރިހެން ކުއްޖެއްގެ އާއިލާގެ މީހުން ހަނދާނެތިގެން އެ ކުއްޖާ ނުލާ، ގޭގައި ބަހައްޓާފައި ޗުއްޓީއަށް ދިއުމުން އެ ކުއްޖާއަށް ދިމާވި ކަންތައްތަކެއް މައްޗަށެވެ. އެ ފިލްމުގައިވެސް އެގެއަށް ވަގުންތަކެއް ވަދެ އެ މީހުންގެ ކިބައިން ސަލާމަތްވުމަށް ކުރާ ތަފާތު މަޖާ ކަންކަން ދައްކުވައިދެ އެވެ.


ދާއިމީ ޕްރިންޓަރެއް ހޯދުން\nމަހަކު -/1200 ރުފިޔާ (ސަޕޯޓިންގ ކޯ އެލަވަންސް)\nމަޤާމުގެ މައިގަނޑު މަސްއޫލިއްޔަތުތަކާއި ވަޖިބުތައް:\nވޯކްޝީޓާއި ޓެސްޓްޕޭޕަރތައް ލީޑީންގޓީޗަރުން ހަމަޖައްސަވާ އުޞޫލުގެމަތިން އަދި އެތަކެތީގެ ބޭނުންހިފުމަށް ޓީޗަރުންނަށް ދަތިނުވާނޭގޮތުގެ މަތިންޕްރިންޓްކުރުން.\nއިދާރީހިންގުމުގައި ދުވަހުންދުވަހަށް ފޮޓޯކޮޕީއާއި ޕްރިންޓް ނެގުމަށް ޙަވާލުކުރެވޭ ތަކެތި ޕްރިންޓްކުރުން.\nޕްރިންޓްކުރަންޖެހޭ އެންމެހާތަކެތި ޕްރިންޓްކުރުމާއި ސްޓެޕްލްކުރުމާއި ބަންޑަލްކުރުން. އަދި އެތަކެތި ރައްކާތެރިކަމާއެކު ބެލެހެއްޓުން.\nލެމިނޭޓްކުރުމާއި ބައިންޑްކުރުމަށް ޙަވާލުކުރެވޭ ތަކެތި ބައިންޑްކޮށް ރައްކާތެރިކަމާއެކު ބެލެހެއްޓުން.\nޕްރިންޓްކުރުމުގެ މަސައްކަތާއިގުޅިގެން ހޯދަންޖެހޭތަކެތި ހުސްވުމުގެކުރިން އެކަށީގެންވާ މުއްދަތު (ލަސްވެގެން 20 ދުވަސްކުރިއަށް) އޮށްވައި އެތަކެތި ހޯދުމަށް އިދާރާއަށް ރިކްއެސްޓްކުރުން އަދި ޕްރޮސެސް ހިނގާވަރުބަލައި ކަށަވަރުކުރުން.\nޕްރިންޓްކުރުމަށް ބޭނުންކުރާތަކެތި ބޭނުންކުރެވޭގޮތް ބެލުމަށްއެކަމަށް ޚާއްޞަލޮގްތަކެއް ހަދައި އެތަކެތި ބޭނުންކުރުން އަދި މިކަމާއިގުޅިގެން ސްކޫލުގެ އިސްވެރިން ބޭނުންވާ އެންމެހާމަޢުލޫމާތު ޤަވާޢިދުންދިނުން.\nޕްރިންޓްކުރުމުގައި ބޭނުންކުރާ މެޝިންތަކާއި އެހެނިހެން އިކްއިޕްމެންޓްސްތައް ފަރުވާތެރިކަމާއެކު ބެލެހެއްޓުމާއި އެތަކެތިމަރާމާތުކޮށް ސްކޫލުގެ ޕްރިންޓިންގ ޕްރޮސެސްއަށް ދަތިނުވާނެގޮތަށް ކަންކަންރާވާ ބެލެހެއްޓުން.\nފުރިހަމަކޮށްފައިވާ ސިވިލްސަރވިސްގެ ވަޒީފާއަށްއެދޭފޯމު (މިފޯމް ސިވިލްސަރވިސްކޮމިޝަނުގެ ވެބްސައިޓުންނާއި ސްކޫލް އޮފީހުން ލިބެންހުންނާނެއެވެ.)\nވަޒީފާއަށް އެދޭފަރާތުގެވަނަވަރު (ގުޅޭނެފޯނުނަންބަރާއި އީމެއިލްއެޑްރެސްހިމެނޭގޮތަށް)\nވަޒީފާއަށްއެދޭފަރާތުގެ ދިވެހިރައްޔިތެއްކަން އަންގައިދޭ، މުއްދަތުހަމަނުވާ، ކާޑުގެދެފުށުގެ ލިޔުންތައްފެންނަ، އަދި ލިޔެފައިވާލިޔުންތައް ކިޔަން އެނގޭފަދަ ކޮޕީއެއް.\nސިވިލްސަރވިސްއަށް / ސަރުކާރަށް ޚިދުމަތްކުރުމުގެ އެއްބަސްވުމެއް އޮތްމުވައްޒަފުން ކުރިމަތިލާމަޤާމަށް ހޮވިއްޖެނަމަ، އަދާކުރަމުންދާ ވަޒީފާއިން ވީއްލުމާމެދު އިއުތިރާޒެއް ނެތްކަމަށް، ވަޒީފާއަދާކުރާ އޮފީހުންދޫކޮށްފައިވާލިޔުން.\n(ހ) މޯލްޑިވްސްކޮލި ފިކޭޝަންއޮތޯރިޓީން ފެންވަރު / ލެވަލް ކަނޑައަޅާފައިވާ، ރާއްޖެއިންބޭރުގެ މަތީތަޢުލީމުދޭ މަރުކަޒަކުން ދޫކޮށްފައިވާ ތަޢުލީމީ ސެޓުފިކެޓުތަކާއި ޓްރާންސްކްރިޕްޓްގެކޮޕީ؛ ނުވަތަ ކޯސްފުރިހަމަކުރިކަމުގެ ލިޔުމާއެކު ކޯހުންލިބޭ ސެޓުފިކެޓުވަކި ފެންވަރެއްގައި ޤަބޫލުކުރެވޭނެކަމަށް މޯލްޑިވްސް ކޮލިފިކޭޝަންސް އޮތޯރިޓީން ދޫކޮށްފައިވާ ލިޔުމުގެ ކޮޕީ އަދި ޓްރާންސްކްރިޕްޓްގެ ކޮޕީ.\n(ށ) މަތީތައުލީމުދޭ، ރާއްޖޭގެމަރުކަޒަކުން ދޫކޮށްފައިވާ ތައުލީމީ ސެޓުފިކެޓުތަކާއި ޓްރާންސްކްރިޕްޓްގެކޮޕީ؛ ނުވަތަ ކޯސްފުރިހަމަކުރިކަމުގެ ލިޔުމާއިޓްރާންސްކްރިޕްޓްގެކޮޕީ.\n6. ވަޒީފާގެ މަސައްކަތުގެ ދާއިރާއާގުޅޭ ކުރުމުއްދަތުގެ ކޯސްތަކާއި ތަމްރީނު ސެޓުފިކެޓުތަކުގެކޮޕީ.\n7. ސިވިލްސަރވިސްގެ ވަޒީފާއަށްވަނުމަށްދެވޭ އިމްތިޙާނު ފުރިހަމަކޮށް ސެޓްފިކެޓް ލިބިފައިވާނަމަ، އެސެޓުފިކެޓްގެކޮޕީ.\n8. މަސައްކަތުގެ ތަޖުރިބާގެ ލިޔުންތަކުގެކޮޕީ:\n(ހ) ސިވިލްސަރވިސްގެ ވަޒީފާއެއްގައި، ދައުލަތުގެމުއައްސަސާއެއްގައި، ސަރުކާރުހިއްސާވާ ކުންފުންޏެއްގައި ނުވަތަ ޤައުމީ ނުވަތަ ބައިނަލްއަޤުވާމީ ޖަމްޢިއްޔާ / ޖަމާއަތެއްގައި ވަޒީފާ އަދާކޮށްފައިވާނަމަ، އަދާކޮށްފައިވާ ވަޒީފާ، އަދި ވަޒީފާގެ މުއްދަތާއި، ވަޒީފާގެ މަސްއޫލިއްޔަތުބަޔާންކޮށް އެއޮފީހަކުން ދޫކޮށްފައިވާ ލިޔުން.\n(ށ) އަމިއްލަކުންފުންޏެއް ނުވަތަ އަމިއްލަ އިދާރާއެއްގައި ވަޒީފާއަދާކޮށްފައިވާނަމަ އަދާކޮށްފައިވާ ވަޒީފާ، ވަޒީފާއަދާކުރި މުއްދަތާއި، ވަޒީފާގެ މަސްއޫލިއްޔަތު އަދި މަސައްކަތްކޮށްފައިވާ ތަނުގެ މުވައްޒަފުންގެ އަދަދު ބަޔާންކޮށް އެއޮފީހަކުން ދޫކޮށްފައިވާ ލިޔުން؛ ނުވަތަ ވަޒީފާ އަދާކުރިގޮތް އަންގައިދޭ ރެފަރެންސްޗެކްފޯމް\n(ނ) އުވާލާފައިވާ ދައުލަތުގެ އިދާރާތަކާއި ސަރުކާރުހިއްޞާވާ ކުންފުންޏެއްގައި މަސައްކަތްކޮށްފައިވާ ނަމަ އަދާކޮށްފައިވާ ވަޒީފާ، އަދި ވަޒީފާގެ މުއްދަތާއި، ވަޒީފާގެ މަސްއޫލިއްޔަތު ބަޔާންކޮށް އެ އޮފީހަކުން ދޫކޮށްފައިވާ ލިޔުން ނުވަތަ ވަޒީފާއަދާކުރިގޮތް އަންގައިދޭ ރެފަރެންސް ޗެކްފޯމް\n- މަސައްކަތުގެ ދާއިރައިން ލިބިފައިވާ ތަޖުރިބާއަށް ބަލައިގެން.\n-ޤާބިލްކަން ކަށަވަރުކުރުމަށް އިންޓަރވިއުކޮށްގެން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2020 ޖަނަވަރީ 13ވަނަ ދުވަހުގެ ގެ 13:00ގެ ކުރިން، ޅައިމަގު ސްކޫލަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް ([email protected]) އަދި ފެކްސް 6540578 މެދުވެރިކޮށްވެސް ބަލައި ގަނެވޭނެއެވެ.\nއަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިމފިނަމަ، އެ ކަނޑައަޅާ ދުވަހުގެ އަދަދަށް ދުވަސް އިތުރުކޮށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2020 ޖަނަވަރީ 14 އާއި 2020 ޖަނަވަރީ 23 އާ ދެމެދު، ޅައިމަގު ސްކޫލުގައެވެ.


ޖުލައި 23 ޕޮލިސް “މެމޯރިއަލް ޑޭ” - MV Times\nޖުލައި 23 ޕޮލިސް "މެމޯރިއަލް ޑޭ"\n0 August 2nd, 2012 - 2:03 AM\nއަންނައަހަރުން ފެށިގެން ކޮންމެ އަހަރެއްގެ ޖުލައި 23 ވަނަ ދުވަހަކީ ފުލުހުންގެ ހަނދާނީ ދުވަސް ނުވަތަ ޕޮލިސް "މެމޯރިއަލް ޑޭ"ގެ ގޮތުގައި ފާހަގަ ކުރަން ސަރުކާރުން ނިންމައިފިއެވެ.\nގައުމީ ޚިދުމްތަ އުޅެނިކޮށް މަރުވެގެންދާ ފުލުހުންގެ ހަނދާންތައް އާ ކުރުމުގެ ގޮތުން 2013 ވަނަ އަހަރުން ފެށިގެން ކޮންމެ އަހަރެއްގެ ވެސް ޖުލައި މަހުގެ 23 ވަނަ ދުވަހަކީ ޕޮލިސް "މެމޯރިއަލް ޑޭ"ގެ ގޮތުގައި ފާހަގަ ކުރަން ހަމަޖެއްސީ މިއަދުއެވެ.\nމާލެއަތޮޅު ކާށިދޫގައި ޑިއުޓީއަށް ދިޔަ މަގުމަތީ އަނިޔާވެރި ގޮތަކަށް މަރާލި ޕޮލިސް ސާޖަންޓް އާދަމް ހަލީމްގެ "ތަޢުބީން" ޖަލްސާގައި ވާހަކަ ދައްކަވަމުން ކޮމިޝަނާ އޮފް ޕޮލިސް އަބުދުﷲ ރިޔާޒު މިއަދުވަނީ އެކަން ޢިއުލާން ކޮށްދެއްވާފައެވެ. ކޮމިޝަނާ ވިދާޅުވީ ފުލުހުންގެ ޑިއުޓީގައި އުޅެނިކޮށް މަރުވެގެންދާ ފުލުހުންނާއި އެ ފުލުހުންގެ އާއިލާގެ މަތިން ހަނދާން ނައްތާނުލާނެ ކަމަށެވެ. އަދި އެފަދަ އާއިލާތައްވާނީ ފުލުހުންގެ އާއިލާއާ އެކު ކަމަށެވެ.\n"އެފަދަ އާއިލާތައް މަތިން އަދި އެފަދަ ފުލުހުން މަތިން އަޅުގަނޑުމެން ދުވަހަކު ވެސް ހަނދާން ނުނެތޭނެ. އެފަދަ އާއިލާތައް ދެމިތިބޭނީ އަޅުގަނޑުމެންގެ ފުލުހުންގެ އާއިލާ މެމްބަރުންގެ ގޮތުގައި. މިކަން މިގޮތަށް ދެމެހެއްޓުމަށްޓަކައި 2013 ވަނަ އަހަރުން ފެށިގެން ކޮންމެ އަހަރެއްގެ ވެސް ޖުލައި 23 ވަނަ ދުވަހަކީ ޕޮލިސް "މެމޯރިއަލް ޑޭ"ގެ ގޮތުގައި ފާހަގަ ކުރަން ހަމަޖައްސާފައިވާކަން އަޅުގަނޑު އިޢުލާން ކުރަން،" ކޮމިޝަނާރ އޮފް ޕޮލިސް ޢަބްދުﷲ ރިޔާޒު ވިދާޅުވި އެވެ.\nރިޔާޒް ވިދާޅުވީ ފުލުހުންގެ ޑިއުޓީއަށް ނުކުންނަ ކޮންމެ ދުވަހަކީ އެމީހެއްގެ މުޅި ހަޔާތް ގައުމަށްޓަކައި ދޫކޮށްލަން ޖެހޭފަދަ ކާރިސާއަކާ ކުރިމަތިލާންޖެހިދާނެ ދުވަހެއް ކަމަށެވެ. ފުލުހުންނާއި ފުލުހުންގެ އާއިލާތަކަށް ހަމަލަދިނުމަށް ގޮވާލާ ފަރާތްތަކާ މެދު ގާނޫނު ތަންދިން އެންމެ ފުޅާ މިނެއްގައި ފިޔަވަޅު އަޅަމުންގެންދާނެ ކަމަށްވެސް ރިޔާޒް ވިދާޅުވިއެވެ.


Shah Aai Eku Massakai Kuran Beynunvaa Director Ehge Thafaathu Kameh - Vaguthu\nމާލޭގެ އަދަދު މަދު، ނަމަވެސް އަދި އުފަލެއް ނެތް - 33 މިނެޓް ކުރިން\nޝާހުއާއިއެކު މަސައްކަތް ކުރުމަށް ބޭނުންވާ ޑައިރެކްޓަރެއްގެ ތަފާތު ކަމެއް\nބޮލީވުޑުގެ ''ކިންގް ޚާން'' އަކީ ދުނިޔޭގެ އެކި ކަންކޮޅުތަކުގައި އޭނާގެ ސަޕޯޓަރުން އުޅޭ، މަޝްހޫރު ފަންނާނެކެވެ. ޝާހުރުކް ޚާނާއި ބައްދަލު ކުރަން ބޭނުންވާ އެތައް ފަރާތެއް އުޅޭ ފަދައިން އޭނާއާއި އެކު ފިލުމުތަކުގައި މަސައްކަތް ކުރުމަށް ބޭނުންވާ އެތައް ބަޔަކު އުޅެއެވެ.\nޝާހުރުކް ޚާނާއި ބައްދަލު ކުރަން ބޭނުންވާ ފަރާތްތަކުން ބުރަ މަސައްކަތާއިއެކު ދިގު އިންތިޒާރެއް ކުރެއެވެ. ހަމައެފަދައިން ޝާހުއާއި އެކު މަސައްކަތް ކުރަން ބޭނުންވާ ފަރާތްތަކުން ވެސް ދިގު އިންތިޒާރެއް ކުރެއެވެ. ވަކީން ހާއްސަކޮށް އައު ޑައިރެކްޓަރުން ފާހަގަ ކޮށްލެވެ.\nމިގޮތުން ބެންގަލޫރުގެ ޒުވާން ޑައިރެކްޓަރެއް ކަމަށްވާ ޖަޔަތު ސީގު ޝާހުރުކް ޚާނާއި އެކު ފިލުމެއް ހަދަން ބޭނުންވާތީ އެ ފިލުމުގެ ސްކްރިޕްޓް ޝާހުއަށް އިއްވައިދިނުމަށްޓަކައި ޝާހުގެ ގޭގެ ބޭރުގައި ކޭމްޕް ޖަހައިގެން ދަނީ އެތައް އިންތިޒާރެއް ކުރަމުންނެވެ.\nބެންގަލޫރުން މުމްބާއީއަށް އޭނާ އައިސްފައިވަނީ އޭނާގެ ފިލުމުގައި ޝާހު ބައިވެރިކުރަން ބޭނުންވާތީ އެ ފިލުމުގެ ސްކްރިޕްޓް ޝާހުއަށް އަޑުއިއްވުމަށެވެ. ޝާހުގެ ގެ ''މަންނަތު'' ބޭރުގައި އޭނާ ހުންނަތާ ހަތަރު ދުވަސްވެއްޖެކަމަށް ރިޕޯޓްތައް ބުނެއެވެ.\nމީގެއިތުރުން ޖަޔަތު އަންނަނީ އޭނާގެ އިންސްޓަގުރާމު އެކައުންޓުގައި ވެސް މިކަމުގެ އަޕްޑޭޓްތައް ދެމުންނެވެ. ޕޯސްޓަރެއް ހިފައިގެން ޝާހުގެ ގެ ކައިރީގައި ހުރެ ނަގާފައިވާ ފޮޓޯއެއް ވެސް ވަނީ އިންސްޓަގުރާމުގައި ހިއްސާ ކޮށްފައެވެ.\nމިއިން ޕޯސްޓެއްގައި އެންމެންގެ ފަރާތުން ޖަޔަތު އެދިފައިވަނީ ޝާހުރުކް ޚާނާއި ހަމައަށް މި ޚަބަރު ފޯރުކޮށްދިނުމަށެވެ.\nޝާހުގެ ފިލުމީ މަސައްކަތަށް ބަލާއިރު އޭނާ މިހާރު ކުރަމުންދަނީ ފިލުމު ''ޕަތަން''ގެ މަސައްކަތެވެ. މި ފިލުމުގައި ޝާހުއާއި އެކު ދީޕިކާ އަދި ޖޯން އަބްރަހަމް ފެނިގެންދާނެއެވެ.\nސުހާނާގެ ލޯބިވެރިޔާ7ކަމަކަށް ސަމާލުކަން ދޭންޖެހޭނެކަމަށް ޝާހު ބުނެފި


Maarukeytu sarahadhugai WAMCO kuni lorry eh gai alifaanuge haadhisaa eh hingaifi - The Press\nSaturday, September 21, 2019 25 °C moderate rainLast Updated 26 minutes ago\nމާރުކޭޓު ސަރަހައްދުގައި ވޭމްކޯ ކުނި ލޮރީއެއްގައި އަލިފާނުގެ ހާދިސާއެއް ހިނގައިފި\n13 June 2019, 23:11\nވޭމްކޯ ލޮރީގައި އަލިފާން ރޯވެ ދުން ނުކުންނަނީ / ފޮޓޯ: ޕޮލިސް\nމާރުކޭޓު ސަރަހައްދުގައި ވޭމްކޯ ކުނި ލޮރީއެއްގައި އަލިފާނުގެ ހާދިސާއެއް ހިނގައިފިއެވެ. އާންމު ވެފައިވާ ވީޑިއޯއިން ފެންނަ ގޮތުގައި ރޯވެފައި ހުރީ ފޮށިގަނޑު ކުނި ލޮރީއެއްގެ އެތެރޭގައި ހުރި ކުނި ތަކުގައެވެ. އަދި ލޮރީގެ ފަހަތު ދޮރު ހުޅުވާލުމާއެކު މުޅިތަނަށް ދުންގަނޑު ނުކުމެއެވެ. އޭރު އެތާނގައި ފުލުހުން ހަރަކާތްތެރިވާ އިރު އާންމުންގެ ބައެއް މީހުންވެސް ލޮރީއާ މާދުރުނޫން ހިސާބެއްގައި ތިއްބެވެ.\nއެމްއެންޑީއެފުން ބުނީ މިހާދިސާ ހިނގީ ކުނި ކޮތަޅެއްގައި އަލިފާނުގެ އަސަރު ހުރުމުން ރޯވެގެން ކަމަށެވެ. މިހާދިސާގައި އެއްވެސް މީހަކަށް އަނިޔާއެއް ނުވާކަމަށް މަންޒަރު ދުއް މީހަކު 'ދަ ޕްރެސް' އަށް ވަނީ ބުނެފައެވެ.\nފުލުހުން ބުނީ މިހާދިސާ ފުލުހުންނަށް ފާހަގަ ކުރެވުނީ މިރޭ ސީސީޓީވީ ބަލަމުން ދަނިކޮށް އޯކިޑް މަގާއި ޗާންދަނީ މަގު ގުޅުނު ކަންމަތިން ކަމަށެވެ. ފުލުހުން ބުނީ މިހާރު އަލިފާން ނިންވާލެވިފައި ވާކަމަށެވެ. މި ހަހާދިސާއާ ގުޅޭ ގޮތުން އެމްއެންޑީއެފުން ބުނީ ހާދިސާ ހިނގައިގެން އުޅޭ ސަރަހައްދަށް ދިޔަ އިރު އަލިފާން ނިއްވާލާފައި ވާކަމަށެވެ.\nމިހާދިސާ އާ ގުޅިގެން ކުނި ލޮރީތައް މެނޭޖު ކުރާ، ވޭމްކޯ އަށް ގުޅުމުން އެފަރާތުން ބުނީ އެފަދަ ކަމެއް ހިނގައިގެން އުޅޭ ކަމުގެ މައުލޫމާތު އެފަރާތަށް ލިބިފައި ނުވާ ކަމަށެވެ.\nވޭމްކޯގެ ކުނި ލޮރީ ތަކަކީ އާންމުކޮށް ކާރުބާރު ބޮޑު ވަގުތުތަކުގައި އަދި ކާރޫބާރު ބޮޑު މަގުތަކުގައި ކުނި ނެގުމަށް އެތައް އިރަކު މަޑުކޮށްގެން އޮންނަ ލޮރީތަކެކެވެ. ސަލާމަތީ ފިޔަވަޅުތައް ލޮރީތަކުގައި ގާއިމުވެފައި ހުރުމަކީ މުހިންމު ކަމެކެވެ.\nގޭސް ލޯރީ ތަކުގައި ނުހުރެ ސަލަމަތި އެއްޗެއްސް


Noorul-islam.NET :: ޒިނޭގެ ޙައްދަކީ ޖަހަން ޖެހޭ އެއްޗެކެވެ.\nޒިނޭގެ ޙައްދަކީ ޖަހަން ޖެހޭ އެއްޗެކެވެ.\nތާރީޚް: 24 ނޮވެމްބަރ 2011\nޒިނޭ ގެ ސަބަބުން އަޅުގަނޑުމެންގެ މުޖުތަމަޢުތައް ދަނީ ހަލާކު ވަމުންނެވެ. ޢާއިލާތައް ދަނީ ރޫޅެމުންނެވެ. އެހެންނަމަވެސް އަދިވެސް ބަޔަކު ވަކާލާތު ކުރަމުން ދަނީ މި ނުބައި ފާހިޝްކަންތައް ފަތުރާށެވެ. ޒިނޭގެ ޙައްދަށް އިންކާރުކޮށް އެކަން ނުކުރަން ގޮވާލާ މީހުންނަކީ ޒިނޭގެ ނުބައި ޢަމަލު ފަތުރަން ބޭނުންވާ މީހުންނަށް ނޫނީ ނުވާނެއެވެ. އެހެނީ އިސްލާމްދީނުގައި ކަނޑައަޅާފައިވާ ޙައްދުތަކަކީ އެނުބައި ޢަމަލުތަކުން މުޖުތަމަޢުތައް ސަލާމަތް ކުރުމަށް ކަނޑައަޅުއްވާފައިވާ ޙައްދުތަކެވެ. އަޅުގަނޑުގެމެންގެ ކޮށި ވިސްނުމަށް އެކަންކަން މުފްހޫމު ނުވިޔަސް މެއެވެ. <?xml:namespace prefix = "o" ns = "urn:schemas-microsoft-com:office:office" />\nއާދެ! އިސްލާމް ދީން ވަނީ ޒިނޭ އަދި އެއަށް ކައިރިވެވެން ހުރި ދޮރުތައް ވެސް ބަންދުކޮށްފައެވެ. އެހެނީ ޒިނޭ އަކީ ފާހިޝްކަން ބޮޑު ޢަމަލެކެވެ. މާތް ﷲ ވަޙީ ކުރައްވަނީ: ( وَلا تَقْرَبُوا الزِّنَى إِنَّهُ كَانَ فَاحِشَةً وَسَاءَ سَبِيلاً) (الإسراء:32). މާނަ: "އަދި ތިޔަބައިމީހުން ޒިނޭއާ ގާތްނުވާށެވެ! ހަމަކަށަވަރުން، އެއީ ހުތުރުކަން ބޮޑުވެގެންވާ ފާފައެއް ކަމުގައިވިއެވެ. އަދި މަގެއްގެ ގޮތުން އެކަންތައް ހާދަހާ ނުބައިވެގެންވެއެވެ." އަދިވެސް މާތް ﷲ ވަހީ ކުރައްވައެވެ. (وَالَّذِينَ لا يَدْعُونَ مَعَ اللَّهِ إِلَهاً آخَرَ وَلا يَقْتُلُونَ النَّفْسَ الَّتِي حَرَّمَ اللَّهُ إِلَّا بِالْحَقِّ وَلا يَزْنُونَ وَمَنْ يَفْعَلْ ذَلِكَ يَلْقَ أَثَاماً) (الفرقان:68). މާނަ: "އެއުރެންނީ اللَّه އާއެކު އެހެން إله އަކަށް ގޮވައި ނަހަދާމީހުންނެވެ. އަދި اللَّه، حرمة ތެރި ކުރައްވާފައިވާ نفس އެއް، حق ގޮތުންނޫނީ، ނުމަރާ މީހުންނެވެ. އަދި ޒިނޭނުކުރާ މީހުންނެވެ. އެއިން ކަމެއްކޮށްފިމީހާ (އެކަމުގެ) عقوبات އާ ބައްދަލުކުރާނެތެވެ." އަދި ޒިނޭކުރާ މީހުންނަށް ދޭ އޮންނަ އަދަބާ ބެހޭގޮތުން މާތްﷲ ވަޙީ ކުރައްވަނީ: (الزَّانِيَةُ وَالزَّانِي فَاجْلِدُوا كُلَّ وَاحِدٍ مِنْهُمَا مِائَةَ جَلْدَةٍ وَلا تَأْخُذْكُمْ بِهِمَا رَأْفَةٌ فِي دِينِ اللَّهِ إِنْ كُنْتُمْ تُؤْمِنُونَ بِاللَّهِ وَالْيَوْمِ الْآخِرِ وَلْيَشْهَدْ عَذَابَهُمَا طَائِفَةٌ مِنَ الْمُؤْمِنِينَ) (النور:2) މާނަ: "ޒިނޭކުރާ އަންހެނާއާއި، ޒިނޭކުރާ ފިރިހެނާއާއި ދެމީހުންކުރެ ކޮންމެ މީހަކުގެ ގައިގައި، ސަތޭކަ އެތިފަހަރުން (حد) ޖަހާށެވެ! އަދި اللَّه އަށާއި آخرة ދުވަހަށް ތިޔަބައިމީހުން إيمان ވާކަމުގައިވަނީނަމަ، اللَّه ގެ دين ގައި އެ ދެމީހުންނާމެދު އޯގާވެރިކަމެއް ތިޔަބައިމީހުން ނުބަހައްޓާހުށިކަމެވެ! އަދި އެ ދެމީހުންނަށް ދެވޭ عقوبات، مؤمن ންގެ ބަޔަކު ދެކޭހުށިކަމެވެ!"\nމީހަކާ ނުއިނދެ ތިބެ ޒިނޭ ކޮށްފިނަމަ އަދަބަކީ 100 އެތިފަހަރުން ޙައްދު ޖެހުމާއި 1 އަހަރު ދުވަހަށް އަރުވާލުމެވެ. އަދި މީހަކާ އިނދެފައިވަ މީހަކު ޒިނޭ ކޮށްފިނަމަ އޭނާގެ އަދަބަކީ ރަޖަމް ކުރުމެވެ. މިގޮތުން ޒިނޭގެ ޙައްދު ޖެހޭނީ4މީހުންގެ ހެކި ބަހުން ސާބިތުވުން ނުވަތަ ޒިނޭ ކުރިކަމަށް އިޢުތިރާފް ވުމުންނެވެ.\nއަންހެނާގެ ކަރާމާތާއި ޝަރަފު ގެއްލެނީ ޙައްދުގެ ސަބަބުންނޭ ބުނާ މީހާއަށް ވުރެ ވަކިން ބޮޑަށް ފުރެދިފައިވާ މީހަކުވާނެހެއްޔެވެ؟ ވަކިން ބޮޑަށް އިންސާނީ ޙައްޤުތައް ނިގުޅައިގަންނަ މީހަކަށް އޭނާ ނޫނީ ނުވާނެއެވެ؟ އެހެނީ މި ސުންޕާކަންބޮޑު ޒިނޭގެ ސަބަބުން ކިތައް ކުދިންގެ އިންސާނީ ޙައްޤުތައްތޯ ގެއްލިގެން ގޮސްފައިވަނީ ބަލާށެވެ. މި ކުޑަކުޑަ ދިވެހިރާއްޖެގައިވެސް ޒިނޭ ކޮށްފަ ހޯދާ ދަރިންތައް މަގުތަކާއި ކުނިގޮނޑުތަކަށް ދިރި ތިއްބައާއި މަރާލާފައި އެއްލައިލާފައިވަނީ ވެސް ވަކި މަދެއްކޮށްނެއްނޫނެވެ. އެކުދިންގެ ޙައްޤުތައް ކޮބައިތޯއެވެ؟ އެކުދިންގެ ޝަރަފުތައް ކޮބައިތޯއެވެ؟\nމިހާރު ރާއްޖެ އައިސްގެން އުޅޭ އދ.ގެ އިންސާނީ ޙައްޤުތަކާބެހޭ ހައިކޮމިޝަނަރު އަންހެނުންގެ ގައިގާ ޒިނޭގެ ޙައްދު ޖެހުމާ ބެހޭ ގޮތުން ބުނަނީ: "މިއީ އަންހެނުންގެ ޝަރަފަށް އުނިކަން ލިބި، އެބައި މީހުންނަށް ކުރެވޭ އެންމެ ލާއިންސާނީ އަނިޔާކަމަށް ދެކެން. މިއީ ޑިމޮކްރެޓިކް ގައުމެއްގައި އޮވެގެންވާނެ ކަމެއް ނޫން. އަޅުގަނޑު ގަބޫލުކުރަނީ ކަންބޮޑުވާން ޖެހޭ މިކަމާ ބެހޭ ގޮތުން އާންމު ބަހުސެއް ރާއްޖޭގައި ބާއްވަންވެއްޖެ ކަމަށް،"\nބުނަންހެއްޔެވެ! ތިޔަ ބުނާ ޑިމޮކްރެޓިކް ކަމެއް އަޅުގަނޑުމެން ބޭނުމެއް ނޫނެވެ. ދުނިޔެމަތީގައި ލެއްވި އެންމެ ފާޙިޝްކަން ބޮޑު ޢަމަލު ކުރާ މީހެއްގެ އޮންނާނީ ކޮން ޝަރަފަކާއި ޢިއްޒަތެއް ހެއްޔެވެ؟ ޚުދު ޖަންގަލީގެ ޙުކުމް އޮންނަ ތާކުވެސް އެފަދަ ބަޔަކަށް ޝަރަފެއް ނުއޮންނާނެއެވެ.\nވީމާ ބުނަން އޮތީ ބަޔަކު ރުހުނަށް އަދި ނުރުހުނަސް ޒިނޭގެ ޙައްދާއި އަދި އިސްލާމްދީނުގައިވާ އެހެނިހެން ޙައްދުތަކަކީ ޖަހަން ޖެހޭ ޙައްދު ތަކެކެވެ. ދުނިޔޭގެ ލާއިންސާނީ ޙައްޤުތަކަށް ނުފެތުނު ކަމުގައިވިޔަސް އަދި ޣައިރު ދީންތަކުގެ ވެރިންގެ އަވާގައިޖެހިފައިވާ އިސްލާހީ އެޖެންޑާތަކަށް ނުފެތުނު ކަމުގައިވިޔަސް މެއެވެ. މިއީ ދިވެހިރާއްޖެއެވެ. މި ޤައުމުގައި ކަންކަން ހިންގާނީ މި ޤައުމުގެ މުޥާޠިނުންނެއެވެ. މުސްލިމުންގެ ޙައްޤުތައް ނުދަންނަ ކޮމިޝަނަރުންނެއް މި ޤައުމަކަށް ބޭނުމެއް ނުވެއެވެ. އިންސާނީ ޙައްޤުތައް އެންމެ މަތީ ދަރަޖައަށް ހިމާޔަތްކޮށް ރައްކާތެރި ކޮށްފައިވަނީ މި މާތްވެގެންވާ އިސްލާމް ދީނުގައެވެ.


ހިޔާ ފްލެޓްތައް ކުޑަވެގެން އެކަމަށް ފާޑުކިޔާ އެންމެނަށް، ވެދުން ސަލާމް! – Dhen.mv\nހިޔާ ފްލެޓްތައް ކުޑަވެގެން އެކަމަށް ފާޑުކިޔާ އެންމެނަށް، ވެދުން ސަލާމް!\nJune 27, 2020 - 3:06 am\nމިދުވަސްވަރުގެ އެންމެ ހޫނުގަދަ ބަހުސަކީ ހިޔާ ފްލެޓްތަކުގެ ސައިޒާއި މެދު ކުރެެވޭ ބަހުސްތަކެވެ. އެއްބަޔަކަށް އެއީ އަލިފާން ފޮއްޓަކަށް ނުވަތަ ކުލަ ފޮއްޓަކަށް ވެއްޖެއެވެ. އަނެއްބަޔަކަށް އެތަނުގެ ސައިޒު ހަމަ ބަރާބަަރެވެ. އެއްބަޔަކު ބުނަނީ އެތަނުގެ ކުލި ހަ ހާސް ރުފިޔާއަށްވުރެ ބޮޑު ނުވާނެކަމަށެވެ. އަނެއް ބަޔަކަށް އެތަނުގެ ކުއްޔަކީ އެގާރަ ހާސް ރުފިޔާއެވެ.\nކޮންމެ އަކަސް އެއްކޮށް ނުނިމި ހުރި ފްލެޓްތަކެއް ދޫކުރުމަށް ސަރުކާރުން ތައްޔާރުވަމުން ދާއިރު، މިއީ ކުރީ ސަރުކާރުން އަޅާފައިވާ ފްލެޓްތަކެއް ނުވަތަ ޓަވަރުތަކެއް ކަމުން، "ކުރީ ސަރުކާރު" ބޮލަށް މީގެ ވެސް ހަޑި ދުއްވާލުމަކީ މި ސަރުކާރުގެ އިސްވެރިން ނުހަނު އުފަލާއެކު ކުރަން ބޭނުންވާނެ ކަމެއްކަމަށް ގިނަ ބަޔަކު ދެކެއެވެ. އެހެނީ އެތަނުން ފްލެޓް ލިބޭ އެންމެނަށްވެސް ރައީސް ޔާމީންގެ ޚިދުމަތެއް ލިބިއްޖެކަމުގެ އިހުސާސް އެތައް ގޮތަކުން ކުރެވޭނެއެވެ. އެ އިހުސާސް ރައްޔިތުންނަށް ވިޔަ ނުދިނުމަކީ ސިޔާސީ ގޮތުން ބަލާއިރު މި ސަރުކާރުގެ އިސްވެރިން ކޮށްފާނޭ ކަމެކެވެ.\nފްލެޓްގެ ސައިޒު ކުޑަކަމަށް ބުނެ މީސް މީޑިއާގެ އެކި މަންސަތަކުގައި މި ސަރުކާރުގެ އިސްވެރިންނާއި މަޖިލިސް މެންބަރުން އެކި ގޮތްގޮތަށް ވާހަކަ ދައްކަން ފެށީ އެންމެ ފަހުން ރައީސުލްޖުމްހޫރިއްޔާ އިބްރާޙިމް މުޙައްމަދު ޞާލިހު ބޭއްވި ނޫސްވެރިންގެ ބައްދަލުވުމުގައި އެ ފްލެޓްތަކާއި ގުޅޭގޮތުން ދެއްކެވި ވާހަކަފުޅުގެ ސަބަބުންނެވެ.\nމިކަމުގައި އާންމު ރައްޔިތުން ތިބީ ހަނުއެވެ. އެމީހުން އެދި އެދި ތިބީ ބޯހިޔާވަހިކަމަށެވެ. އިއްފަތްތެރިކަމާއި އަބުރުވެރިކަމާއެކުގައި ދިރިއުޅެވޭނެ ހިޔާވައްސަކަށެވެ. މައިންނާއި ދަރިން ވަކި ކޮޓަރީގައި ނިދާލެވޭނެ ފަދައަކަށެވެ. ވޯޓު ހޯދަން ކޮންމެ ބަޔަކުވެސް އެ ރައްޔިތުންނަށް ދައްކަނީ މިފަދަ ހުވަފެންތަކެކެވެ. އަޅުވަނީ މި އަނދުންތަކެވެ.\nއަޅުގަނޑާއެކު މާލޭގެ ކުއްޔަށް ދޭ ގެތަކުގެ ސައިޒާއި އަގުތައް ބަލާލުމަށް ވަޑައިގަންނަވާށެވެ. އެ ގެތަކުގައި ރައްޔިތުން ދިރިއުޅެމުންދާ ހާލު ބައްލާވެއްލުމަށް ހިންގަވާށެވެ. މާލޭގެ ރަށްވެހިން އެމީހުންގެ ގެތަކުގައި ދިރިއުޅެމުންދާ ހާލު ބަލާލުމަށް ހިންގަވާށެވެ.\nއެ އާއިލާތައް ދިރިއުޅެމުންދަނީ ތިޔަ ވިދާޅުވާ ކޮތަރިކޮށިތަކުގައި ތިޔަށްވުރެ ބޮޑެތި ކުލިތަކެއް ދައްކައިގެންނެވެ. މައިންބަފައިންނާއި ބޮޑެތި ދަރިން ނިދަމުން ދަނީ އެއް ކޮޓަރިއެއްގައެވެ. ދެކޮޓަރީގެ ތަނަކަށް 16 ހާހަށްވުރެ ބޮޑެތި ކުލި ދައްކައިގެންނެވެ. ލިބޭ މުސާރަތަކުން ކުއްޔާއި، ބިލްތައް ދައްކާ ނިމޭއިރު އުނު އަންނައުނު ގަންނާނެ ފަދައެއްވެސް ނޯވެއެވެ. މަހުގެ ފަހުކޮޅު ކޮންމެވެސް އެކުވެރިއެއްގެ އަތުން 100 އެއްހާ ރުފިޔާ ނަގައިގެން ނޫނީ ފުއްދާނުލެވެއެވެ.\nއެމީހުން އެތަނުގައި 40 އަހަރު އުޅުނަސް އެމީހުންނަކަށް އެތަން މިލްކެއް ނުވެއެވެ. ހަމަ ގޭވެރި ފަރާތަށް ކުލިދެއްކުން ފިޔަވާ ކުރާނެ އިތުރު ޚަރަދެއް ނޯވެއެވެ. އަދި ކިއެއްތަ އޭގެއިން ތަނެއް ކުއްޔަށް ހިފަން "އެޑްވާންސް" އާއި "ސެކިއުރިޓީ ޑިޕޮސިޓް" ބަހައްޓަން ޖެހެއެވެ.\nމި ފަންތީގައި ދިރިއުޅެމުންދާ މީހުންނަށް އޮތީ ކޮން އުފަލެއް ހެއްޔެވެ؟ ހާސްކަމާއި ކަންބޮޑުވުމާއި، އާއިލީ މައްސަލަތަކާއި، އިޖުތިމާއީ މައްސަލަތަކުގެ ތެރެއިން އަރައިނުގަނެވި، ފަގީރުކަމާއި، ނިކަމެތިކަން އައިސް ދަރަނިވެރިވެ، ލޯނު ދައްކަން ޖެހުމުން އެ އާއިލާއަކަށް އޮންނާނީ ކޮން އުފަލެއް ހެއްޔެެވެ؟ ހާސްކަމާއި ކަންބޮޑުވުމަކީ މިއީ ނޫންތޯއެވެ؟\nހިޔާ މަޝްރޫއުގެ ދަށުން ހުޅުމާލޭގެ ދެވަނަ ފިޔަވަހީގައި އިމާރަތްކުރި ފްލެޓްތައް ރައްޔިތުންނަށް ދޫކުރުމުގެ ކުރިން އެކި ގޮތްގޮތުން އެތަން ތަނުގެ ބޭނުމެއް ނެތްކަން ދެއްކުމަށް ފަށާފައިވާ އެޖެންޑާ ދޫކޮށްލާން އެބަޖެހެއެވެ. އިމާރާތްކޮށް ނިމިފައިވާ ފްލެޓްތަކެއް ކުޑައޭ މެދޭ، ފަލައޭ ކިޔައިގެން ވާނެ ފައިދާއެއްވެސް ނެތެވެ. އެ ފްލެޓްތަކުގެ ހައްޤުވެރިން އެތިބީ ފްލެޓްތައް ދޫކުރާނެ ދުވަހެއްގެ އިންތިޒާރުގައެވެ.\nއެ ފްލެޓްތައް ކުޑަޔަސް އެ ފްލެޓްތަކުގެ ވެރިން ދައްކާ ފައިސާއަކީ އެ ފްލެޓްތަކުގެ އަގެވެ. އެ އަގު ހަމަވުމުން އެ ފްލެޓެއް އެމީހަކަށް ލިބުނީއެވެ. އެހެންކަމުން މާލޭގެ ތަންތަން ކުއްޔަށް ހިފައިގެން އިމާރާތުގެ ވެރިންނަށް ޖިޒީ ދެއްކުމުގެ ބޮޑު ބަޔަކުން އެމީހުން ސަލާމަތްވީއެވެ.\nދެން އޮތީ ފްލެޓްތަކުގެ ކޮޓަރީގެ ސައިޒާއި ސިންކުގެ ސައިޒުގެ ވާހަކައެވެ. ކުޑަ އާއިލާއެއް ދިރިއުޅެއް އެ ކޮޓަރިތައް ކުޑައެއް ނޫނެވެ. ބެޑްރޫމް ސެޓެއް އެތަނުގައި ރާވާލާފަ ކުޑަ ޖާގަކޮޅެއް ލިބެއެވެ. ސިންކު ކުޑަނަމަ ބޮޑު ސިންކެއް ހަރުކުރުމަކީ ފްލެޓް ލިބޭ މީހާގެ އަތްމަތީގައި އޮތްކަމެކެވެ. މިތަން ތަން ކުޑަ ނަމަ ލަގްޒަރީ އެޕާޓްމެންޓުތަކުން އެޕާޓްމެންޓެއް ތިޔަ ފާޑު ވިދާޅުވާ ބޭފުޅުން ބައްލަވައި ގަންނާށެވެ.\nހަމަ ޔަޤީނުންވެސް އޭގެ ފްލެޓެއް ކުޑަވެގެން ފްލެޓް ދޫކޮށްލި ހަމަ އެކަކު ވެސް ނެތެވެ. އެންމެންވެސް ތިބީ އަމިއްލަ ފްލެޓެއް ލިބި ބޯހިޔާވަހިކަމެއް ލިބޭނެ ކަމުގެ އުންމީދުގައެވެ. އެހެން ކަމުން ބަހަނާ ނުދައްކާ އަވަހަށް އެ ފްލެޓްތައް ޙައްޤުވެރިންނަށް ދޭށެވެ. އަދި ހިޔާ މަޝްރޫއުގެ ފުލެޓްތަކަކީ ކޮތަރުކޮށިތަކެއް ކަމަށް ވިދާޅުވާ ބޭފުޅުންނަށް ލިބިފައި މިއޮތް ފުރުސަތުގައި ތަނަވަސް ފްލެޓްތައް އަޅުއްވާ އަތްފޯރާ ފަށުގެ އަގުތަކެެެއްގައި ރައްޔިތުންނަށް ފުލެޓްތައް ދެއްވަންވީ ނޫންތޯއެވެ؟ ހައްގު މިންވަރަކީ ހަމައެކަނި ފާޑު ކިޔުންކަމަށް ނުހައްދަވާށެވެ.


Nepal ai China fiber optic cabale akun gulaalaifi\nނޭޕާލާއި ޗައިނާ ފައިބާ އޮޕްޓިކް ކޭބަލްއަކުން ގުޅާލައިފި\nނޭޕލާގެ ބޮޑު ވަޒީ ކޭޕީ ޝަރުމާ މިއަހަރު މާޗް މަހު ޗައިނާއަށް ކުރެއްވި ރަސްމީ ދަތުރުފުޅުގައި ޗައިނާގެ ބޮޑުވަޒީލު ލީ ކީޕިއަންގްއާއެކު ބޭއްވި މަޝްވަރާ ބައްދަލުވުމުގެ ތރެއިން --- ފޮޓޯ؛ ރޮއިޓަސް\nހައި ސްޕްޑީ އިންނެޓް ފޯރުކޮށްދޭން ޗައިނާއާއި ނޭޕާލްއާ ފައިބާ އޮޕޓީކް ކޭބަލްއަކުން ގުޅާލައިފި އެވެ.\nނޭޕާލްގެ ސަރުކާރުގެ މުއާސަލަތީ ކުންފުނި "ނޭޕާލް ޓެލެކޮމް" އިން ބުނީ އެ ގައުމުގެ ފައިބާ އޮޕްޓިކް ކޭބަލް ޗައިނާގެ ޓެލޮކޮމް ކޯޕަރޭޝަން ލިމިޓެޑާ ގުޅާލާފައިވާ ކަމަށެވެ. ޗައިނާއިން ފައިބާ އޮޕްޓިކް ކޭބަލްއިން ގުލާލީ ނޭޕާލްގެ ކީރޮންގް ރަށުވަގާދީގެ ބޯޑާ ޕޮއިޓް މެދުވެރިކޮށެވެ.\nޗައިނާގެ އޮފިޝަލުންނާ ހަވާލާދީ ޒިންހުއާ ނިއުސް އެޖެންސީން ބުނީ މި ބަދަލާއެކު މުއާސަލާތީ ހިދުމަތް ފޯރުކޮށްދިނުމުގައި މިހާތަނަށް ނޭޕާލް އިންޑިއާއަށް ބަރޯސާވެފައި އޮތް އޮތުން ހުއްޓިގެންދާނެ ކަމަށެވެ. މި ކޭބަލް ގާއިމު ކުރުމުން ނޭޕާލްއިން ސީދާ އޭޝިއާގެ ދެ ވަނައަށް އެންމެ ބޮޑު ޑޭޓާ ސެންޓާ ހޮންކޮންގްގެ ޑޭޓާ ސެންޓާއާ ގުޅާލެވޭނެ އެވެ.\nނޭޕާލް ޓެލޮކޮމްގެ ތަރުޖަމާން ދިލްރާމް އަދުހާރީ ވިދާޅުވީ މީގެ ދެ ހަފުތާ ކުރިން ފައިބާ އޮޕިޓިކް ކޭބަލްގެ ޓެސްޓް ސިގުނަލް ދޫކޮށްކޮށްފައިވާ ކަމަށާއި ޗައިނާއާއެކު ގާއިމު ކުރި އޮޕްޓިކް ކޭބަލް ވިޔަފާރި އުސޫލުންވެސް ބޭނުންކުރާނެ ކަމަށެވެ.\n"ޗައިނާ ރޫޓްގެ ތެރެއިން، ނޭޕާލްއަށް ހޮންކޮންގްގެ ޑޭޓާ ސެންޓަރާ ސީދާ ގުޅާލެވޭނެ. މިކަމުގެ ސަބަބުން ނޭޕާލްއަށް ފެންވަރު ރަނގަޅު ހައި ސްޕީޑް އިންޓެނެޓް ފަސޭހަކަމާއެކު ލިބިގެންދާނެ،" އަދުހާރީ ވިދާޅުވި އެވެ.\nނޭޕާލްއިން މިހާތަނަށް އިންޓަނެޓް ހިދުމަތުގެ ވަސީލަތްތައް ހޯދަނީ އިންޑިއާގެ ކުންފުނި ތަކުންނެވެ.\nއަދުހާރީ ވިދާޅުވީ އާ ފައިބާ އޮޕްޓިކް ކޭބަލްގެ ސަބަބުން ވާދަވެރިކަން އުފެދި، ކުރިއަށްވުރެ އަގު ހެޔޮކޮށް ނޭޕާލްގެ ރައްޔިތުންނަށް މުއާސަލާތީ ޚިދުމަތް ފޯރުކޮށްދެވޭނެ ކަމަށެވެ.\nނޭޕާލްޓެލޮކޮމް އިން އިތުރަށް ބުނީ ޗައިނާގެ "ޔުނިކޮމް" ކުންފުންޏާއެކު ދެ ގައުމުގެ ބޯޑަރު ގުޅުވައިދޭ ސަރަހައްދު ހުރަސްކޮށް އިތުރު ފައިބާ އޮޕްޓިކް ކޭބަލް އަޅަން ވެސް އެއްބަސްވުމުގައި ސޮއިކޮށްފައިވާނެ ކަމަށެވެ.\nޗައިނާއާއި ނޭޕާލްގެ މެދުގައި މުއާސަލާތީ ގޮތުން ޚިދުމަތް ބަދަލު ކުރުމަށް އެއެބަސްވެފައިވަނީ މިއަހަރުގެ މާރިޗް މަހު ނޭޕާލްގެ ބޮޑު ވަޒީރު ކޭޕީ ޝަރުމާ ޗައިނާއަށް ކުރެއްވި ރަސްމީ ދަތުރުފުޅުގައި ޗައިނާގެ ބޮޑު ވަޒީރު ލީ ކީޕިއަންގްއާއެކު ބޭއްވި ރަސްމީ މަޝްވަރާތަކުގައެވެ.\n"ޓޮންގާއަށް އެހީ ފޮނުވޭ ގޮތެއް ނުވޭ"


Council inthihaabu: Vaguthee natheejaa iulaanukoffi\nމިދިޔަ ހޮނިހިރު ދުވަހު ކުރިއަށް ގެންދިޔަ ލޯކަލް ކައުންސިލްތަކާއި އަންހެނުންގެ ތަރައްގީއަށް މަސައްކަތްކުރާ ކޮމެޓީތަކުގެ އިންތިހާބުގެ ވަގުތީ ނަތީޖާ އިއުލާނުކޮށްފި އެވެ.\nއިލެކްޝަންސް ކޮމިޝަންގެ މެންބަރު ފުއާދު ތައުފީގު ވިދާޅުވީ ލޯކަލް ކައުންސިލްތަކާއި އަންހެނުންގެ ތަރައްގީއަށް މަސައްކަތްކުރާ ކޮމެޓީތަކުގެ އިންތިހާބުގެ ވަގުތީ ނަތީޖާ އިއުލާނުކޮށް މިރޭ ނިމިފައިވާ ކަމަށެވެ.\nއިންތިހާބުގެ ވަގުތީ ނަތީޖާއިން މާލެ ސިޓީން ޕީޕީއެމަށް 13 ގޮނޑި ލިބިފައިވެއެވެ. އެމްޑީޕީއަށް ލިބިފައިވަނީ ހަ ގޮނޑިއެވެ. ޖުމްހޫރީ ޕާޓީއަށް އެއް ގޮނޑި ލިބިފައިވެއެވެ. މީގެ އިތުރުން 11 އަތޮޅެއްގެ އަތޮޅު ކައުންސިލްގެ ރައީސް ކަމަށް އިންތިހާބުވެފައިވަނީ އެމްޑީޕީގެ ކެންޑިޑޭޓުންނެވެ. ޕީޕީއެމަށް ލިބިފައިވަނީ ހަތް އަތޮޅެއްގެ އަތޮޅު ކައުންސިލްގެ މަގާމެވެ.\nއިންތިހާބުގެ ވަގުތީ ނަތީޖާ އިއުލާނު ކުރުން ލަސްވީ ބައެއް ވޯޓްފޮށިތަކުގެ ޝީޓްތަކުގައިވާ އަދަދުތައް ދިމާނުވެ އަލުން ވޯޓްފޮށިތައް ގުނާ ސެކިއުރިޓީ އުރަ ކަނޑަން ޖެހުމުންނެވެ. ކޮމިޝަނުން އެކަން ކޮށްފައިވަނީ ސިޔާސީ ޕާޓީތަކާއި ކެންޑިޑޭޓުންގެ މަންދޫބުން އަދި މީޑިއާތަކުގެ ހާޒިރުގައެވެ.\nއެމްޑީޕީ ޕީޕީއެމް އިލެކްޝަންސް ކޮމިޝަން + ލޯކަލް ކައުންސިލްތަކުގެ އިންތިހާބު


ޝެޓްސް ފުޓްސަލް ޓޯނަމެންޓް ގެ ގްރޫޕް ސްޓޭޖްގެ މެޗުތަށް ކުޅެ ނިމިއްޖެ – MNUSU\nޝެޓްސް ފުޓްސަލް ޓޯނަމެންޓް ގެ ގްރޫޕް ސްޓޭޖްގެ މެޗުތަށް ކުޅެ ނިމިއްޖެ\nޝެޓްސް ފުޓްސަލް ޓޯނަމެންޓް ގެ ގްރޫޕް ސްޓޭޖްގެ މެޗުތަށް މިރޭ ވަނީ ކުޅެ ނިމިފައެވެ. އަދި މުބާރާތުގެ ސެމީ ފައިނަލުގައި ވާދަ ކުރާނެ ޓީމުތަށްވެސް ވަނީ މިރޭ ކަށަވަރު ވެފައެވެ.\nމިރޭގެ ފުރަތަމަ މެޗުގައި ކުޅުނީ ޓީމް ރަޝްކޮ އާއި ސުމެއް ކަލޯ އެފް ސީ އެވެ. މި ދެ ޓީމް ބައްދަލް ކުރި މެޗުން 1-0ގެ ނަތީޖާއަކުން މޮޅުވެފައި ވަނި ޓީމް ރަޝްކޮ އެވެ. މި މެޗުގެ އެންމެ މޮޅު ކުޅުންތެރިޔަކަށް ހޮވިފައިވަނީ، ޓީމް ރަޝްކޮ ގެ ޖާރޒީ ނަންބަރ 5، މުހައްމަދު ހުސައިން އެވެ. އަދި ޓީމް ރަޝްކޮ އިން ވަނީ މި މެޗުން މޮޅުވެ، މުބާރާތުގެ ސެމީ ފައިނަލުގެ ތިން ވަނަ ޖާގަވެސް ކަށަވަރު ކޮށްފައެވެ.\nފަހުން ކުޅުނު މެޗުގައި އެފް ސީ ޗިކާގޯ ޑައުންސް ވަނީ ޓީމް ޓޫ އިން ވަން އާ ވާދަ ކޮށް 4-3 ގެ ނަތީޖާ އަކުން މެޗު ކާމިޔާބު ކޮށްފައެވެ. މި ޓީމް އިންވެސް ވަނީ މުބާރާތުގެ ސެމީ ފައިނަލުން ޖާގަ ހޯދާފައެވެ. ފޯރިގަދަ ކުޅުމެއް ފެނިގެންދިޔަ މި މެޗުގެ އެންމެ މޮޅު ކުޅުންތެރިޔަކަށް ހޮވިފައި ވަނީ އެފް ސީ ޗިކާގޯ ޑައުންސްގެ ޖާރޒީ ނަންބަރު 17، އިބްރާހީމް އިޚްލާސް އެވެ.\nމުބާރަތުގެ ސެމީ ފައިނަލް އަދި ފައިނަލްގެ މެޗުތަށް ކުޅެން ހަމަޖެހިފައިވަނީ 31 އޮގަސްޓް ގެ ހަވީރު އަދި ރޭގަނޑުގެ ވަގުތުތަކުގައެވެ.އަދި ހަމަ އެއާއެކު އެފް.އެޗް.ޓީ.އެސް ގެ އަންހެން ދަރިވަރުންގެ އެކުވެރި ކަމުގެ މެޗެއް ކުޅެން ވަނީ ހަމަޖެހިފައެވެ.\nމީޑިއާ ކޯޑިނޭޓަރ: ޝެޓްސް، އެމް.އެން.ޔޫ.އެސް.ޔޫ


ބޯހިޔާވަހިކަމުގެ ވަޢުދުގެ ދަށުން އިމާރާތް ނުކުރެވި ހުރި ގޯތިތަކުގައި ގެ އިމާރާތް ކުރުމުގެ މުއްދަތު އިތުރުކުރުން\nރައީސުލް ޖުމްހޫރިއްޔާ އިބްރާހީމް މުޙައްމަދު ޞާލިޙްގެ ބޯހިޔާވަހިކަމުގެ ވަޢުދުގެ ދަށުން ސަރުކާރުން އަތޮޅުތަކަށް އަމާޒް ކުރައްވައިގެން ކުރިއަށް ގެންދަވާ މަޝްރޫޢުގެ ތެރެއިން އަމިއްލަ ގޯތީގައި ގެ (ހައުސިންގ ޔުނިޓް) އިމާރާތް ކުރުމަށް އެދޭ ފަރާތްތަކަށް ކުރިމަތިލުމުގެ ފުރުޞަތު 01 އޮކްޓޯބަރު 2019 އިން 17 އޮކްޓޯބަރު 2019 ގެ ނިޔަލަށް މުއްދަތު އިތުރުކޮށް ހުޅުވާލަމެވެ.\nއަމިއްލަ ގޯތީގައި ގެ (ހައުސިންގ ޔުނިޓް) އިމާރާތް ކުރުމަށް އެދޭ ފަރާތްތަކުން، ހައުސިންގ ޔުނިޓް އިމާރާތްކުރުމަށް އެދި ހުށަހަޅާ ފޯމް ފުރިހަމަކުރުމަށްފަހު މިއިދާރާއަށް ހުށަހެޅުއްވުން އެދެމެވެ. ފޯމް ބަލައިގަތުމަށް ހަމަޖެހިފައިވަނީ ރަސްމީ ބަންދު ނޫން ކޮންމެ ދުވަހެއްގެ ހެދުނު 09:00 އިން 13:00 އަށެވެ.\nމިމަޝްރޫޢާއި ގުޅިގެން ހައުސިންގ މިނިސްޓްރީއިން އެކުލަވާލާފައިވާ އުޞޫލު މިޢުލާނާއި އެކު މިއިދާރާގެ ނޯޓިސް ބޯޑުގައި ބެހެއްޓިފައިވާނެއެވެ. މިއިދާރާއިން ފޯމް ދޫކުރަން ފަށާ ތާރީޚުން ފެށިގެން މިއިދާރާގެ ވެބްސައިޓް www.madaveli.gov.mv އިން ފޯމް ޑައުންލޯޑް ކުރެވެން ހުންނާނެއެވެ.\nހައުސިންގ ޔުނިޓް އިމާރާތްކުރުމަށް އެދި ފޯމް ހުށަހަޅުއްވާއިރު ފޯމާއިއެކު ހުށަހަޅަންޖެހޭ ތަކެތި ހަމަނުވާ ފޯމްތަކާއި، މަޢުލޫމާތު ފުރިހަމަ ނުވާ ފޯމްތައް ބަލައިނުގަނެވޭނެ ވާހަކަ ދެންނެވީމެވެ.


Pathan ge crew memberun Covidah positive ve, Shahrukh quarantine ah – Iru\nއެންމެ ގިނަ ބަޔަކު އިންތިޒާރު ކުރަމުންދާ ޝާހްރުކް ޚާންގެ ކުރިއަށް އޮތް އެކްޝަން ފިލްމު “ޕަތާން” ގެ ޝޫޓިންގ ފަށާފައި ވަނިކޮށް، އެ ފިލްމުގެ ކްރޫ މެންބަރުންތަކެއް ކޮވިޑް-19 އަށް ޕޮޒިޓިވްވުމާ ގުޅިގެން ޝޫޓިންގ މެދުކަނޑައިލަން ޖެހިއްޖެއެވެ. އަދި ޝާހްރުކް ޚާން ހިމެނޭ ގޮތަށް އެ ސެޓުގައި އުޅުނު އެންމެން މިވަގުތު ތިބީ ކަރަންޓީނުވެގެންނެވެ.\nރިޕޯޓުތައް ބުނާ ގޮތުގައި، ފިލްމުގެ ބޮޑުބައި ދުބާއީގައި ޝޫޓުކޮށް ނިންމައިލުމަށްފަހު ބާކީ އޮތްބައި މުމްބާއީގައި ޝޫޓުކުރަމުންދަނިކޮށް ކްރޫ މެންބަރުންތަކެއް ކޮވިޑަށް ޕޮޒިޓިވްވުމުން، އެހެން މެންބަރުން މިހާރު ވަނީ އެ ބައްޔަށް ޓެސްޓުކޮށްފައެވެ. ނަމަވެސް އެމީހުންގެ ނަތީޖާ އަދި ލިބުނު ކަމެއް ނޭނގެއެވެ.\nޔާޝް ރާޖް ގެ ބެނާގެ ދަށުން ހަދާ “ޕަތާން” ގެ ޝޫޓިންގ މީގެކުރިން ވެސް ވަނީ އެކި ސަބަބުތަކާހެދި މެދުކަނޑައިލަން ޖެހިފައެވެ. އަނެއްކާވެސް މަސައްކަތް ހުއްޓައިލަން ޖެހިފައި މިވަނީ، އިންޑިއާގައި މިހާރު ވަރަށް ހަލުވިކަމާއެކު ކޮވިޑް-19 ފެތުރެމުންދާތީ، އޭގެ އަސަރު ކޮށްގެނެވެ.\nބަނގުރާއާއެކު ހަތަރު މީހުން އަދި މަސްތުވާތަކެއްޗާއެކު ތިން މީހަކު ހައްޔަރުކޮށްފި\n“ޕަތާން” އަކީ 2018 ވަނަ އަހަރު ނުކުތް “ޒީރޯ” އަށްފަހު ޝާހްރުކް އެނބުރި ރިހި ސްކްރީނުން ފެންނާނެ ފުރަތަމަ ފިލްމެވެ. މި ފިލްމުގެ މުހިންމު ރޯލުތަކުން ބަތަލާ ދިޕިކާ ޕަޑުކޯނާއި ޖޯން އަބްރަހަމް ވެސް ފެނިގެންދާނެއެވެ.


ޒޯން ގްރޫޕްގެ ފުރަތަމަ މޮޅު އިހަވަންދޫއަށް — Ihavandhoo.com\nޒޯން ގްރޫޕްގެ ފުރަތަމަ މޮޅު އިހަވަންދޫއަށް\n2 އޮކްޓޫބަރު 2019 1 މަހްމޫދު ޢަލީ\nގޯލްޑެން ފުޓްސެލް ޗެލެންޖް 2019ގެ ޒޯން ބުރުގައި މަކުނުދޫ ޓީމްގެ މައްޗަށް ފަހަތުން އަރައި އިހަވަންދޫ ޓީމް ކުރި ހޯދައިފިއެވެ.\nހުޅުމާލޭގެ ރެހެންދި ފުޓްސެލް ދަނޑުގައި ރޭ ކުޅުނު ޒޯން ގްރޫޕްގެ ފުރަތަމަ މެޗް ފަސޭހަކަމާއެކު އިހަވަންދޫ ޓީމް ކާމިޔާބުކުރީ 3-1 ގެ ނަތީޖާއަކުން މަކުނުދޫގެ މައްޗަށް ކުރި ހޯދައިގެންނެވެ.\nމެޗްގެ ފުރަތަމަ ހާފް ކުރިއަށް ދިޔައީ ވާދަވެރިކަމާ އަވަސް ކުޅުމަކާއެކުއެވެ. ނަތީޖާއަކަށްވީ މެޗްގެ ފުރަތަމަ ގޯލް މަކުނުދޫ ކާމިޔާބުކުރުމެވެ. މަކުނުދޫގެ ގޯލާއެކު އިހަވަންދޫ ޓީމް އިތުރަށް ކުރިއަށްޖެހި، މަކުނުދޫގެ ޑިފެންސަށް ޕްރެޝަރކުރަމުންދިޔުމުގެ ނަތީޖާއަކަށްވީ މެޗްގައި އިހަވަންދޫ ޓީމް ޖެހި ފުރަތަމަ ގޯލް އިބްރާހީމް ސުހެއިލް (އޯލޭ) ކާމިޔާބުކުރުމެވެ. ފުރަތަމަ ހާފް ނިމުނީ 1-1ގެ ނަތީޖާއަކާއި އެކުއެވެ.\nއަތޮޅު ބުރުގައިވެސް ކޮންމެ މެޗެއްގެ ދެވަނަ ހާފްގައި މޮޅު ކުޅުމެއް ދެއްކި އިހަވަންދޫ ޓީމް ރޭގެ މެޗްގައިވެސް ފެނުނީ ދެވަނަ ހާފްގައި ވަރަށް މޮޅު ކުޅުމެއް ދެއްކި މަންޒަރެވެ. ނަތީޖާއަކަށްވީ މެޗްގެ ފަހު މިނެޓްތަކުގައި އިބްރާހީމް ހާމިދު (ހާންދެ) ޖެހި2ލަނޑާއެކު ޒޯން ބުރުގައި އިތުރަށް ކުރިއަށް ދިއުމުގެ އުއްމީދު އިހަވަންދޫގެ ޒުވާން ޓީމް އައުކުރުމެވެ.\nރޭގެ މެޗަށް އިހަވަންދޫ ޓީމް ނިކުތީ ބަދަލުތަކަކާއިވެސް އެކުއެވެ. އަތޮޅު ބުރުގެ ޓީމުގައި ހިމެނުނު2ކުޅުންތެރިން ސްކޮޑުން ބާކީކޮށް، ހުނަރުވެރި ކުޅުންތެރިޔާ އިބްރާހީމް ސުހެއިލް (އޯލޭ)ގެ އިތުރުން ދެން ޓީމްގައި ހިމަނާފައިވަނީ ޒުވާން ކީޕަރ އަހްމަދު ޝަރުވާނެވެ.\nރޭ މި ގްރޫޕްގައި ނައިވާދޫއާއި ގޮއިދޫ ކުޅުނު މެޗް 2-2 ގެ ނަތީޖާއަކުން އެއްވަރުވުމުން، ޒޯން ބުރުގެ ގްރޫޕް އޭގެ 1 ވަނަ ޓީމްގެ ގޮތުގައި އިހަވަންދޫ ޓީމް އޮތީ ފައިދާ2ގޯލާއިއެކު3ޕޮއިންޓުން ކުރި ހޯދައިގެންނެވެ.\nޒޯން ބުރުގައި އިހަވަންދޫ ޓީމްގެ2ވަނަ މެޗް ކުޅޭނީ7އޮކްޓޯބަރ ގައި ގޮއިދޫއާއި ދެކޮޅަށެވެ. އެމެޗްވެސް ފަށާނީ ރޭގަނޑު 8:15 ގައެވެ.\nޝުކުރިއްޔާ އެމްޕީ ޝިފާއު\n– 12 އޮކްޓޫބަރު 201900